SunOnline: Footboalha coaching ge emme mathee licence Mohan haasil koffi\nފުޓުބޯޅަ ކޯޗިންގްގެ އެންމެ މަތީ ލައިސަންސް މޯހަން ހާސިލްކޮށްފި\nޢަބްދުﷲ އައިމަން 25 Jun 2020, 22:35\n10 މާޗް 2018: އެސްޓީއޯ މާލޭ ލީގުގައި މިއަދު އީގަލްސްއާއި ގްރީން ސްޓްރީޓްސް ވާދަކުރި މެޗުގެ ތެރެއިން : އީގަލްސްއިން މެޗު ކާމިޔާބުކުރީ 2-1 ގެ ނަތީޖާއަކުން --- ސަން ފޮޓޯ/ މުހައްމަދު އަފްރާހް\nފުޓްބޯޅައިގައި މިވަގުތު ނެގެން އޮންނަ އެންމެ މަތީ ކޯޗިން ލައިސަންސް (އޭއެފްސީ ޕްރޯ ލައިސެންސް) ހޯދި ދެވަނަ ދިވެހި ކޯޗަށް އީގަލްސްގެ ހެޑް ކޯޗް މުހައްމަދު ޝިޔާޒު (މޯހަން) ވެއްޖެ އެވެ.\nޔޫއެފާގެ ޕްރޯ ކޯޗިން ލައިސެންސާ އެއް ފެންވަރުގެ މި ލައިސެންސް ހާސިލު ކުރި ރާއްޖޭގެ ފުރަތަމަ ކޯޗަކީ މިހާރު ޓީސީ ސްޕޯޓްސް ކުލަބުގެ ހެޑް ކޯޗުގެ ގޮތުގައި ހަރަކާތްތެރިވަމުން އަންނަ މުހައްމަދު ޝާޒްލީ (ޝާޒް) އެވެ. އޭނާ ޕްރޯ ލައިސެންސް ހާސިލު ކުރީ މިދިޔަ އަހަރު އެވެ. ޝާޒްއަށް ފަހު މޯހަން ވެސް އިންޓަނޭޝަނަލް ފުޓްބޯޅަ ކޮންފެޑްރޭޝަންތަކުން ހިންގާ ކޯޗިންގެ އެންމެ މަތީ ލެވަލްގެ ފާހުގެ ކޮޕީއެއް އެފްއޭއެމްގެ ރައީސް ބައްސާމް އަދީލް ޖަލީލް މިރޭ ވަނީ ޓްވީޓް ކުރައްވާފައެވެ.\nހަތަރު ބަޔަކަށް ބަހާލައިގެން ކުރިއަށް ގެންދިޔަ ޕްރޯ ލައިސަންސް ކޯޗިން ކޯހުގެ ފުރަތަމަ ބައި މޯހަން ފުރިހަމަކުރީ 2018 ވަނަ އަހަރުގެ ފެބްރުއަރީ މަހުގައި ތައިލެންޑުގަ އެވެ. އެއަށްފަހު ކޯހުގެ ދެވަނަ ބައި ޖަޕާނުގައި ފުރިހަމަ ކުރި އިރު ބާކީ ދެ ބައި ވަނީ މިދިޔަ އަހަރެއްހާ ދުވަހު މޯހަން ފުރިހަމަ ކޮށްފަ އެވެ.\nއޭއެފްސީ ޕްރޯ ލައިސަންސް އަކީ ޔުއެފާ ޕްރޯ ލައިސަންސްއާ އެއް ފެންވަރެއްގެ ސެޓްފިކެޓެކެވެ. މިއީ އޭ ލައިސަންސް އަށް ފަހު ދެން އޮންނަ، އަދި ފުޓްބޯޅައިގައި މިވަގުތު ނެގެން އޮންނަ އެންމެ މަތީ ލައިސަންސެވެ.\nމޯހަންގެ ކާމިޔާބީއާ އެކު އެފްއޭއެމްގެ ރައީސްއާއި ކުޅިވަރާ ބެހޭ ވަޒީރު އަހުމަދު މަހްލޫފް ވަނީ އޭނާއަށް މަރުހަބާ ކިޔައިފަ އެވެ. ބައްސާމް ވިދާޅުވީ، މޯހަންގެ މި ކާމިޔާބީއާ އެކު މިއަދަކީ ފުޓުބޯޅައިގެ އާއިލާއަށް އައި އުފާވެރި ދުވަހެއް ކަމަށެވެ.\nރާއްޖެއިން 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބު ކުރި ޓީމުގެ އެސިސްޓެންޓް ކޯޗުކަން ކުރި މޯހަން ވަނީ، ރާއްޖޭގެ ގައުމީ ޓީމަށާއި، ކުލަބު ފުޓުބޯޅައިގައި ވެސް ފާހަގަ ކޮށްލެވޭ ކާމިޔާބީތަކެއް ހޯދައިފަ އެވެ. އެގޮތުން މޯހަންގެ ކޯޗު ކަމުގެ ދަށުން ނިއު ރޭޑިއަންޓުން 2012 ވަނަ އަހަރު ދިވެހި ލީގްގެ ޗެމްޕިއަންކަން ހޯދީ އެއްވެސް މެޗަކުން ބަލި ނުވެ އެވެ.


Hulhudhoo school ge mahchah shamsuddin school kuri hoadhaifi\nހުޅުދޫ ސްކޫލްގެ މައްޗަށް ޝަމްސުއްދީން ސްކޫލް ...\nއެކުވެރިކަމުގެ މެޗެއްގައި މީދޫ ޝަމްސުއްދީން ސްކޫލް އިން ހުޅުދޫ ސްކޫލްގެ މައްޗަށް 6-3 އިން ކުރިހޯދައިފި އެވެ.\nއައްޑޫ އިންޓަރ ސްކޫލް ފުޓްބޯޅަ މުބާރާތުގައި ބައިވެރިވުމަށް ތައްޔާރުވަމުންދާ ހުޅުދޫ ސްކޫލްގެ 14 އަހަރުންދަށުގެޓީމާއި މީދޫ ޝަމްސުއްދީން ސްކޫލްގެ 13 އަހަރުން ދަށުގެޓީމްގެ ދެމެދުގައި މިދިޔަ ބުރާސްފަތި ދުވަހު ހަވީރު މީދޫ ފުޓްބޯޅަ ދަނޑުގައި ކުޅެވުނު މިމެޗްގައި ފުރަތަމަ ލަނޑު ޖެހީ ހުޅުދޫ ސްކޫލްގެ ޓީމުންނެވެ. އެހެން ނަމަވެސް ފުރަތަމަ ހާފްގެ ކުޅުން ނިމުމުގެ ކުރީން ޝަމްސުއްދީން ސްކޫލްގެ ޓީމުންވަނީ3ލަނޑު ކާމިޔާބުކޮށް މެޗްގެ ލީޑު ހޯދާފައެވެ.\nފަހު ހާފު ހާފުގެ ކުޅުން ފަށައިގެން ކުރީކޮޅު ޝަމްސުއްދީން ސްކޫލްޓީމުން އެޓީމުގެ4ވަނަލަނޑު ކާމިޔާބުކޮށް މެޗްގެ ނަތީޖާ 4-1 ބަދަލުކުރިއެެވެ.\nއޭގެ ކުޑައިރުކޮޅެއްފަހުން ހުޅުދޫ ސްކޫލްޓީމުން އެޓީމުގެ2ލަނޑާއި3ވަނަ ލަނޑު ކާމިޔާބުކޮށް މެޗްގެ ނަތީޖާ 4-3 އަށް ބަދަލުކުރިއެވެ.\nއެހެންނަމަވެސް ޝަމްސުއްދީން ސްކޫލްޓީމުން ވަނީ ފަހުހާފް ނިމުމުގެ ކުރީން ވަރަށް ކައިރި ކައިރީގައި އިތުރު3ލަނޑު ކާމިޔާބުކޮށް މެޗްގެ ނަތީޖާ 6-3 އަށް ބަދަލުކޮށްލާފަ އެވެ.\nގައުމު ސްޓްރީޓް ކަޕް – މިއަދު ހަވީރު ކުޅެވުނުމެޗް ކާމިޔާބުކުރީ މަރަދޫ ޔުނައިޓެޑް\nގައުމު ސްޓްރީޓް ކަޕްގައި މިއަދު ހަވީރު ކުޅުނު ގްރޫޕް ޑީގެ މެޗް މަރަދޫ ޔުނައިޓެޑް ކާމިޔާބުކޮށްފިއެވެ. މަރަދޫ ޔުނައިޓެޑް ...


Russia in ufedhdhi Covid vaccine test kurumuge maruhalaathah nimijje, anna mahuge medhutherey launch kuraane - One Online\nދުނިޔޭގެ ފުރަތަމަ ކޮވިޑް ވެކްސިން އޮގަސްޓް މެދުތެރޭ ލޯންޗު ކުރަނީ --\nރަޝިޔާ އިން އުފެއްދި ކޮވިޑް ވެކްސިން ޓެސްޓު ކުރުމުގެ މަރުހަލާތައް ނިމިފައިވާ ކަމަށާއި އަންނަމަހުގެ މެދުތެރޭ ލޯންޗުކުރާނެ އެގައުމުން ބުނެފިއެވެ.\nމި ވެކްސިން އުފެއްދުމުގައި އެންމެ އިސްކޮށް އުޅުނު އެލެގްޒެންޑާ ޖިންޓްބާގް ވިދާޅުވީ އާންމުންގެ ތެރެއަށް މި ވެކްސިން ލޯންޗުކުރާނީ އަންނަމަހުގެ މެދުތެރޭ ކަމަށާއި ވެކްސިންގެ ޕްރޮޑަކްޝަން އެ ހިސާބުން ފެށޭނެ ކަމަށެވެ.\nވެކްސިން ތައްޔާރު ކުރުމުގައި ހަރަކާތްތެރިވި ޓީމުން ވަނީ މިއީ ކާމިޔާބު މަސައްކަތެއް ކަމަށާއި ރައްކާތެރިކަމުގެ ޔަގީންކަން ދޭ ކަމަށް ބުނެފައެވެ.\nވެކްސިން ޓެސްޓު ކުރުމަށް ބައިވެރިވި ވޮލެންޓިއަރުން ދެބަޔަކަށް ބަހާލައިގެން މި ހަފުތާތެރޭ ޑިސްޗާޖު ކުރުމަށް ވަނީ ނިންމައިފައެވެ. އަދި އިތުރު ހަ މަސްދުވަހުގެ މުއްދަތަކަށް މި މީހުންގެ ކަންކަން މޮނިޓާކުރުމަށް ވަނީ ނިންމައިފައެވެ.\nގުޅޭ ޓެގު ރަޝިޔާ ވޯލްޑް ހެލްތް އޯގަނައިޒޭޝަން ކޮވިޑް 19 ވެކްސިން


ރެސިޕީ: ޗިކަން ފްރައިޑް ރައިސް – Dhen.mv\nރެސިޕީ: ޗިކަން ފްރައިޑް ރައިސް\nMay 2, 2020 - 12:00 pm\n3 ޖޯޑު ކައްކާފައިވާ ބަތް\n250 ގްރާމް ކުކުޅު (ބޯންލަސް)\n¾ ޖޯޑު ކޮށާފައިވާ ކެރެޓު\n¾ ޖޯޑު ކޮށާފައިވާ ބްރޮކޮލީ\n¼ ސައިސަމުސާ މުގުރި އަސޭމިރުސް (ނޫނީ ބޭނުން ވަރަކަށް)\n1 ކުޑަ ފިޔާ\n3 ތޮޅި މިރުސް (ނޫނީ ބޭނުން ވަރަކަށް)\n1 މޭޒުމަތީ ސަމުސާ ޑާކް ސޯޔާ ސޯސް\n½4މޭޒުމަތީ ސަމުސާ ތެޔޮ\n1. ފިޔާކޮޅު ކޮށާލާށެވެ. އަހަރުމެންގެ އެތިކޮޅެއްގެ ފުޅާމިނުގައި ބެހެއްޓީ ސެންޓިމީޓަރެއް ހާވަރެވެ. ލޮނުމެދުތަކާއި ތޮޅިމިރުސްކޮޅު ކުދިކުދިކޮށް ކޮށާލާށެވެ. ކެރެޓު ކޮށީ ބައި އިންޗީގެ ފުޅާމިން ހުންނާނެ ދިގު އެތިކޮޅު ކޮޅަށެވެ. ބްރޮކޮލީ ކޮށިއިރުވެސް ކޮށީ ހަމަ އެކަހަލަ ސައިޒަކަށެވެ.\n2. ކުކުޅުކޮޅު ކޮށާލާށެވެ. ކޮށާނީ އެއްފަހަރާ ހަފައިލައިގެން ކާލަން ފަސޭހަވާނެ ކަހަލަ ސައިޒަކަށެވެ. ދެން ކޮށި ކުކުޅަށް ލޮނުކޮޅަކާއި އަސޭމިރުސްކޮޅެއް އަޅާފައި ރަނގަޅަށް އެއްކޮށްލާށެވެ. އަހަރުމެން އެޅީ ¼ ސައިސަމުސަލުގެ ލޮނާއި ¼ ސައިސަމުސަލުގެ އަސޭމިރުހެވެ. ނަމަވެސް އަމިއްލައަށް ކަމުދާ ވަރަކަށް އަޅާލީމާ ރަނގަޅުވާނެއެވެ.\n3. ބޮޑު ތަވައަކަށް4މޭޒުމަތީ ސަމުސަލުގެ ތެޔޮކޮޅެއް އަޅާފައި އެ ރަނގަޅަށް ހޫނު ކުރާށެވެ. ތެޔޮކޮޅު ހޫނު ވުމުން ކުކުޅުކޮޅު އޭގެ ތެރެއަށް އަޅާލާފައި މުށިކުލަ އަރަންދެން ތެލުލާށެވެ. ގިނި ބަހައްޓާނީ މެދު މިނެއްގައެވެ. އަދި ގެންދަންވާނީ ދޭތެރެ ދޭތެރެއިން ހަލާލަމުންނެވެ.\n4. ކުކުޅުކޮޅު ކެކުމުން، އޭގެ ތެރެއަށް ފިޔާކޮޅު އަޅާށެވެ. އަނެއްކާވެސް ހަލަމުން ކައްކާށެވެ. މިފަހަރު ކައްކާނީ ފިޔާކޮޅު މަޑުވަންދެންނެވެ. ދެން ލޮނުމެދުކޮޅު އަޅާފައި ހަމަ އެގޮތަށް އެވެސް މަޑުވަންދެން ކައްކާނީއެވެ. ދެން ކެރެޓާއި، ބްރޮކޮލީއާއި، މިރުސްކޮޅު އަޅާފައި ތަރުކާރީކޮޅު ކުޑަކޮށް މަޑުވެލަންދެން ކައްކާލާށެވެ. އަހަރުމެން ¼ ސައިސަމުސަލުގެ ލޮނުކޮޅެއްވެސް މިގަޑީގައި އަޅާލީމެވެ. ތަވާތެރެ މާ ހިކިހެން ހީވަންޏާ އިތުރު ތެޔޮކޮޅެއް އަޅާލިއަސް ރަނގަޅުވާނެއެވެ.\n5. މަޑުމަޑުން ބަތްކޮޅު ތެލިތެރެއަށް އަޅާފައި އެއްކޮށްލާށެވެ. ދެން ސޯޔާސޯސްކޮޅު ތެލިތެރެއަށް އަޅާފައި އަނެއްކާވެސް އެއްކޮށްލާށެވެ.\n6. ދެން ދޭފަތުން ތެލީގައިވާ ތަކެތި އަރިމަތިތަކަށް ޖައްސާލާފައި ތަވާމެދުން ހުސްތަންކޮޅެއް ހަދާށެވެ.\n7. ދެން އެތަންކޮޅަށް ½ މޭޒުމަތީ ސަމުސަލުގެ ތެޔޮކޮޅެއް އަޅާށެވެ. އެތެޔޮކޮޅު ވަރަށް އަވަހަށް ހޫނު ވެގަންނާނެއެވެ. ހޫނުވުމުން އޭގެ ތެރެއަށް ބިސްކޮޅު އަޅާލާށެވެ. ބިސްކޮޅު އަޅާނީ ކުޑަކޮށް ގިރާލާފައެވެ. ބިސްކޮޅު ކެކުމުން އަވަސް އަވަހަށް ބަތްކޮޅާއި އެއްކޮށްލާށެވެ.\nދަރީންނަކީ އަމިއްލަ ނަފްސަށް އިތުބާރުކުރާ ހަރުދަނާ ބަޔަކަށް ހަދާނީ ކިހިނެއް؟\nޑާކްރެއިންގެ "ގުޅުން" : އެންމެ ޝޮޓަކުން ނަގާ ނިންމާލި ކުރު ފިލްމެއް!\nޒުވާން އަންހެނަކު ގެއްލިފައެއް ނުވޭ، އާއިލާއާ ޖެހުނު މައްސަލައެއްގައި ވަނީ ގެއިން ފިލާފައި: ފުލުހުން\nކޮވިޑް-19އާ ގުޅިގެން ގަތް ބިރެއްގެ ސަބަބުން މި މީހާ އެއާރޕޯޓެއް ތެރޭ ތިން މަސް ވަންދެން އުޅުނީ ފިލައިގެން\nރިޝްވަތުގެ މައްސަލައަކާއި ގުޅިގެން ސެމްސަންގްގެ ވެރިޔާ ޖަލަށް ލާން ހުކުމް ކޮށްފި


SunOnline: Covid-19 ge dhevana raalheh miaharu ge fahukolhu nagaane: WHO\nކޮވިޑް-19 ގެ ދެވަނަ ރާޅެއް މިއަހަރުގެ ފަހުކޮޅު ނަގާނެ: ޑަބްލިއުއެޗްއޯ\nމުހައްމަދު ޖަވާދު ޔޫސުފު 26 May 2020, 19:55\nޑރ. މައިކް ރިޔަން\nޖެނީވާ (26 މޭ 220): ކޮވިޑް-19 ގެ ދެވަނަ ރާޅެއް މިއަހަރުގެ ފަހުކޮޅު ނެގުން ވަރަށް ގާތްކަމަށް ކަމަށް ދުނިޔޭގެ ސިއްހަތު ޖަމްއިއްޔާ ޑަބްލިއުއެޗްއޯ އިން ބުނެފިއެވެ.\nޖެނީވާގައި ނޫސްވެރިންނަށް މައުލޫމާތު ދެއްވަމުން އެޖަމްއިއްޔާގެ ސިއްހަތުގެ ކުއްލި ހާލަތާބެހޭ ޕްރޮގްރާމްގެ ވެރިޔާ ޑރ. މައިކް ރިޔަން ވިދާޅުވީ މިހާރު ދުނިޔެ ތަހައްމަލް ކުރަމުންމިދަނީ ކޮވިޑް-19 ގެ ފުރަތަމަ ރާޅުކަމަށާއި ކާމިޔާބު ވެކްސިން އެއް ނުއުފެއްދިއްޖެނަ އެ ރޯގާގެ ދެވަނަ ރާޅެއް މިއަހަރުގެ ފަހުކޮޅު ނަގާނެ ކަމުގައެވެ.\nކޮވިޑް-19 ފަދަ ރޯގާތަކަކީ އެކި ދުވަސްވަރު ރާޅުގޮތަށް އަންނަ އެއްޗެއް ކަމަށާއި ފުރަތަމަ ރާޅުގެ ބާރު ގިނަ ގައުމުތަކުގައި މިހާރު ކުޑަވެފައިވާކަން އޭނާ ފާހަގަ ކުރެއްވިއެވެ. ރިޔަން ވިދާޅުވީ ދިގުމުއްދަތަކަށް ފުރަބަންދުގައި ނުތިބެވޭނެތީ ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް ގިނަ ގައުމުތަކުން މިހާރު ލުއިދެމުން ގެންދާކަމުގައެވެ. އެެހެންކަމުން ކޮވިޑް-19 ގެ ދެވަނަ ރާޅު ނަގާނީ ލުއިދިނުމާއެކު ސިއްހީ ރައްކާތެރިކަމުގެ ފިޔަވަޅުތަކަށް ވެވޭ އިހުމާލުގެ ތެރެއިންކަން ރިޔަން ފާހަގަ ކުރެއްވިއެވެ.\nކޮވިޑް-19 އަކީ މޫސުމުގެ އަސަރުވެސް ކޮންމެވެސް ވަރަކަށް ކުރާ ވައިރަސްއެއްކަމަށް ސައިންސްވެރިން ބުނެއެވެ. ކޮވިޑް-19 ވައިރަސް ދިރާސާކުރާ ޗައިނާގެ ސައިންސްވެރިންވަނީ އެގައުމުގެ ތަފާތު ސަރަހައްދުތަކުގައި ކޮވިޑް-19 ޖެހޭ މީހުންގެ ހަށިގަނޑުން އަލާމާތްތައް ފެންނަގޮތަށް ވަރަށް ތަފާތުކަން ފާހަގަ ކުރައްވާފައެވެ. އެހެންވަނީ ފިނި ހޫނުމިނާއި ވައިގެ ތެތްކަން ހުންނަމިންވަރުން ކަމުގެ އަސަރު އެވައިރަހށް ކުރާތީ ކަމަށް ޗައިނާގެ ސައިންސްވެރިން ބުނެއެވެ.\nޑރ. ރިޔަން ވިދާޅުވީ ކޮވިޑް-19 މައިތިރިވަމުންދާކަން ތަފާސް ހިސާބުތަކުން ދެއްކި ނަމަވެސް އެކަން ދާއިމީގޮތެއްގައި އެގޮތަށް ނޯންނާނެކަމަށާއި ޕޮޒިޓިވް ހާލަތު ގިނަ ދުވަސްވަރާއި މަދުދުވަސްތައް އަންނާނެކަމުގައެވެ. މިމޭރުމުން ވާހަކަ ދައްކަވަމުން ކޮވިޑް-19 ގެ މިހާރު ގެ ހާލަތަށް ބަލާއިރު އެރޯގާގެ ނުރައްކާ އަދިވެސް އޮތީ ކުރިޔަށްކަމަށް އޭނާ ވިދާޅުވިއެވެ.\nއިންޑިއާގައި ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް ބައެއް ލުއިދިނުމާއެކު އެގައުމުގައި ޕޮޒިޓިވްވާ މީހުން ގިނަވާކަން ފާހަގަ ކުރެވުނު ނަމަވެސް ޔޫރަޕްގެ ގައުމުތަކުން އެކަން އެގޮތަށް ފެނިފައެއް ނުވެއެވެ.\nޔޫރަޕްގައި ކޮވިޑް-19 ގެ އަސަރު އެންމެ ބޮޑަށްކުރި ހަތަރު ގައުމު ކަމަށްވާ އިޓަލީ، ފަރަންސޭސިވިލާތް، ސްޕޭން އަދި ޖަރުމަނުން ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް މިމަހުގެ ކުރީކޮޅު ބޮޑެތި ލުއިތަކެއް ދީފައިވީނަމަވެސް އެއިން އެއްވެސް ގައުމަކުން ޕޮޒިޓިވް ކޭސްތައް ކުރިޔަށްވުރެ އިތުރުވެފައެއް ނުވެއެވެ. އަދި ޗައިނާގައިވެސް ލުއިތައްދީ އިގްތިސާދީ ހަރަކާތްތައް އަލުން ފަށާފައިވީ ނަމަވެސް ޕޮޒިޓިވް ކޭސްތައް އިތުރުވެފައެއް ނުވެއެވެ. (ނޫސްއެޖެންސީތައް)


އެމެރިކާ ވައްޓާލުމަށްފަހު ދުނިޔޭގެ އެންމެ ބޮޑު އިޤްތިޞާދެއް މިހާރު އޮތީ ޗައިނާގައި – އައިއެމްއެފް | Sandhaanu\nއެމެރިކާ ވައްޓާލުމަށްފަހު ދުނިޔޭގެ އެންމެ ބޮޑު އިޤްތިޞާދެއް މިހާރު އޮތީ ޗައިނާގައި – އައިއެމްއެފް\nއެމެރިކާ ވައްޓާލުމަށް ފަހު މިހާރު ދުނިޔޭގެ އެންމެ ބޮޑު އިޤްތިޞާދެއް އޮތީ ޗައިނާގައި ކަމަށް އިންޓަރނޭޝަނަލް މަނިޓަރީ ފަންޑް (އައިއެމްއެފް) އިން ބުނެފިއެވެ. ދުނިޔެ ޕެންޑެމިކެއްގެ ތެރޭގައި ވަނިކޮށް ޗައިނާއިން މިހޯދި އާދަޔާ ޚިލާފު ކުރިއެރުމަކީ ގިނަ ބަޔަކު ހައިރާންކޮށްލި ކަމެކެވެ. މިއަދު އެންމެ ގިނަ ބަޔަކު އުފައްދާ ސުވާލަކީ، ޗައިނާއިން މިފަދަ ބޮޑު ކުރިއެރުމެއް ހޯދާފައިވާއިރު، ބައިނަލްއަޤްވާމީ މީޑިޔާތަކުން މިކަމަށް ބީރު ކަންފަތެއް ދީފައިވަނީ ކީއްވެގެން ތޯއެވެ. މިއީ އެމެރިކާގެ ނުފޫޒުން ވާކަމެއް ކަމަށް ގިނަބަކު ދަނީ ބުނަމުންނެވެ.\nއައިއެމްއެފްގެ މިއަހަރުގެ މިހާތަނަށް ނެރެފައިވާ ތަފާސް ހިސާބުތަކުން ދައްކާ ގޮތުގައި، އިޤްތިޞާދުގެ ބޮޑުކުޑަމިން މިނެކިރާ މިންގަނޑު ކަމަށްވާ ޕާރޗޭސިންގ ޕަވަރ ޕެރިޓީ (ޕީޕީޕީ)ގެ މިންގަނޑުން ބަލާނަމަ 24.2 ޓްރިލިއަން އެމެރިކާ ޑޮލަރެވެ. މިއީ އެމެރިކާގެ 20.8 އެމެރިކާ ޑޮލަރުގެ ޕީޕީޕީ އަށް އަޅާކިއާއިރު 3.2 ޓްރިލިއަން ޑޮލަރު ބޮޑު އަދަދެކެވެ.\nއިޤްތިޞާދު މިނެކިރުމަށް ޕީޕީޕީ އުކުޅަކީ ކުރިން ބޭނުންކުރި މާކެޓް އެކްސްޗޭންޖް ރޭޓް (އެމްއީއާރް) އަށް ވުރެން މާ އެކަށީގެންވާ އުކުޅެކެވެ. ޕީޕީޕީއިން އަޅާކިޔަނީ އެޤައުމެއްގައި ހުރި ފައިސާއިން ގަނެވޭނީ ކިހާ ޑޮލަރެއް ކަމެވެ. ނަމަވެސް އެމްއީއާރް ބޭނުން ކޮށްގެން ޤައުމެއްގެ އިޤްތިޞާދު އަޅާކިޔުމަކީ އެންމެ އިންސާފުވެރި ގޮތެއްކަމަށް މިއަދުގެ އިކޮނޮމިސްޓުން ޤަބޫލެއް ނުކުރެއެވެ.\nއައިއެމްއެފްއިން އިޤްތިޞާދު މިނެކިރަން ޕީޕީޕީ ބޭނުން ކުރަން ފެށިފަހުން ސީއައިއޭއިން ވެސްވަނީ މިއުކުޅު ބޭނުންކުރަން ފަށައިފައެވެ.


In Pictures: Vaikaradhoo kandoofaa maruvun\nވައިކަރަދޫ ކަނޑޫފާ މަރުވުން\nހދ.ވައިކަރަދޫ، 16 ސެޕްޓެމްބަރ 2020 -- މިއީ ވައިކަރަދޫގެ ފެހިކަން ދަމަހަށްޓައި ދެމުން ގެންދިޔަ ކަނޑޫފަލެވެ. މީގެ ދެތިން މަސް ދުވަހާ ހަމައަށް އަބަދުވެސް ފެހިކަން ގަދަ އެ ކަނޑޫފަލުން މިހާރު ފެންނަނީ ހީނަރުވެފައިވާ ވީރާނާ ކަމެވެ. ހއ. ކެލަ އާއި ހދ. ނޭކުރެންދޫގެ އިތުރުން އުތުރުގެ އެހެން ރަށްރަށުގެ ކަނޑޫފާތަކަށް ވެސް އާދަޔާ ހިލާފު ގެއްލުންތަކެއް ވަމުން އެބަ ދެ އެވެ. ވައިކަރަދޫ ކަނޑޫފާ ވަށައިގެން ހުރި ބޮޑެތި ގަސްތައް ފިޔަވާ މެދުން ވަކި ސަރަހައްދެއް އެކީ އެކައްޗަކަށް ވަނީ މަރުވެފަ އެވެ. -- ފޮޓޯ ތައް: މުހައްމަދު ޖިނާސް / އަލީ ރިފްހާން


Vote ge 58 percent aa eku Fayyaz MDP ge chairperson kamah | Mihaaru\nވޯޓުގެ 58 ޕަސެންޓާ އެކު ފައްޔާޒް އެމްޑީޕީގެ ޗެއާޕާސަނަކަށް\nމިއީ މިހާތަނަށް އެންމެ ވާދަވެރި ކެމްޕޭނެއް ކުރި އިންތިހާބު. ވޯޓުލުމުގެ ހައްގު 94،000 އަށް ވުރެން ގިނަ މެމްބަރުންނަށް ލިބޭ.\nކާމިޔާބަށް ފަހު ފައްޔާޒް މިރޭ އުފާ ފާޅުކުރައްވަނީ -- ފޮޓޯ: ނިޝާން އަލީ/ މިހާރު\n14 މެއި 2022 - 09:15\n15 މެއި 00:44\nކާމިޔާބަށް ފަހު ފައްޔާޒާއި ރޮޒެއިނާ މިރޭ އުފާ ފާޅުކުރައްވަނީ -- ފޮޓޯ: ނިޝާން އަލީ/ މިހާރު\n15 މެއި 00:43\n14 މެއި 23:33\nކާމިޔާބީ ފާހަގަކުރުމަށް ބޭއްވި އެއްވުމެއްގައި ފައްޔާޒް ވިދާުޅުވީ މިއީ ސަރުކާރަށް އެމްޑީޕީ މެންބަރުުން ރުހުން އޮތްކަމާއި ރައީސް އިބްރާހިމް މުހައްމަދު ސޯލިހަށް އޮތް އިތުބާރު އަންގައިދިން އިންތިހާބެއް ކަމަށް. އޭނާ ވިދާޅުވީ ޕާޓީގެ ރައީސް މުހައްމަދު ނަޝީދާއި އޭނާއާ ވާދަކުރެއްވި އިންތިއާ އެކު ވެސް މަސައްކަތްކުރެއްވޭނެ ކަމަށް. ކެމްޕޭނާ ގުޅިގެން އެއްވެސް މީހަކަށް ހިތްބުރަކަމެއް ނެތް ކަމަށް.\n14 މެއި 23:30\nވަގުތީ ނަތީޖާއިން ދައްކަނީ ވޯޓުގެ 58 ޕަސެންޓް ލިބިވަޑައިގަތީ ފައްޔާޒަށް ކަމަށް. އިންތި އަށް ލިބިވަޑައިގަތީ 42 ޕަސެންޓް. މި ނަތީޖާއާ އެކު ފައްޔާޒްގެ ޓީމުން އަންނަނީ އުފާ ފާޅުކުރަމުން.\n14 މެއި 21:28\nމިހާތަނަށް ނުގުނާ ހުރީ 90 ވޯޓު ފޮށި. މިހާތަނަށް ގުނި 191 ވޯޓު ފޮށީގެ ނަތީޖާ އަށް ބަލާއިރު، ފައްޔާޒް ވަނީ 60 ޕަސެންޓް ވޯޓު ކާމިޔާބުކޮށްފައި. އިންތި އާއި ފައްޔާޒާ ދެމެދު މިހާރު ވެސް ގާތްގަނޑަކަށް 6،000 ވޯޓުގެ ތަފާތު އެބައުޅޭ. އެހެންވެ، ބާކީ ހުރި ފޮށިތަކުން ބޮޑު ތަފާތަކުން އިންތި ކުރި ހޯއްދެވިޔަސް، ފައްޔާޒް މި އިންތިހާބު ކާމިޔާބު ކުރައްވާނެކަން މިހާރު ޔަގީން. މި ކާމިޔާބުގެ އުފާ މިހާރު ވެސް، ފައްޔާޒުގެ ސަޕޯޓަރުން އަންނަނީ ފާޅުކުރަމުން. ބައެއް ފަރާތްތަކުން ފައްޔާޒަށް މަރުހަބާ ކިޔަމުން ވެސް އެބަދޭ.\n14 މެއި 20:44\nގައްދޫ ދާއިރާގެ މާލެ ފޮށި، ކެންޑިޑޭޓުންގެ މަންދޫބުންގެ ޙާޟިރުގައި ގުނަން ފެއްޓިއިރު މައްސަލަތަކެއް ދިމާވުމާއި ގުޅިގެން އިސްތިއުނާފު ފަނޑިޔާރު މަޖިލިސްގެ ރައީސާއި އިންތިޚާބާއިބެހޭ ކޮމެޓީގެ ރައީސްގެ ބެއްލެވުމުގެ ދަށުން އަލުން ގުނުން ގަލޮޅު މަދުރަސާގައި ކުރިއަށް ގެންދަނީ pic.twitter.com/QcW4mx9LOJ\n14 މެއި 20:43\nގައްދޫ ދާއިރާގެ މީހުންނަށް މާލޭގައި ބެހެއްޓި ވޯޓުފޮށީގެ ވޯޓުތައް ގުނުމުގައި މައްސަލަތަކެއް ދިމާވުމުން އިސްތިއުނާފު ފަނޑިޔާރު މަޖިލީހުގެ ރައީސާއި އިންތިހާބާ ބެހޭ ކޮމެޓީގެ ރައީސްގެ ބެއްލެވުމުގެ ދަށުން އަލުން މިހާރު ވަނީ ގުނަން ފަށާފައި.\n14 މެއި 20:40\nMi inthikhaab ga #MDPhingaalan campaign ga baiverive adhi eheetherive dhevvi hurihaa beyfulhunnaa adhi vote dhevvi hurihaa beyfulhunnah varah bodah shukuriyya\n— Ibrahim Waheed (@ibreys) May 14, 2022\nއިބްރާހިމް ވަހީދުގެ ޓުވީޓް\n14 މެއި 20:39\nފަޔާޒްގެ ކެމްޕެއިން މެނޭޖަރު އިބްރާހިމް ވަހީދު ކުރެއްވި ޓުވީޓެއްގައި ވަނީ ފަޔާގެ ކާމިޔާބީ އަށް މަރުހަބާ ދަންނަވާފައި.\n14 މެއި 20:12\nމިއަދު ބޭއްވި އިންތިހާބުގެ މިހާތަނަށް 90 އަށް ވުރެ ގިނަ ވޯޓު ފޮށީގެ ނަތީޖާ ވަނީ އިއުލާން ކޮށްފައި. މި އިންތިހާބުގައި 281 ވޯޓު ފޮށި ބަހައްޓާފައިވާ އިރު، ގުނައި ނިމިފައި ވަނީ ތިންބައިކުޅަ އެއްބައި ވޯޓު ފޮށި. ކެނޑިޑޭޓުން ގެންގުޅޭ ނަތީޖާ ދައްކާ ގޮތުން ފައްޔާޒަށް ވަނީ 65 ޕަސެންޓް ޔަގީން ކޮށްފައި. އަދި އެ ޕާޓީގެ އަންހެނުންގެ ރޫހުގެ ރައީސާ ކަމަށް ވާދަކުރައްވާ ރޮޒެއިނާ އާދަމް ވަނީ 67 ޕަސެންޓް ހޯއްދަވައިފައި. ފައްޔާޒާ ވާދަކުރެއްވި އިންތިއާ އެކު އިސްކޮށް މަސައްކަތް ކުރެއްވި ބައެއް ބޭފުޅުންގެ މަޖިލީހުގެ ދާއިރާތަކުން ވެސް ފައްޔާޒް ވަނީ ކުރި ހޯއްދަވައިފައި.\n14 މެއި 18:34\nއިންތިހާބުގެ ވޯޓުގެ ނަތީހާ އިއުލާން ކުރަން މިހާރު ވަނީ ފަށާފައި. ވޯޓު ގުނުމާއި ނަތީޖާ އިއުލާން ކުރުން ކުރިއަށް ގެންދަނީ އެ ވޯޓުފޮށްޓެއްގެ ކައިރީގައި.\n14 މެއި 18:12\nއިންތިހާބު ދެ ގަޑިއިރަށް ދެންމުމަށް ފަހު ހައެއް ޖެހުމާ އެކު ވޯޓު ފޮށިތައް ބަންދުކުރަން ވަނީ ފަށާފައި. ވޯޓު ގުނާނީ އެ މަރުކަޒެއްގައި. ވޯޓުލުމާއި ވޯޓު ގުނުމުގެ މަރުހަލާ ކުރިއަށްދާ އިރު ވެސް ކެންޑިޑޭޓުންގެ މަންދޫބުނާއި މޮނިޓަރުންނާއި މީޑިއާއަށް ވަނީ ފުރުސަތު ދީފައި.\n14 މެއި 18:09\nއިންތިހާބުގެ ވަގުތު އިތުރުކުރުން މައްސަލައެއްގެ ގޮތުގައި ޗެއާޕާސަން ކަމަށް ވާދަކުރައްވާ އިމްތިޔާޒް ފަހުމީ (އިންތި)ގެ ޓީމުން ވަނީ ޝަކުވާ ހުށަހަޅާފައި. އެ ޓީމުން ބުނާ ގޮތުގައި ހަތަރެއް ޖެހި ފަހުން ވަގުތު އިތުރުކޮށް އެކަން އެންގުމަކީ މައްސަލައެއް. އޭރު ބައެއް މަރުކަޒުތަކުގައި ފޮށިތައް ބަންދުކޮށްފައިވާ ކަމަށް އިންތިގެ ގާނޫނީ ޓީމުން ބުނޭ. މި ތުހުމަތު ކުރިއަސް އިންތިހާބާ ބެހޭ ކޮމިޓީން ބުނާ ގޮތުގައި ވަގުތު އިތުރުކުރަން އުޅޭ ކަން އަދި އެ ނިންމުން ނިންމުމަށް ފަހު ވެސް ހަތަރެއް ޖެހުމުގެ މާ ކުރިން އިންތިހާބާ ބެހޭ އޮފިޝަލުންނަށް ވާނީ އަންގާފައި.\n14 މެއި 16:05\nމިހާރު ކުރިއަށްދާ މިޕާޓީގެ އެތެރޭގެ އިންތިޚާބު 2022 ގެ ވޯޓުލުމަށް ދެވިފައިވާ ގަޑި، ވިއްސާރަވުމާއި ބައެއް ވޯޓުލާ މަރުކަޒުތަކުގައި ވޯޓުލުން ފެއްޓުނުލެއް ލަސްވުމުގެ ސަބަބުން މިއަދު ހަވީރު 6:00 އާއި ހަމައަށް އިތުރު ކުރެވިފައިވާ ވާހަކަ ދަންނަވަން #އެމްޑީޕީގެއެތެރޭގެއިންތިޚާބު2022\n14 މެއި 15:56\nއިންތިހާބުގެ ވޯޓުލުން 6:00 އަށް އިތުރުކޮށްފި. މިގޮތަށް ނިންމީ ބައެއް ތަންތަނުގައި ވޯޓުލުން ފެށުން ލަސްވުމުގެ އިތުރުން ވިއްސާރައިގެ ސަބަބުން މީހުންނަށް ވޯޓުލާން ދާން އުނދަގޫވުމުން އިތުރު ވަގުތު ދިނުމުގެ ގޮތުން.\n14 މެއި 14:01\nއެމްޑީޕީގައި ޗެއާޕާސަނަކީ އިދާރީ ކަންކަމުގައި އެންމެ އިސް ފަރާތް. ޕާޓީގެ އެތެރޭގެ ކަންކަން ރާވައި އިންތިޒާމުކޮށް، ބެލެހެއްޓުމުގެ ޒިންމާ އާއި އެމްޑީޕީގެ އެންމެ އިސް ގުނަންތައް ކަމަށްވާ ކޮންގްރެސް އާއި ގައުމީ މަޖިލީހުގެ ރިޔާސަތު ބަލަހައްޓަވާނީ ވެސް ޗެއާޕާސަން.\n14 މެއި 13:59\nއެމްޑީޕީ އިންތިހާބު މިހާތަނަށް ކުރިއަށް ދިޔައީ މާ ބޮޑެތި މައްސަލަތަކެއް ނެތި އޮމާންކަމާ އެކު. ހެނދުނު9ގައި ފެށީ ހަވީރު ހަތަރެއް ޖަހަންދެން ކުރިއަށް ގެންދާ ގޮތަށް. މާލެއަށް ވާރޭ ވެހެމުން ދިޔައަސް މަރުކަޒުތަކުގައި ވޯޓުލާން މީހުން މަދެއް ނޫވޭ. ވޯޓު ކިޔޫ ބަންދުވުމުން އެ މަރުކަޒެއްގައި ވޯޓު ގުނަން ފަށާނެ.\n14 މެއި 12:57\nއެމްޑީޕީގެ އިންތިހާބުގައި ހުޅުމާލެ ގާޒީ ސްކޫލްގައި ބެހެއްޓި ވޯޓް ފޮށި އެހެން ތަނަކަށް ވަނީ ބަދަލުކޮށްފައި. އެމްޑީޕީގެ ޑެޕިއުޓި ޗެއާޕާސަން އަލީ ނިޔާޒް ވިދާޅުވީ އެކަން ދިމާވީ އިދާރީ އޮޅުމެއްގެ ސަބަބުން ކަމަށް. ގާޒީ ސްކޫލްގައި ބަހައްޓަން ނިންމި އެ ވޯޓު ފޮށި، އިދާރީ އޮޅުމެއްގެ ސަބަބުން މިއަދު ބެހެއްޓީ ހުރަވީ ސްކޫލްގައި. އެންގުމަކާ ނުލާއި ކުއްލިއަކަށް ވޯޓުލާ މަރުކަޒު ބަދަލުކުރި ކަމަށް ބުނެ އެމްޑީޕީގެ އިންތިހާބާ ކޮމެޓީ އަށް ވަނީ އެކަމުގެ ޝަކުވާ ވެސް ހުށަހެޅި. ނިޔާ ވިދާޅުވީ އެ ވޯޓު ފޮށީގެ މަރުކަޒު ބަދަލުވީ އިދާރީ އޮޅުމަކުން ކަން، އެ އިންތިހާބުގައި ވާދަކުރާ ދެ ކެނޑިޑޭޓުންގެ ފަރާތުން އެ ވަގުތު މަރުކަޒަށް ވަޑައިގެން ތިއްބެވި ދެ މަންދޫބުންނާއި މަޝްވަރާކޮށް، ހުރަވީ ސްކޫލްގައި ވޯޓުލުން ކުރިއަށް ގެންދަން އެ ބޭފުޅުން އެއްބަސްވި ކަމަށް.\n14 މެއި 12:23\nއެމްޑީޕީގެ ޗެއާޕާސަން ހޮވުމުގެ އިންތިހާބުގައި ވޯޓުލީ މީހެއްގެ އިނގިލީގައި، ވޯޓު ދިންކަމުގެ ފާހަގަ ޖަހަނީ.. -- ފޮޓޯ: ފަޔާޒް މޫސާ/މިހާރު\n14 މެއި 12:21\nއެމްޑީޕީން މި އިންތިހާބުގައި ވޯޓުލީ ކަމުގެ ފާހަގަ ޖަހަނީ ކަނާތު ޝަހާދަތް އިނގިލީގައި. އެއީ މާލޭ ސިޓީގެ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ވިލިމާލެ ދާއިރާގެ އިންތިހާބު ވެސް ކުރިއަށް ދާތީ، ފާހަގައިގެ ސަބަބުން އޮޅުން އަރާފާނެތީ\n14 މެއި 12:04\nއެމްޑީޕީގެ ވާދަވެރި މި އިންތިހާބު ކުރިއަށްދާއިރު ވިލިމާލެ ދާއިރާގެ އަންހެނުން ކޮމިޓީގެ އިންތިހާބުގެ ވޯޓުލުން މިއަދު ހެނދުނު ފަށައިގެން ކުރިއަށް އެބަ ދޭ. މިއީ އިދިކޮޅު ޕީޕީއެމާއި ޕީއެންސީގެ ބޮޑު ކުރިމަތިލުމެއް. މި އިންތިހާބުގައި ޕީޕީއެމުން ވާދަކުރައްވަނީ ފާތިމަތު ނާޒިމާ. އެމްއެންޕީގެ ޓިކެޓުގައި ނުކުންނެވީ އާމިނަތު ޝީޒާ.\n14 މެއި 11:56\nއެމްޑީޕީގެ ޗެއާޕާސަން ހޮވުމުގެ އިންތިހާބުގައި އެ ޕާޓީގެ ޗެއާޕާސަން ކަމަށް ކުރިމަތި ލެއްވި ކެންޑިޑޭޓް ފައްޔާޒު އިސްމާއިލް ވޯޓު ދެއްވަނީ.. -- ފޮޓޯ: ނިޝާން އަލީ/މިހާރު\n14 މެއި 11:52\nއިންތިހާބާ ގުޅޭ ގޮތުން އުފެދޭ ޝަކުވާތަކަށް އެމްޑީޕީން ކޮމިޓީއެއް އެކުލަވާލައި ޝަކުވާ ހުށަހެޅުމުގެ ފުރުސަތު ވަނީ ހުޅުވާލާފައި. މި ކޮމިޓގައި ހިމެނިވަޑައިގަންނަވަނީ ރައީސް އޮފީހުގެ މިނިސްޓަރު އަލީ ޝިޔާމް އާއި ހޯމް މިނިސްޓްރީގެ ސްޓޭޓް މިނިސްޓަރު މުހައްމަދު މާހިރާއި ޝާތިރު އަބްދުއްރަހުމާން.\n14 މެއި 11:49\nވޯޓު ކަރުދާސްކޮޅު ފޮޓޯ ނެގުން އޮތީ މަނާކޮށްފައި. އިންތިހާބާ ބެހޭ ކޮމިޓީން ބުނެފައިވާ ގޮތުގައި އެއީ އިންތިހާބާ ގުޅޭ އުސޫލްތަކުގައި ވެސް އެކަން އޮންނަ ގޮތް. މިގޮތަށް ފޮޓޯ ނަގާ މީހުން ނޯޓުކުރާނެ ކަމަށާއި މިއީ އެ ވޯޓު ބާތިލްވެދާނެ ފަދަ ހާލަތެއް ކަމަށް ވެސް ކޮމިޓީން ވަނީ ބުނެފައި.\nއެމްޑީޕީގެ ޗެއާޕާސަން ހޮވުމުގެ އިންތިހާބުގައި އެ ޕާޓީގެ ޗެއާޕާސަން ކަމަށް ކުރިމަތި ލެއްވި ކެންޑިޑޭޓް އިމްތިޔާޒް ފަހުމީ ވޯޓު ދެއްވަނީ.. -- ފޮޓޯ: ނިޝާން އަލީ/މިހާރު\n14 މެއި 11:48\nމާލެ އާއި ރަށްރަށުގެ ހުރިހާ މަރުކަޒެއްގައި ވޯޓުލުން ކުރިއަށްދާއިރު ބައެއް ޝަކުވާތައް ދަނީ ފެންމަތިކުރަމުން. ފ. ނިލަންދޫގައި ވޯޓު ކަރުދާސް ފޮޓޯ ނަގާ މައްސަލަ މިހާރު ވަނީ ޝަކުވާ ކޮމިޓީއަށް ހުށަހަޅާފައި. މި މައްސަލަ ހުށަހެޅީ އިންތިހާބުގައި ވާދަކުރައްވާ އިމްތިޔާޒްގެ ޓީމުން.\n14 މެއި 11:45\nއިންތިހާބުގައި ވާދަކުރައްވާ އިކޮނޮމިކް މިނިސްޓަރު ފައްޔާޒް އިސްމާއިލް އާއި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ މިހާރު ވަނީ ވޯޓު ލައްވާފައި. ރައީސް އިބްރާހިމް މުހައްމަދު ސޯލިހާއި އެމްޑީޕީގެ ރައީސް މުހައްމަދު ނަޝީދު ވެސް ވަނީ ވޯޓު ދެއްވާފައި.\n14 މެއި 11:44\n— Mihaaru (@Mihaarunews) May 14, 2022\nއެމްޑީޕީއަށް ޗެއާޕާސަނަކު ހޮވަން އެ ޕާޓީގެ 17 އަހަރުގެ ތެރޭގައި ކުރި އެންމެ ވާދަވެރި ކެމްޕޭނަށް ފަހު، އިންތިހާބުގެ ވޯޓުން މިއަދު ފޯރީގައި ފަށައިފި އެވެ.\nހެނދުނު ނުވައެއް ޖެހިއިރު ފެށި އިންތިހާބުގެ ވޯޓުލުން މުޅި ރާއްޖޭގައި، ހަވީރު ހަތަރެއް ޖަހަންދެން ކުރިއަށް ގެންދާނެ އެވެ. ޗެއާޕާސަން ކަމަށް ވާދަކުރައްވަނީ އިކޮނޮމިކް މިނިސްޓަރު ފައްޔާޒް އިސްމާއިލާއި ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ އެވެ.\nމި އިންތިހާބުގެ އިތުރަށް އަންހެނުންގެ ރޫހުގެ ރައީސް ކަމާއި ޒުވާނުންގެ ހިތްވަރުގެ ރައީސަކު ވެސް މިއަދު ހޮވާނެ އެވެ. މި މަގާމުތަކުގެ ތެރެއިން އަންހެނުންގެ ރޫހަށް މީދޫ ދާއިރާގެ މެމްބަރު ރޮޒައިނާ އާދަމާ ވާދަކުރައްވަނީ ސަފާތު އަހްމަދެވެ. ޒުވާނުންގެ ހިތްވަރުގެ ރައީސް ކަމަށް ވާދަކުރައްވަނީ މުހައްމަދު އަންސަރާއި ރިފްގާ ޝިހާމެވެ.\nއެމްޑީޕީގެ އިންތިހާބު ނަންބަރުން\n● 194 ރަށެއްގައި ވޯޓު ފޮށި ބަހައްޓާނެ\n● މާލޭގައި 87 ފޮށި\n● ޗެއާޕާސަން ހޮވަން 94،211 މެމްބަރުންނަށް ވޯޓު ލެވޭ.\n● އަންހެނުންގެ ރޫހަށް 41،027 މެމްބަރުންނަށް ވޯޓުލެވޭ.\n● ޔޫތު ވިންގަށް 32،057 މެމްބަރުން.\nވޯޓާ ހަމައަށް ދިޔައިރު، ޗެއާޕާސަން ކަމަށް ވާދަކުރައްވާ ފައްޔާޒާއި އިމްތިޔާޒު ވެސް ވަނީ ރާއްޖޭގެ ހުރިހާ ރަށަކަށް ވަޑައިގެން އެ ބޭފުޅަކު ހޮވަން ޖެހޭ ސަބަބުތަކާއި މެނިފެސްޓޯ އާއްމު މެމްބަރުންނާ ހިއްސާކުރައްވައިފަ އެވެ. ފައްޔާޒްގެ ކެމްޕޭންގެ ތަސައްވަރަކަށް ވީ، އެމްޑީޕީ ހަރަކާތްތެރިކޮށް، ޕާޓީގެ ސަފުތައް ބަދަހިކޮށް ސަރުކާރާ އެކު ހިންގާލުމެވެ. އިމްތިޔާޒު ގެންގުޅުއްވީ އެމްޑީޕީގެ ތިލަފަތުގެ ރަމްޒުގެ އުސޫލްތައް ދަމަހައްޓައި، ކުރިއެރުވުމެވެ.\nދެ ކެންޑިޑޭޓުން ވެސް ކެމްޕޭނުގައި އިއްތިފާގުވެވަޑައިގެން އާއްމުންނަށް ވިދާޅުވެ ދެއްވީ އެންމެ ކަމެކެވެ. އެއީ، 2023 ގައި އެމްޑީޕީގެ ވެރިކަމެއް އޮންނަން، ޕާޓީގެ މި އިންތިހާބު މުހިއްމު ކަމެވެ.\nއެމްޑީޕީގެ ޗެއާޕާސަން ހޮވުމުގެ އިންތިހާބުގައި ވޯޓުލާން ފެށުމަށް ތައްޔާރުވަނީ. -- ފޮޓޯ: ފަޔާޒް މޫސާ/މިހާރު\nއިންތިހާބުގެ ވާދަވެރިކަން ބޮޑުވީ ވެސް 2023 އަށް ޕާޓީގެ ކުރިމަގު ކަނޑައެޅުމުގެ އިދާރީ ކަންކަމުގައި ޗެއާޕާސަންގެ ދައުރު ބޮޑު ކަމުންނެވެ.\nފޮޓޯ ގެލަރީ / އެމްޑީޕީގެ ޗެއާޕާސަން ހޮވުމުގެ އިންތިހާބު\nޗެއާޕާސަންގެ މި އިންތިހާބަކީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާ ދެމެދު ހިނގާ ފައިޓެއްކަން ކެމްޕޭނުގެ މަންޒަރުތަކުން ސާފެވެ. ފައްޔާޒްއާ އެކު ތިއްބެވީ މަޖިލީހާއި ގައުމީ މަޖިލިސް އަދި އެ ނޫން ވެސް ޕާޓީގެ އިންތިހާބީ މަގާމްތަކުގައި ތިބި ރައީސް އިބްރާހިމް މުހައްމަދު ސޯލިހްގެ ނިންމެވުންތަކަށް ތާއީދުކުރައްވަމުން ގެންދަވާ މެމްބަރުންނެވެ. އިންތިއާ އެކު ކެމްޕޭންގައި ހަރަކާތްތެރިވީ ނަޝީދަށް ވަފާތެރި މެމްބަރުންނެވެ.\n● ޕާޓީގެ އެތެރޭގެ ކަންކަން ރާވައި އިންތިޒާމުކޮށް، ހިންގައި ބެލެހެއްޓުމުގެ ޒިންމާ އަދާކުރައްވާ ޕާޓީގެ އެންމެ އިސް ފަރާތް.\n● އެމްޑީޕީގެ އެންމެ އިސް ގުނަންތައް ކަމަށްވާ ކޮންގްރެސް އާއި ގައުމީ މަޖިލީހުގެ ރިޔާސަތު ބަލަހައްޓަވާނީ ވެސް ޗެއާޕާސަން.\n● ޕާޓީގެ އިންތިހާބުތައް ރާވައި އިންތިޒާމްކުރުން.\n● ދާއިރާތަކުގެ އިންތިހާބާއި އިދާރީ ކަންކަން ހިންގުން.\n● ޕާޓީގެ އުސޫލްތަކަށް ރައްކާތެރިވެ ދެމެހެއްޓުން.\n● މެމްބަރުންގެ ތެރޭގައި ޑިމޮކްރަސީގެ މިންގަނޑުތަކާއި ބައިވެރިވުމާއި ހަމަހަމަކަން ކުރިއެރުވުމަށް މަސައްކަތްކުރުން.\nއެމްޑީޕީގެ ޗެއާޕާސަންގެ މަގާމުގެ ފަސް އަހަރުގެ ދައުރު އެންމެ ފަހުން ފުރުއްވީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފެވެ. އޭގެ ކުރިން، މި މަގާމު، އެމްޑީޕީގެ ރައީސް ނަޝީދާއި ޑިފެންސް މިނިސްޓަރު މާރިޔާ އަހްމަދު ދީދީ އާއި މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކާއި ޓޫރިޒަމް މިނިސްޓަރުކަން ކުރެއްވި އަލީ ވަހީދު ވެސް ފުރުއްވި އެވެ.\nއެމްޑީޕީގެ ޗެއާޕާސަން ހޮވުމުގެ އިންތިހާބުގައި ވޯޓުލާން ގޮސް ތިބި ބަޔަކު ކިއޫގައި. -- ފޮޓޯ: ފަޔާޒް މޫސާ/މިހާރު\nމި އިންތިހާބުގައި ވޯޓުލުމުގެ ހައްގު ދިނީ ކެންޑިޑޭޓުން ކުރިމަތިލުމުގެ މުއްދަތު ހަމަވުމާ ހަމައަށް ޕާޓީގައި ތިބި މެމްބަރުންނަށެވެ. މި އިންތިހާބު އައިއިރު ވެސް އެ ޕާޓީގައި 93،000 އަށް ވުރެ ގިނަ މެމްބަރުން ތިއްބެވެ. އެއީ މިދިޔަ އަހަރުގެ ސެޕްޓެމްބަރު މަހުގެ ތެރޭގައި ބޭއްވި ދާއިރާތަކުގެ އިންތިހާބަށް ޕާޓީއާ ގުޅުނު މެމްބަރުންނާ އެކުގަ އެވެ. އެމްޑީޕީގެ ދަފްތަރުގައި 94،000 އަށް ވުރެ ގިނަ މީހުން ތިއްބަސް އިލެކްޝަންސް ކޮމިޝަންގައި ރަޖިސްޓަރީ ވެފައިވާ ދަފްތަރުގައި ތިބީ 54،782 މީހުންނެވެ. އެތެރޭގެ އިންތިހާބުތަކުގައި ވޯޓު ލުމުގެ ފުރުސަތު ދެނީ ޕާޓީން ބަލަހައްޓާ ދަފްތަރަށެވެ.\n86 ކޮމެންޓް, 28 ރިއެކްޝަންސް\nކިތަންމެ ބޮޑު އުފަލެއްގައި ވިޔަސް ހިލޭ އަންހެނުންނާ ފިރިހެނުން ބައްދާ ހެދުން ހުއްދައެއް ނޫން\nއަންނި ބޭނުންވެގެން އުޅުނު މައުލޫމާތު މިހާރު މިއޮތީ ލިބިފާ، ދެންވެސް އެމްޑީޕީ މެންބަރުންގެ ހައްގުގައި ތިމާގެ އަމިއްލަ އެދުން ދޫކޮށް ޕާރޓީ ހިންގާލަން އިބޫ އާއި އެކު ފަޔާގެ ޗެއަރޕާރސަންކަމުގާ ގަދައަށް އުޅެންވީނުން. އެމްޑީޕީ ފުރިހަމައެއް ނުވާނެ އަންނި އާއި ނުލާ.\nމ.ޑ.ޕ ގެ ގިނަ މީހުން ތިބީ ތިމާ އަށް ފައިދާތަކެއް ވާނަމަ ވައްކަމާއި ކޮރަޕްޝަން " އޯކޭ " ވެފަ ކަމަށް ނިންމައިފިން. ދެން ލަލަލާ .... ވަރަށް ސަލާން. ތިޔޮތީ ދެން 2023 ކާމިޔާބު ވެފަ.\nޢިމާރާން 2023 އަށް ނުކުތުމަށް ތައްޔާރުވެ ފައްކާވީ. އިބޫ އަށް ކޮޅުކެހި\nއެހެންވީމަ މިހާރު އެމްޑީޕީގެ 40 ހަކަށް ޕަސެންޓު ދޯ އަންނިއަށް މި ތާޢިދުކުރަނީ\nމި އިންތިހާބުގައި ވޯޓުލީ ޕާޓީގެ %52.5 މީހުންނެވެ. ވޯޓު އެޅި މީހުންގެ %58 މީހުން ވޯޓު އެޅީ އިބޫއަށެވެ. %42 މީހުން ވޯޓުއެޅީ ނަޝީދުއަށެވެ. އެމްޑީޕީ ވެރިކަމުގައި އޮވެމެ އެމްޑީޕީގެ %47.5 މީހުން ސަރުކާރަށް ނޫނެކޭ ބުނެފިއެވެ. 2023ގެ ރިޔާސީ އިންތިހާބު އެމްޑީޕީއަށް ބޮޑުތަނުން ގެއްލިއްޖެތަން މިއިންތިހާބުން ފެނިއްޖެއެވެ މިހިރަ ހިސާބުތަކަށް ދައްކާނަމަ ރިޔާސީ އިންތިހާބުގައި އެމްޑީޕީއަށް ރާއްޖެއިން ލިބޭނީ އާބާދީގެ އެކާވީހާ ހަތާވީހާއި ދެމެދުގެ % އެކެވެ\nސާފުވާ ގިނަ ކަންތަތްތަކެއް އެބަހުރި އާބަދޫ ބޮޑު މާލެއިނ 4000 މީހުން ވޯޓު ނުލާކަން އައްޑޫ ސިޓީން މާލެ އަށްވުރެ ގިނަ މީހުން ޕާޓީއަށްޓަކައި ގުރުބާންވާކަން އިންތިއަށް އަންނި ތާއިދު އޮތަސް ޕާޓީގެ މެމްބަރުންގެ އެކަން ބަލައިނުގަންނަކަން ސަރުކާރުތެރޭގައި ކޮރޮޕްޝަނާއި ފަސާދާ، ވަޒީފާގެ ބިރު އަދި ވައްކަން ކުރިޔަސް އެކަން ނުބެލޭކަން ވައުދުވި ގިނަ ކަންކަން އެއީ 2018ގައި ވެރިކަން ބޭނުންވެގެން ރައްޔިތުންގެ ލޮލުގައި އެޅުވި އަދުނެއްކަން * މީ ޗެއަރޕާސަން ވޯޓު\nފައްޔާޒު ހޮވަން ހުރިހާ ވަޒީރުންނާއި ދައުލަތުގެ ހުރިހާ ކުންފުނިތަކުގެ ވެރިން ނެރެ، އެމީހުން ލައްވާ "ކެމްޕޭން" ކޮށްގެން އެވަރުންވެސް ނުވެގެން ފޮށިފޮށްޓައް ގަނޑުކޮށް ވޯޓުކަރުދާސް އަޅައިގެން ތިބުނާ 58 ޕަސެންޓެއް ލިބުނީ!\n2023 ގައި މިހާރު ވެރިކަމުގައި ތިބި އެއްވެސް ޕާޓީއަކަށް މަމެން ވޯޓު ނުލާނަމެވެ. އައްނިއެއް, ކާސިމެއް, ސޯލިހެއް ކިޔާނެކަމެއްނެތެވެ. ތިއީ މި ޤައުމު އަޅުވެތި ކުރި މީހުނެވެ. ޔާނު އަކަށް ވެސް ދެވޭކަށް ނެތެވެ. މިފަހރު ވޯޓުދެވޭނީ މި ޤައުމަކީ "މިނިވަން މުސްތަގިއްލު" ބާރެއްކަން ގަބޫލުކުރާ މީހަކަށެވެ. މިހާރު މިތިބީ މާބޮޑަށް އަމިއްލަ އަށް ނިކަމެތި ވެގަނެގެންނެވެ. އިންޑިޔާއިން2ބިސް ދިނީމަ ކައިގެން މާރިޔާމެން ތިއްބަސް އަހަރުމެނަކަށް އެގޮތެއް ކަމަކު ނުދެއެވެ. އަހަރުމެން އެދެނީ މި ޤައުމުގައި ބިސް އުފައްދަން އިނގޭ ވެރިއެވެ.\nއީވާ ޓްވީޓްކޮށްފައި އޮތް އަންނި އުޅެނީ ކުޑަވަރެއްގެ ޖަލެއްގައޭ. ޖަލު މިހާރު މިއޮތީ އިތުރަށް ކުޑަވެފަ. ފޮށިތަންމަތި ބަންނަންޖެހިފަ.


ހަދިޔާ (ސޯޅަވަނަ ބައި) – Esfiya\nދީނީ ލޯބި December 21, 2018\n“ހެހެހެ….އޭރުން މިރްޒާނަށްވުރެ ވެސް ބޮޑަށް މަންމަ ދަރިފުޅުދެކެ ލޯބިވާނެ. ސުބްޙާނަ ﷲ! މިއީ ޙަޤީޤީ ލޯތްބަކީ. މިއީ ޙަޤީޤީ ނަފްރަތަކީ. އެއީ ދެއިރުގެ ދެދަޅައަށް ބަދަލުވާ މީހުންގެ ސަބަބުން ބަދަލުވާ ކަންތައްތަކެއްނޫން. އެއީ ޙައްޤާއި ބާޠިލަށް ބުރަވެ އެގޮތުގައި ދެމިހުންނަ ކަންތައް.” ހާފިޒާ ބުނެލިއެވެ. އެ ބަސްތަކާއި އެއްބަސްވުމުން ގޮތުން އަމްނާއާއި މިރްޒާން އެކުއެކީގައި ބޯޖަހާލިއެވެ. ހަމަ އެހިނދު ލަތީފްވެސް އެ ދެމީހުންނަށް އަލްވަދާޢު ކިޔުމަށްޓަކައި އެތަނަށް އައެވެ. ލަތީފް އައިތާ މާ ގިނައިރެއްނުވެ ބޭރުގައި އޮތް ޓެކްސީއެއް ބަރުގޮނު އަޅާލި އަޑުއިވުނެވެ. އެއާއެކު މިރްޒާނާއި އަމްނާ ނިކުތުމަށް އަވަސްވެގަތެވެ. އެމީހުން ފެންޑާއަށް ނިކުތް ވަގުތަކީ ރުޅިން ރަތްވެފައި ހުރި މައިސޫން ގެއަށް ވަންނަމުން ދިޔަ ވަގުތެވެ. އެންމެން ވެސް ކުރި ބެލުމެއްނެތި ހިނގާފައި ދިޔުމުގެ ސަބަބުން މިރްޒާނާއި މައިސޫންގެ ކޮނޑުޖެހި އެމީހުންގެ ހިނގުމަށް ހުއްޓުމެއްއައެވެ. މިރްޒާން ސޮރީއޭ ކިޔައި ފަހަތް ބަލާލި ވަގުތު އޭނަ ހުއްޓުން އެރީ މައިސޫން އޭނައަށް ބަލަހައްޓައިގެން ހުރިގޮތުންނެވެ. އޭނަގެ ބުމަގޮށްޖެހި ދަތްކުނޑި ވިކެމުން ދިޔައިރު އައިސްފައިހުރި ރުޅިއެއްގެ ސަބަބުން މުޅި މީހާ ތުރުތުރު އަޅައެވެ. މިރްޒާން ބަލަން ހުއްޓާ މައިސޫން އޭނަގެ ދެ އިނގިލިން އޭނަގެ ލޮލަށް ޢިޝާރާތްކޮށް މިރްޒާންގެ ލޮލަށް ޢިޝާރާތް ކޮށްލިއެވެ. އެ ހިނދު މިރްޒާންގެ ހިތުގައި ބިރުވެރިކަމުގެ ރާޅުބާންޏެއް ނެގީ މައިސޫން އަބަދުވެސް އެގޮތަށް ހަދާނީ ނުލަފާ ގޮތަކަށް އޭނައާއި ބަދަލު ހިފަން އުޅޭތީވެކަން އޭނައަށް އެނގޭތީވެއެވެ. އެހެނަސް މިއަދު މައިސޫން އޭނައަށް އެހާ ރުޅިވާންވީ ކީއްވެތޯ އެވަގުތު މިރްޒާންގެ ހިތް ސުވާލުކުރީ އޭނައަށް އެކަން ޔަޤީންނުވުމުންނެވެ. އޭނައަށް އެނގިގެން އޭނަ މި ވޭތުވެދިޔަ ދުވަސްތަކުގައި މައިސޫނަށް އެއްވެސް ދެރައެއް ދީފައެއްނުވެއެވެ. އެ ޚިޔާލު ހިތަށްވެރިވި ވަގުތު މިރްޒާންގެ ހަނދާނަށް އައީ އެއްރެއަކު އޭނަ މައިސޫންގެ ކޮޓަރި ކައިރިން ހިނގާފައި ދަނިކޮށް މައިސޫނާއި އޭނަގެ އަންހެނުންނާ ދެމެދު ހިނގި ޒުވާބުގެ އަޑު އިވުނު ގޮތެވެ. އެ ޒުވާބު އަޑު ނާހަން ހުއްޓެއްކަމަކު ބޭއިޚްތިޔާރުގައި އަޑުއަހަން މަޑުކޮށްލެވުނީ އަމްނާގެ ނަން އިވުމުންނެވެ.\n“އަބަދު އަބަދު އެ އަމްނާ އަކާ އަޅައިގެން! ބަލަ އޭނަ އެހެރީ އެއޮތް ޒުވާން އުމުރުގަ ބަނޑުބޮޑުވެ ބައްޓަމާއި ރޫފަ ގެއްލިފައޭ!! އެހާވަރުން ވެސް އޭނައަށް އެބަ ބަލަމެއްނު؟ ނިކަން ބަލާބަލަ އެ މިރްޒާން އަމްނާ ގެންގުޅޭ ގޮތް ލޯބިކަން. މައިސޫން އަހަންނަށް އެގޮތަށް ކަންތައް ކޮށްދިނިއްޔާ ވާނީ ކީއް؟” އަމީރާ ހަރުއަޑުން ވާހަކަ ދެއްކި އަޑު އިވުނެވެ. އެއަށްފަހު އިވިގެން ދިޔައީ މައިސޫންގެ ހޫނު އެތިފަހަރެއް އަމީރާގެ ކޯތާފަތްމައްޗަށް އެރި އަޑެވެ. އޭގެ މާ ގިނައިރެއްނުވެ އަމީރާ ދެންވެސް ރޮވިފައިވާ ރުޅިވެރި އަޑަކުން ވާހަކަ ދެއްކި އަޑުއިވުނެވެ.\n“މަ ޙަޤީޤަތާ އެއްގޮތަށް ވާހަކަ ދެއްކީމަ ކަމަކު ނުދޭދޯ؟ އެކަމަކު ހަނދާން ބަހައްޓާތި މިރްޒާނާއި އަމްނާ އެކުރާ ކަންތައް ކާމިޔާބުވީ ދުވަހަކުން މައިސޫނަށް ލިބޭ ލާރި މަދުވީމަ މަށެއް ނުހުންނާނަން މައިސޫނާއެކީ. އަހަރެން މައިސޫނާއެކީ ހުރީ ހަމައެކަނި އެ ލާރިއަށްޓަކައި. އަޑުއިވިއްޖެ؟” އަމީރާ ހަރުއަޑުން އެންގި އަޑުއިވުނެވެ. އެ ދުވަސްފަހުން މިރްޒާނަށް މައިސޫނާއި އަމީރާ ފެންނަމުން ދިޔައީ ތަފާތު ނަޒަރަކުންނެވެ. އޭނަ އަމްނާއާއެކީ ހުންނަ ވަގުތު މިރްޒާނަށް މައިސޫނާއި ދިމާލަށް ކަޅިއެއް ދެވެނީ މާ ގިނައިންނެވެ. އޭގެ ތެރެއިން ހަމަ ގިނަ ފަހަރު މައިސޫން އަމްނާއާއި ދިމާލަށް ބަލަހައްޓައިގެން ހުންނަކަން އެނގުންވުމުން ވާ އުދަގުލާއެކީ މިރްޒާން ވަގުތުން އަމްނާ ގޮވައިގެން މައިސޫން ނުފެންނަ ހިސާބަކަށް ގެންދެއެވެ. ދޭތެރެދޭތެރެއިން އަމީރާގެ ޙަސަދައިގެ ކަޅިވެސް އެމީހުންނަށް އަމާޒުވަމުންދާކަން މިރްޒާނަށްވަނީ މިހާތަނަށް އައިއިރު ފާހަގަވެފައެވެ. މިއަދު އޭނައާއި އަމްނާ ކުރި ބުރަ މަސައްކަތުގެ ފޮނި ނަތީޖާ ލިބުމުން މައިސޫންމެންގެ ޙަޔާތަށް މާ ބޮޑު ލޮޅުމެއް އައީ ހެއްޔެވެ؟ ޓެކްސީއަށް އަރައި ދަތުރު ފެށުމުން ވެސް މިރްޒާނަށް އެ ސުވާލާއިމެދު ވިސްނެމުން ދިޔައެވެ. އޭނަގެ ހިމޭންކަން ފާހަގަވުމުން އަމްނާ އޭނަގެ އަތްމަތީގައި އަތްއަޅައި ކިހިނެއްވީތޯ އެހިއެވެ. ހަމަހޭވެރިކަމެއް ލިބިގެން ދިޔުމުން މިރްޒާން އަމްނާއަށް ބަލައި ހިނިތުންވުމެއް ދައްކާލަމުން ކަމެއްނުވެއޭ ބުނެލިއެވެ.\nމާލެއަށް ދިޔުމަށްފަހު ވެސް މިރްޒާނަށް މައިސޫންގެ ފަރާތުން ފެނުނު އެ ސޫރައާއިމެދު ވިސްނެމުން ދިޔައެވެ. އެހެނަސް އޭނަ އެކަމާމެދު މާ ބޮޑަށް ފިކުރު ނުކުރަން ނިންމީ އަމިއްލަ ބޭބެއާއިމެދު އެހާ ނުބައިކޮށް ވިސްނަން ބޭނުންނުވުމުންނެވެ. އަދި ނުހަނު އަވަހަށް އޭނައަށް ލިބެން އުޅޭ ދަރިފުޅަށްޓަކައި ވާންޖެހޭ ތައްޔާރީތަކުގައި ފުރިހަމައަށް ބައިވެރިވެ އެކަމުގެ އުފާވެރިކަން ޙާޞިލު ކުރުމަށްޓަކައި ވެސްމެއެވެ. މާލެއަށް ދިޔައީއްސުރެ ދަރިފުޅަށްޓަކައި ގަންނާނެ އެއްޗެއްސާއިމެދު އަމްނާއާއި މިރްޒާނާއި ދެމެދު ވާހަކަ ދެކެވެމުން ދިޔައެވެ.\nއެހެނަސް މާލެއަށް ދިޔުމާއެކު މިރްޒާނާއި ކުރިމަތިވާން ފެށީ އޭނަ ހީވެސް ނުކުރާ ފަދަ ޒަލްޒަލާތަކާއެވެ. އެ އަޑި ގުޑުންތައް ފެށިގެން ދިޔައީ އޭނަ ޗުއްޓީއަށްފަހު އޮފީހަށް ދިޔަ ފުރަތަމަ ދުވަހު މާޖިދުވެސް ކޮންމެވެސް އެއްޕާޓީއަކަށް ސޮއިކުރި ވާހަކަ އިވިގެން ދިޔަ ހިސާބުންނެވެ. އެވާހަކަ އިވުނުތާ މާ ގިނައިރެއްނުވެ މިރްޒާން މާޖިދުގެ އޮފީހަށް ދިޔުމަށް އެންގުނެވެ. އެއީ ކީއްވެކަން މިރްޒާނަށް ޔަޤީންވީ އޭނަ ޗުއްޓީއަށް ނިކުތް ދުވަހު މާޖިދު އޭނަގާތު ދެއްކި ވާހަކަތައް ހަނދާނަށް އައުމުންނެވެ. ވިސްނުމެއްގެ ތެރޭގައި ހުރެ މިރްޒާން ގޮސް މާޖިދުގެ ކެބިނަށް ވަނުމާއެކު މާޖިދު ފުރިހަމަ ހިނިތުންވުމެއް ދައްކާލިއެވެ.\n“މިއައީއެއްނު އަހަރުމެންގެ 1 ނަންބަރުގެ ޖާނަލިސްޓް؟ އަވަހަށް އިށީނދެލާ!” މާޖިދު ނުހަނު ރަނގަޅު މޫޑެއްގައި އިނދެ އެހެން ބުނެލުމުން މިރްޒާން ވެސް ހިނިތުންވުމަކާއެކީ އޭނަގެ ކުރިމަތީގައި އިށީނެވެ. އެއަށްފަހު މާޖިދު ތަންކޮޅެއް ސީރިއަސް ވެލަމުން މޭޒުމަތީގައި ދެއަތް ބާއްވައި މިރްޒާނަށް ބަލާލިއެވެ.\n“އެބަ އިނގޭދޯ ކީއްވެކަން މިރްޒާނަށް މި ގޮވާލީ؟” މާޖިދު އަހާލިއެވެ. މިރްޒާން މާޖިދަށް ބަލަން އިނދެފައި ބޯޖަހާލިއެވެ.\n“އެހެންވީމަ ކީކޭ މިރްޒާން ބުނަން އޮތީ؟” މާޖިދު ސުވާލުކުރިއެވެ. މިރްޒާން އިރުކޮޅެއް ވަންދެން ހިމޭނުން އިނދެފައި ވާހަކަ ދެއްކިއެވެ.\n“އަޅުގަނޑު އެހާ ޝައުޤުވެރިކަމެއް ނުހުރޭ ސިޔާސީ ކަންތައްތަކަށް. އެހެންވީމަ….” މިރްޒާންގެ ވާހަކަ ފުރިހަމަ ނުވަނީސް މާޖިދު މެދުކަނޑާލިއެވެ.\n“އިންކާރު ކުރުމުގެ ކުރިން ވިސްނާލައްޗޭ މިރްޒާން. މިރްޒާން މިކަމުގެ ތެރެއަށް ވަދެފިއްޔާ މިރްޒާންގެ މުސާރަވެސް ދެގުނަ ކޮށްދެވިދާނެ. އެއީ މިހާރު އަހަރެން ގުޅުނު ޕާޓީއާ އަހަންނާ ދެމެދު ހެދިފަ އޮތް ޑީލަށް. އެމީހުންނާއި އެއްކޮޅަށް ޚަބަރު ފަތުރާ ކޮންމެ ފަހަރެއްގެ މަތިން މި ޗެނަލަށް އެމީހުން އިންވެސްޓް ކުރާނެ. އަދި އެއީ އެހެން ނޫނަސް މިތިބަ އެހެން ޕާޓީތަކާ ބަލާއިރު އެހާ ގޯސް ޕާޓީއެއްވެސް ނޫނެއްނު؟ ވިސްނާލަބަލަ މިރްޒާން! ދަރިފުޅު ލިބެންވާއިރަށް ގިނަ ލާރިވެސް ބޭނުންވާނެއެއްނު؟ އަދިވެސް ގޮތެއް ނިންމަން މިރްޒާނަށް އެއްދުވަސް މިދެނީ.” މާޖިދު އެހެން ބުނެ ކޮޅަށް ތެދުވެލީ މިރްޒާނަށް އެވަގުތު ޖަވާބެއް ނުދެވޭނެ ފަދަ ގޮތެއް ހެދުމަށެވެ. މިރްޒާން އެއްޗެކޭ ބުނަން އަނގަ ހުޅުވާލިއެއްކަމަކު އެވަގުތު މާޖިދަށް ފޯނެއް އައުމުން އޭނަ ފޯނުން ވާހަކަ ދައްކަމުން ކެބިންއިން ނިކުންނަން ދިޔައެވެ. އެ ހިނދު މިރްޒާނަށް އިންގޮތަށް އިނދެވުނީ ދެންމެ އިވުނު ވާހަކަތަކާމެދު ހިތްހަމަނުޖެހިފައެވެ.\nމިރްޒާނަށް އެދުވަހު ގެއަށް ގޮސްފައިވެސް ހުރެވުނީ އެ ހިތްހަމަނުޖެހުމުގެ ތެރޭގައެވެ. އަމްނާ އާދައިގެ މަތިން އުޖާލާވި ހިނިތުންވުމަކާއެކީ ދޮރު ހުޅުވާލިއެއްކަމަކު މިރްޒާނަށް ހިނިތުންވެލެވުނީ ވަކި ވަރަކަށެވެ. އޭނަ ކަންބޮޑުވުމެއްގައިވާ ކޮންމެ ފަހަރަކު ފަދައިން އަމްނާ އެފަހަރު ވެސް އޭނަގެ ޙާލަތު ދެނެގަތެވެ. އޭނަ ލެޕްޓޮޕް ދަބަސް މޭޒުމަތީގައި ބަހައްޓާފައި ގޮސް އެނދުމަތީގައި އިށީނުމުން އަމްނާ މިރްޒާންގެ ކައިރީގައި އިށީނދެ ލޯތްބާއެކީ ކިހިނެއްވީތޯ އެހިއެވެ. ކުރިއާއި ޚިލާފަށް މިރްޒާން މިފަހަރު އަމްނާއަށް ހުރިހާ ވާހަކައެއް ކިޔައިދިނެވެ. މާޖިދު ޕާޓީއަކަށް ސޮއިކުރި ވާހަކައިން ފެށިގެން އޭނައަށް އެދުނު އެދުމާއި ހަމައަށެވެ.\n“އެކަމަކު އަހަރެން ބޭނުމެއްނޫނޭ އެ އިތުރުވާ ލާރިއެއް! އަހަރެން އުޅުނީ ހަމަ އެވަގުތުވެސް ބުނަން އަހަރެން ބޭނުންނުވާ ވާހަކަ. އެކަމަކު އަހަންނަށް ބުނެވިޔަ ނުދިނިއްޔާ ނުބުނެވޭނެތާ. ވަރިހަމަ 100 އަހަރުގެ މުހުލަތެއް ދިނަސް. އަހަރެންގެ ނިންމުން ބަދަލެއް ނުވާނެ!” މިރްޒާން އެއްދިމާލަކަށް ނަޒަރު ހުއްޓައިގެން އިނދެ އޭނަ ބޭނުންވާ ގޮތް ހާމަ ކުރިއެވެ. އެއަށްފަހު ވޭތުވީ ހިމޭންކަމުގެ ވަގުތުކޮޅެކެވެ. އެ ވަގުތުކޮޅު ނިމިގެން ދިޔައީ އަމްނާ ވާހަކަ ދެއްކުމުންނެވެ.\n“މިޒް….އަހަންނަށް ފެންނަނީ މިޒް ތިކަން ކުރަން.” އަމްނާ އެހެން ބުނުމާއެކު މިރްޒާންގެ އަޑުއިވުނެވެ.\n“އާރ ޔޫ ސީރިއަސް؟!” މިރްޒާން އަމްނާއަށް ބަލާލަމުން އެހެން ބުނެލީ ޤަބޫލު ނުކުރެވިގެން އުޅޭ ފަދައަކުންނެވެ.\n“އަޑުއަހާބަލަ މިޒް….މިޒް މިހާރު މުޅި އޮފީހަށް ވެސް މަޝްހޫރީ ދީންވެރި ޒުވާނެއްގެ ގޮތުގަ. މިހާތަނަށް އައިއިރު މިޒް ދީންވެރިވެފަ ކުރާ ހުރިހާ ކަމެއް އެންމެ ފުރިހަމައަށް ކުރީމަ އޮފީހުގެ އެންމެންނަށް ވެސް ވަރަށް ރަނގަޅު ފިލާވަޅެއް ލިބިފަ ހުންނާނެކަމަށް އަހަންނަށް ޤަބޫލުކުރެވޭ. ކަން މިހެން އޮތްވާ މިރްޒާނަށް ލިބޭ މި ކަހަލަ ފުރުޞަތެއް ދޫކޮށްލީމަ އެހާ ރަނގަޅު މެސެޖެއް ނޫން ދެންތިބި މީހުންނަށް ލިބޭނީ. މިޒް ޖެހޭނީ މިކަމުގެ ތެރެއަށް ވަދެވެސް މިކަންވެސް އެންމެ ފުރިހަމައަށް ކުރެވޭނީ ކިހިނެއްކަން އަންގަދޭން. އެބަ ވިސްނޭތަ މިޒް؟” އަމްނާ މަޑުމައިތިރި އަޑަކުން އެހިއެވެ. މިރްޒާން އެ ވާހަކަ އަޑުއަހަން އަމްނާއަށް ބަލަން އިނދެފައި އެހެން ދިމާލަކަށް ނަޒަރު ހުއްޓާލިއެވެ. އަމްނާ ބުނި އެއްޗެއް ވިސްނިގެން ދިޔަދިޔަހެން އޭނައަށް ބޯޖަހާލެވުނެވެ.\n“މާޖިދު ކައިރި ބުނޭ ތިމަންނަ މިކަން ކުރާނީ ޝަރުޠުތަކެއްގެ މަތިންނޭ. ތިމަންނަ އެމީހުން ދޭ އިތުރު ލާރިއެއް ބޭނުމެއްނުވެއޭ ބުނޭ. ބުނޭ ތިމަންނަ ގެނެސްދެންޏާ ގެނެސްދޭނީ އެއްވެސް ކޮޅަކަށް ނުޖެހި ހުންނަ ތެދު ޚަބަރުތަކޭ. އެހެން ބުނެ އެގޮތުގަ ހިފަހައްޓާ! މިޒް ރަށުގަ އެހެން މީހުން ކައިރި ތެދުބަސް ބުނަން ވަޞިއްޔަތްކޮށްފަ އަމިއްލައަށް އެކަން ކުރުމުގެ ފުރުޞަތެއް ލިބިފައިވެސް އެކަން ނުކުރިއްޔާ އެ ވެގެން ދާނީ ފަހަތަށް އަޅާލެވުނު ފިޔަވަޅަކަށް. ޕްލަސް މިއީ ވީހާވެސް ގިނަ މީހުންނާއި ހަމައަށް ތެދު ބަސް ފޯރުކޮށްދިނުމަށް ލިބޭ ރަނުގެ ފުރުޞަތެއްނު؟ އެގޮތަށް ފޯރުކޮށްދެވިއްޖެއްޔާ މަންމަމެން ކަހަލަ އެތައް ބައެއްގެ މެދުގަ އޮތް ހަމަނުޖެހުންތައް ނެތިދިޔުން ގާތް އިން ޝާ ﷲ!” އަމްނާ އޭނަގެ ޚިޔާލު ފާޅުކުރިއެވެ. އަމްނާގެ އެ ޚިޔާލުތަކާ މިރްޒާނަށް އެއްބަސްވެވުނެވެ. އެހެނަސް އޭނައަށް ދެންވެސް ވިސްނުނެވެ. ސިޔާސީ ޚަބަރުތައް ފަތުރާ ނޫސްވެރިންގެ މަސައްކަތް ބުރަކަމާއި އެ މަސައްކަތުގެ ތެރެއިން ދިމާ ދަތިތަކާއި ފުރައްސާރަތަކުގެ ވާހަކައަކީ އޭނައަށް އާ ވާހަކައެއް ނޫނެވެ. ކަން މިހެން އޮތްއިރު އޭނަ އެ ދޮގުތަކަށް ދެވިހިފާފައިވި ސިޔާސީ މާޙައުލުގައި ތެދު ބުނަން ފަށައިފިނަމަ އޭނައަށް ދިމާވެދާނެ ޙާލަތެއްވެސް އެނގެނީއެއްނޫނެވެ. އެކަމުގެ ބިރުވެރިކަން ހިތަށް ވެރިވުމުން އޭނައަށް ވާހަކަ ދެކެވުނެވެ.\n“އެކަމަކު އައްނު…..އެކަންތައްތަކުގަ އުޅެން ފަށައިފިއްޔާ އަހަންނަށް އައްނުއާއެކީ އެހާ ގިނަ ވަގުތެއް ހޭދައެއް ނުކުރެވޭނެ. ވަރަށް ލަހުން އާދެވޭ ރޭތައްވެސް ހުންނާނެ. އެނގެއެއްނު އަދި މިހާރު ސިޔާސީ މަޞްރަޙު ހަލަބޮލިވެފައި އޮތް މިންވަރު؟ އެންމެ މީހުން ގިނަ ޕާޓީއިން ކޮންމެ ރެއަކު ހެނދުނާއި ޖެހެންދެން ވެސް މާލޭގަ މުޒާހިރާތައް ކުރިއަށް އެބަ ގެންދޭ. އަދި އެހެންނޫނަސް އަހަންނަކަށް ހިއެއްނުވޭ މާޖިދު އެގޮތަށް ތެދު ޚަބަރު ފަތުރަން އެއްބަސްވާނެ ހެންނެއް.” މިރްޒާން ނާއުއްމީދީ ގޮތަކަށް ބުނެލިއެވެ.\n“ފުރަތަމަ އެދުނީމައެއްނު އެނގޭނީ މިޒް؟ إِن تَنصُرُوا اللَّـهَ يَنصُرْكُمْ وَيُثَبِّتْ أَقْدَامَكُمْ…..ތިބާ ﷲ އަށް އެހީވެދީފިނަމަ އެކަލާނގެ ތިބާއަށް އެހީވެ ތިބާގެ ފައިތިލަ ސާބިތުކޮށްދެއްވާނެ. އަހަރުމެންނަކަށް ﷲ އަށް ވެވޭނެ އެހީއެއް ނެތް. އެކަމަކު އަހަރުމެންނަށް ދެއްވާފައި އޮތް ވާޖިބެއްގެ ގޮތުން އަހަރުމެން އެކަލާނގެ ދީނަށް ނަޞްރު ދޭންޖެހޭ. ވީއިރު މިޒްވެސް އަޅަން ތިއުޅޭ ފިޔަވަޅަކީ ހަމައެކަނި ދީނުގައިވާ ފަދައިން ތެދުބަސް ބުނެ އެފަދަ ބަސް ބުނަން އެހެން މީހުންނަށް ހިތްވަރެއް ދިނުން ކަމަށްވަންޏާ ﷲ މިޒްއަށް އެހީވެދެއްވާނެ އިން ޝާ ﷲ! ހަމަ ކުޑަ ހިތްވަރެއް ކޮށްލުން އޮތީ!” އަމްނާ މިރްޒާނަށް ބަލަން ނަޞޭޙަތްތެރިވިއެވެ. އަމްނާގެ އެ ބަސްތަކުން ނޭނގޭ ސަބަބަކާހުރެ މިރްޒާންގެ ހިތަށް ސާބިތުކަމެއް ލިބުނެވެ. އަދި ކޮންމެ ގޮތެއްވިޔަސް އޭނަ ތެދުބަސް ބުނަން އޭނައަށް ވެވުނު މިންވަރަކުން މަސައްކަތް ކުރަން މިރްޒާން އެވަގުތު ނިންމިއެވެ.\nއޭގެ އަނެއްދުވަހު އޮފީހަށް ގޮސް މިރްޒާން އެންމެ ފުރަތަމަ ކަމަކަށް މާޖިދާއި ބައްދަލުކުރިއެވެ. އެކަން ފަސްކުރަން ހަދައިފިނަމަ އޭނަގެ ޚިޔާލު ބަދަލުވެ އޭނައަށް މި ފިޔަވަޅު ނޭޅިދާނެއޭ ހިތާއެވެ. މާޖިދުގެ އޮފީހަށްވަދެ އޭނަ ފެނުނު ވަގުތު މިރްޒާންގެ ހިތުގެ ތެޅުން އަވަސްވީ އޭނަ އެދޭ އެދުމުގެ ސަބަބުން މާޖިދު ހަދާފާނެ ގޮތަކާމެދު ނުތަނަވަސްވެފައިވި މިންވަރުންނެވެ. އެހެނަސް އެ ނުތަނަވަސްކަން އޭނަ ފިލުވާލީ ވެސް އާޔަތެއްގެ މަތިން ހަނދާންކުރަމުންނެވެ. މީސްތަކުންނަށް ބިރުނުގަނެ ﷲ އަށް ބިރުވެތިވުމަށް އެކަލާނގެ ވަޙީކުރައްވާފައިވި އާޔަތެވެ. މިރްޒާން އެއްޗެކޭ ނުބުނެ އިންދާ މާޖިދު އިއްޔެގެ ސުވާލު ތަކުރާރު ކުރިއެވެ. އެއާއެކު މިރްޒާން އޭނަ ބޭނުންވާ ގޮތް ކިޔައިދިނެވެ. އޭނަ ބޭނުންވަނީ ކޮންމެ ގޮތެއްވިޔަސް ތެދުބަސް ބުނަން ކަމަށާއި އޭނަ ނުޙައްޤުން ދޭ ފައިސާއެއް ހޯދަން ބޭނުންނުވާ ކަމެވެ. މިރްޒާން އެ ވާހަކަތައް ދެއްކުމުން މާޖިދުގެ މޫނުމައްޗަށް ވެރިވެފައިވީ ސީރިއަސްކަން ފެނިފައި މިރްޒާންގެ މެއަށް ފިނިވިއެވެ. އެގޮތުގައި ހިމޭންކަމުގެ ވަގުތުކޮޅެއް ވޭތުވުމަށްފަހު މާޖިދު ބޯޖަހާލި މަންޒަރު ފެނުނެވެ.\n“އަސްލުވެސް ހަމަ ވަރަށް ރަނގަޅަށް މިރްޒާން ތިބުނީ. ތެދު ޚަބަރެއް ނޫނީ ފަތުރައިގެން ނުވާނެ. އަދި އެހެންނޫނަސް މިހާރު މި ހުންނަ ސިޔާސީ ޚަބަރުތައް ފަތުރާ ޗެނަލްތަކަށް މީހުންނަށް އިތުބާރު ކުރެވެނީއެއްނޫން. މި ޗެނަލްއިން މިރްޒާން ސިޔާސީ ގޮތުން ތަޢާރަފުވެ އެއްވެސް ކޮޅަކަށް ނުޖެހި ޚަބަރުތައް ފަތުރަން ފެށީމަ ޗެނަލަށް ވެސް ވަރަށް ބޮޑު ފައިދާއެއް ކުރާނެ ކަމަށްބެލެވޭ.” މާޖިދު ފަހު ޖުމްލަ ބުނެ ހިނިތުންވެލުމުން މިރްޒާންގެ މޫނުމައްޗަށް ވެރިވީ ޙައިރާންކަން އެކުލެވިފައިވި ހިނިތުންވުމެކެވެ. އެ ހިނދު ލޮލަށް ކަރުނަތައް ޖަމާވެގެން ދިޔައީ އިއްޔެ އަމްނާ އޭނައަށް ހަނދާން ކޮށްދިން އާޔަތުގެ މަތިން ހަނދާންވުމުންނެވެ. އަނެއްކާވެސް ﷲ ގެ ބަސްފުޅުގެ ތެދުކަން އިޙްސާސް ކުރެވިގެން ދިޔުމުން އޭނަގެ އީމާންތެރިކަން ވަރުގަދަވިއެވެ. ލިބުނު ނިޢުމަތަށްޓަކައި ހިތާހިތުން ޙަމްދުކުރެވުނު ވަގުތު މާޖިދު އޭނަގެ ފުރަތަމަ ‘ސިޔާސީ’ މަސައްކަތް ޙަވާލުކުރިއެވެ. އެއީ އެދުވަހު މެންދުރު އޭނަ ކުރިން ތާޢީދުކުރަމުން އައި ޕާޓީގެ ފަރާތުން ބާއްވަން ހަމަޖެހިފައި އޮތް ޕްރެސް ކޮންފަރެންސަކަށް ދިޔުމެވެ.\nއެ ޕްރެސް ކޮންފަރެންސަކީ އެ ޕާޓީއިން ހިންގާފައިވާ ކޮރަޕްޝަންގެ މައްސަލައެއްގެ ވާހަކަ ގިނަ ޢަދަދެއްގެ ބަޔަކަށް ފެތުރިފައިވާތީ އެމީހުން އަމިއްލަ ނަފްސު ދިފާޢުކުރުމަށްޓަކައި ބާއްވާ ކޮންފަރެންސެއްކަން މިރްޒާނަށް އޮފީސް ތެރެއިން ވެސް އެނގުނެވެ. އެހެންކަމުން މިރްޒާން ކޮންފަރެންސަށް ހާޒިރުވީ އިވެމުން ދިޔަ ވާހަކަތަކެއްގެ މައްޗަށް ބިނާކޮށް ކުރެވޭނެ ސުވާލުތައް ތައްޔާރު ކޮށްގެނެވެ. ކޮންފަރެންސަށް ދިޔުމުން އެ ޕާޓީގެ ވެރިން މިރްޒާނާއި ހިނިތުންވަމުން ދިޔައީ އޭނައަކީ ކުރިން އެ ޕާޓީގެ ނަންހިނގާ އެކްޓިވިސްޓަކަށް ވާތީވެއެވެ. އަދި އެ ޕާޓީގެ ގިނަ ސަޕޯޓަރުން އިތުބާރުކުރާ އެކްޓިވިސްޓަކީ ވެސް އޭނަ ކަމަށްވާތީވެއެވެ. އެހެނަސް ކޮންފަރެންސް ނިމި، އޭނަ ސުވާލުތައް ކުރަން ފެށުމުން އެމީހުންގެ ހިނިތުންވުންތައް ފިލައިދިޔައެވެ. އެތާތިބި ޖާނަލިސްޓުންގެ ތެރެއިން ވެސް މިރްޒާން ދަންނަ ގިނަ މީހުންނާއި އެކި ކަންކޮޅުތަކުން ޓީވީ ބަލަން ތިބި މީހުން ވެސް ހުއްޓުން އަރާ ގޮތްވިއެވެ. އެ ޕާޓީއިން އެކްޓިވިސްޓުންނަށް ލާރި ދޭ ވާހަކަ އިވިފައިވާ ކަމަށްބުނެ އެހާ ގިނަ ލާރި ދިނުމަށް ފައިސާ ލިބުނީ ކޮންތަނަކުންތޯ ސުވާލު ކުރި ގޮތުންނެވެ. އަދި މީގެ އިތުރުން ޢާއްމު މަޞްލަޙަތު ގެއްލޭ ގޮތަށް ހަމައެކަނި އެ ޕާޓީގެ މީހުންނަށް ފައިސާގެ އެކި ޢަދަދުތައް ދީފައިވާ ވާހަކަ ބުނެ އެއީ ކިހިނެއްވެފައިވި ކަމެއްތޯ ސުވާލު ކުރިގޮތުންނެވެ. އެމީހުން މަސައްކަތް ކުރި ކަމުގައިވިޔަސް މިރްޒާންގެ ގިނަ ސުވާލުތަކަށް އެދެވޭ ޖަވާބެއް އެމީހުންނަށް ނުދެވުނެވެ. އެ ޕާޓީގެ ސަޕޯޓަރުން މިރްޒާނަށް ކުރާ އިތުބާރު ހަނދާންވެފައި ޖެހިލުންވީ ފަދައަކުންނެވެ. ކޮންމެ ގޮތެއްވިޔަސް އެ ކޮންފަރެންސަށްފަހު އެ ޕާޓީއާމެދު މީހުންގެ ހިތުގައި ޝައްކުތަކެއް އުފެދޭނެކަން އެތާތިބި ތަޖުރިބާކާރު ޖާނަލިސްޓުންނަށް އެނގުނެވެ.\nއެކަން މިރްޒާނަށް ޔަޤީން ކުރެވިގެން ދިޔައީ އެދުވަހު ކޮންފަރެންސް ނިންމާލާފައި އޭނަގެ އެޕާޓްމެންޓް ހުންނަ ޢިމާރާތަށް ގޮސްފައި ކާރުން ނުވެސް ފޭބެނީސް މައިސޫން އޭނައަށް ގުޅަން ފެށުމުންނެވެ. މައިސޫން ދައްކަން އުޅޭ ވާހަކައިގެ ޒާތު އެނގިހުރެ މިރްޒާން ފޯނަށް ޖަވާބު ދިނެވެ. އެއާއެކު ކަންފަތް ކައިރިން އިވެން ފެށީ މައިސޫންގެ ރުޅިވެރިކަމުން ފުރިފައިވި ހަރު އަޑެވެ. އެންމެ ފުރަތަމަ ވެސް އިވެން ފެށީ ނުބައި ބަސްތަކެއްކަން ނަގައިގަންނަން ވެސް މިރްޒާނަށް އިރުކޮޅެއް ނެގިއެވެ. އެއަށްފަހު ވެސް މައިސޫން ވާހަކަ ދެއްކިއިރު އެ ރުޅި ފިންޏެއް ނުވެއެވެ.\n“ކަލޭ ބޯ ކޮބައިތަ އަހަރުމެން ޕާޓީއާ ބެހޭގޮތުން އެކަހަލަ ވާހަކަތައް ދައްކާއިރު؟! ތިހިރީ ބޯ ސަކަރާތްވެފަ ވިއްޔާ ގުރާދޫއަށް ގޮއްސަ އެނދުމަތިވޭ! ކޮންމެހެން ޓީވީއަށް އަރާފަ މީހުންނާމެދު ފާޑުފާޑަށް ވާހަކަ ދައްކާނެ ކަމެއްނެތް!!!” މައިސޫން އިރަށްއިރަކަށް ހަރުވަމުން ދިޔަ އަޑަކާއެކީ އެއްޗެހި ގޮވުމުން މިރްޒާނަށް ދެލޯ ހަނިކޮށްލެވުނެވެ.\n“އަހަންނަށް ހީވަނީ މައިސޫންހެން އެންމެ ފުރަތަމަ ބޯ ޑޮކްޓަރަކަށް ދައްކާލަން ޖެހެނީ. ގޭގަ ތިބި އެންމެންނަށް ވިސްނުނުއިރުވެސް މައިސޫނަށް ނުވިސްނުނީމަ ހަމަ އަންތަރީސްވެއްޖެ!” މިރްޒާން ބުނެލިއެވެ.\n“އާނ އާނ….އަންތަރީހޭ ކިޔާފަ ފޮނިވެލާ! ކަލެއަކަށް ނޫނެއްނު ކޮންމެ މަހަކު ލިބޭ ލާރި މަދުވެގެން ގެއްލުންވަނީކީ؟ ކަލޭ ބޮޑު މުސާރަ ނަގައިގެން ރީތި، މުއްސަނދި އަންހެން ކުއްޖަކާ އިނދެގެން ހުއްޓަސް އަހަރުމެން އެހެންތަ؟ އެނ؟!” މައިސޫން އިންތިހާ ދަރަޖައިގެ ރުޅިވެރިކަމާއެކީ މިފަހަރު ދެއްކި ވާހަކައިން މިރްޒާންގެ ބުމަގޮށްޖެހުނެވެ. މައިސޫނަށް ޖެހިގެން މިއުޅެނީ ހަމައެކަނި ފައިސާގެ މައްސަލައެއް ނޫންކަން އޭނައަށް ކުއްލިއަކަށް އެނގުންވިއެވެ. އޭނައަށް އެއްޗެކޭ ނުބުނެވިގެން އުޅެނިކޮށް މައިސޫން އަނެއްކާވެސް ވާހަކަ ދެއްކިއެވެ.\n“އަޑުއަހާ! މިއަދަށްފަހު ކަލޭ އެންމެ ފަހަރަކު ވެސް އެ ޕާޓީއާ ދެކޮޅަށް އެއްޗެކޭ ކިޔައިފިއްޔާ ކަލެއަށް ނޭވާ ނުލެވޭވަރު ކުރާނަން!” މައިސޫން އެ ވާހަކަ އިއްވާލަމުން މިރްޒާނަށް އެއްޗެކޭ ބުނުމުގެ ފުރުޞަތެއްވެސް ނުދީ ފޯނު ކަނޑާލިއެވެ. އެ ހިނދު މިރްޒާނަށް ފޯނު ކަންފަތުން ވަކިކޮށްލަމުން ފޯނުގެ ސްކްރީނަށް ބަލަން އިނދެވުނީ ހިސާބެއްގެ ކަންބޮޑުވުމަކާއި ހިތާމަވެރިކަމަކާ އެކީގައި ވެސްމެއެވެ. ހިތާމަކުރެވުނީ މިހާ ދުވަސް ވަންދެން އޭނައާއި އެހާ ގާތްކޮށް އުޅުނު ބޭބެ އޭނައާއި ދެކޮޅުވުމުންނެވެ. ކަންބޮޑުވީ އެ ބޭބެ ރުޅި އައުމުން ކޮންމެ ފަދަ ކަމެއްވެސް ކުރަން ޖެހިލުމެއް ނުވާނެކަން ހަނދާންވުމުންނެވެ. އެހެނަސް މިރްޒާން ފުން ނޭވައެއް ދޫކޮށްލީ ﷲ އަށް ވަކީލުކޮށް ހިތްހަމަޖައްސާލަމުންނެވެ.\nމައިސޫން ދެއްކި ވާހަކަތަކުގެ އަސަރުތައް މިރްޒާނަށް އެދުވަހު ގެއަށް ވަނީއްސުރެ ފެންނަން ފެށިއެވެ. އެޕާޓްމެންޓަށް ވަދެގެން ދިޔުމާއެކު އަމްނާ ދައްކަން ފެށީ ފޭސްބުކްގައި ފެތުރެމުން ދިޔަ އޭނައަށް މަލާމާތްކުރެވިފައިވާ ޕޯސްޓްތަކުގެ ވާހަކައެވެ. މިރްޒާން ބަލާލިއިރު އެ ޕޯސްޓްތައް ޙިއްސާކޮށްފަ ހުރީ އޭނަގެ ބޭބެ ނޫން އެހެން މީހެއް ނޫނެވެ. އެވަގުތު 50 އަށްވުރެ ގިނަ މީހުން ޝެއާރކޮށްފައި ހުރި އެ ޕޯސްޓް ޝެއަރ ކުރެވިފައިވީ މައިސޫންގެ ޕްރޮފައިލްއިންނެވެ. ޕޯސްޓަތަކަށް ބަލާލިއިރު މިރްޒާންގެ ފޮޓޯ ޖަހައި ކާޓޫންތަކުގެ ޒަރިއްޔާއިން އޭނަގެ މޮޔަކަން ހާމަވާ ގޮތަށް ކުރެހިފައިވިއެވެ. ޕޯސްޓްތަކުގައި ލިޔެވިފައިވީ ވެސް އެފަދަ ވާހަކަތަކެވެ. އަދި އޭނައަކީ އެހެން ޕާޓީއަކުން މާ ގިނަ ލާރި ލިބުމުން މިހާރު މައިސޫންގެ ޕާޓީއާއި ޖައްސާލައިގެން އުޅޭ މީހެއްކަމަށް މައިސޫން ސިފަކޮށްފައިވިއެވެ. ކޮމްޕިއުޓަރު ދޮށުގައި ޕޯސްޓްތައް ކިޔަން އިނދެފައި މިރްޒާނަށް ފުން ނޭވައެއް ދޫކޮށްލަމުން ގޮނޑިއަށް ލެނގިލެވުނެވެ.\n“މައިސޫން…..ޤަބޫލުކުރަން ވެސް ދަތި އެބަވޭ. އެ ޕާޓީއަކުން ލިބޭ ފައިސާ އަމިއްލަ ކޮއްކޮގެ ޤަދަރަށްވުރެ ވެސް އަގުހުރީތަ؟” މިރްޒާން އެ ސުވާލު ކޮށްލީ ހިސާބަކަށް ހިތްދަތިވެފައި އިނދެއެވެ. މި ދުވަސް އައުމުގެ ކުރިން މައިސޫން އަބަދުވެސް ވެފައިވީ އޭނައަށް އެހީވެދީ ހިތްވަރު ލައިދޭ މީހެއް ކަމުގައި ކަމަށްވާތީވެއެވެ. އެކަމަކު މިއަދު މިވީ ކިހިނެއް ހެއްޔެވެ؟\n“ކެތްކުރަންވާނެ މިޒް. ތެދުބަސް ބުނަން މަސައްކަތް ކުރާ މީހަކަށް މިކަހަލަ ކަންތައް ދިމާވާނެ. އެއީ އެމީހެއްގެ ސާބިތުކަން އެ އިމްތިޙާން ކުރެވެނީ. ސޯ ޑޯންޓް ގިވް އަޕް! ދެން މިކަހަލަ މީހުން ދައްކާ ވާހަކަތަކަށް ސަމާލުކަން ދީ އެމީހުންނަށް ޖަވާބު ދިނުމުގެ ބަދަލުގަ މިޒް ސާބިތުވެ ހުރޭ. ޔޫ ޑޫ ވަޓް ޔޫ ޑޫ!” އަމްނާ އަނެއްކާވެސް މިރްޒާނަށް ހިތްވަރު ލައިދިނެވެ. ކުރީ ފަހަރު ފަދައިން މިފަހަރު ވެސް އެއިން މިރްޒާނަށް ކުރިއަށް ދިޔުމަށް އިތުރު ހިތްވަރެއް ލިބުނެވެ.\nއެހެންކަމުން މިރްޒާން ސިޔާސީ ‘ޓޯކް ޝޯ’ ތަކަށްވެސް އަރަންފެށީ ޖެހިލުންވުމެއް ނެތިއެވެ. ކޮންމެ ޕާޓީއެއްގެ އިސްވެރިން ގެނެސް އެ ޕާޓީއަކާ ބެހޭގޮތުން އިވޭ ނޭދެވޭ ކަންތައްތަކާމެދު ސުވާލު އުފައްދަމުން ދިޔައީ ކުރަކިކަމެއް ނެތިއެވެ. އެމީހުން އަމިއްލަ ދިފާޢުގައި އެއްޗެކޭ ބުނާއިރަށް އުފެދިގެންދާ އެހެނިހެން ސުވާލުތައް ކުރަމުން ދިޔަގޮތުން، އެމީހުންނަށާއި ޓީވީ ބަލަމުން ދިޔަ މީހުންނަށް ވެސް ފާހަގަވެގެން ދިޔައީ މިރްޒާން އެއްވެސް ޕާޓީއަކަށްވުރެ ބޮޑަށް ތެދުވެރިކަމާއި ޙަޤީޤަތަށް ކުރާ އިޙްތިރާމެވެ. އެހެންކަމުން މާޖިދު ހީކުރި ފަދައިން ގިނަ ބަޔަކު އޭނަގެ ޗެނަލް ބަލަން ފެށީ އެ ޗެނަލަށް އިތުބާރު ކުރެވޭނެހެން ހީވާން ފެށުމުންނެވެ. އޭގެ ސަބަބުން މާޖިދާއި އެ ޗެނަލަށްޓަކައި މަސައްކަތް ކުރާ މީހުންގެ ފަރާތުން އެތައް ތަޢުރީފުގެ ބަސްތަކެއް މިރްޒާނަށް ލިބެން ފެށިއެވެ. އޭނަ އެކަމާމެދު ޙަމްދުކުރަމުން ދިޔައީ، އޭނަގެ އެ ކާމިޔާބީއާއިމެދު ބަޔަކު މީހުން އިންތިހާއަށް ޙަސަދަވެރިވަމުން ދާކަން ނޭނގިއެވެ.\nއެ ޙަސަދަވެރިކަމުގެ ހޫނުކަން މިރްޒާނަށް އިޙްސާސް ކުރެވެން ފެށީ އޭނަ މުޒާހަރާތައް ލައިވްކޮށް ކަވާރ ކުރަން ފެށުމުންނެވެ. ފުރަތަމަ ދެ ރޭ އޭނައަށް އެއްވެސް ގެއްލުމެއް ނުލިބި މުޒާހަރާތައް ނިމުނެވެ. އެހެނަސް ތިންވަނައަށްވީ ރޭ އޭނަ އާތިފް ހަރުކޮށްފައިހުރި ކެމެރާއަށް ބަލަންހުރެ ވާހަކަ ދައްކަން ފެށި ތަނާހެން މީހުން އޭނަ ގާތަށް އެއްވެ ހަޅޭއްލަވަން ފެށިއެވެ. އޭގެ މާ ގިނައިރެއްނުވެ އެ މީހުން އޭނަގެ ގަޔަށް އަތްލައި ކޮއްޕަން ފެށިއެވެ. މިރްޒާން ދެންވެސް އެމީހުންނާ ދުރުވެ އެ އިވެންޓް ކަވަރުކުރަން އުޅުނެއްކަމަކު ބިޔަ ހަށިގަނޑެއްގެ ވެރިއަކު އައިސް އޭނަ ކޮއްޕާލުމާއެކު އޭނަ ބިންމައްޗަށް ވެއްޓުނެވެ. އެއާއެކު މިރްޒާން އެމީހުން ފައިދަށުވިއެވެ. އަޑުގަދަ މާޙައުލެއްގައި އެކި ޒާތްޒާތުގެ ވޭންތަކުގެ ސިލްސިލާއެއް އެޅުވިގެން ދިޔުމުން މިރްޒާނަށް ވާނުވާއެއް ސާފެއްނުވިއެވެ. ފާހަގަވީހާވެސް ކަމަކީ އެކި މީހުންގެ އަޑުތަކުގެ ތެރެއިން އާތިފް އޭނައަށް ގޮވަމުން ދިޔަ އަޑެވެ.\nއެރޭވެގެން ދިޔައީ އާ ފެށުމަކަށެވެ. އެ ރެއަށްފަހު ކޮންމެ ރެއަކުހެން މިރްޒާން އެ ތަޅާފޮޅުންގަނޑާއި ކުރިމަތިލާން ޖެހެއެވެ. ކޮންމެ ރެއަކު އޭނަ ގެއަށް ދާންޖެހެނީ ނޫފަންގަނެފައިވި ލަތްގަނޑުތަކާއި އެކި ޒާތްޒާތުގެ ޒަޚަމްތަކާއި އެކީގައެވެ. އެހެނަސް އޭނަ ގެއަށް ވަންނަ ކޮންމެ ފަހަރަކު އަމްނާ އޭނަ ބަލައިގަންނަނީ އޯގާތެރިކަމާއި އެކީގައެވެ. ކޮންމެ ރެއަކު އޭނަ ގެއަށްދަނީ މިކަން ހުއްޓާލަންވީ ކަމަށް އަމިއްލަ ނަފްސުގާތު ބުނަމުން ކަމަށްވިޔަސް ކޮންމެ ފަހަރަކުވެސް އަމްނާ އޭނަގެ ޒަޚަމްތަކަށް ފަރުވާ ދެމުން ދޭ ނަޞޭޙަތްތަކުން އޭނައަށް އާ ހިތްވަރެއް ލިބެމުން ދިޔައެވެ.\nނަތީޖާއެއްގެ ގޮތުން މިރްޒާން ދެންވެސް ފަހަތަށް ޖެހުމެއްނެތި ދިޔައީ ކުރިއަށެވެ. އެހެނަސް އަނެއްކާވެސް އޭނަގެ ޙަޔާތަށް ލޮޅުމެއް އައީ، މާޖިދު އޭނަގެ އަނިޔާތަކަށްޓަކައި ބަދަލު ހިފަން ބޭނުންވި ހިސާބުންނެވެ. މިގޮތުން މާޖިދު އެ އަނިޔާތަކުގެ މައްސަލަ ފުލުހުންނާއި ހަމައަށް ގެންދިޔައެވެ. މާ ގިނަ ދުވަހެއްނުވެ މިރްޒާނަށް އަނިޔާކުރި މީހުން ފުލުހުންގެ ކުރިމައްޗަށް ހާޒިރު ކުރެވުނެވެ. ކުރި ތަޙުޤީޤުގެ ތެރެއިން އެމީހުން އެކަން ކުރަމުން އަންނަނީ މައިސޫން ނަމަކަށް ކިޔާ މީހަކު ބުނެގެންކަން ހާމަވިއެވެ. މިރްޒާން އެކަމާމެދު އެއްގޮތަކަށް ވެސް ޙައިރާނެއްނުވީ މައިސޫންގެ ނަފްރަތު އޭނައަށް ކުރިން ވެސް އިޙްސާސް ކުރެވިފައިވުމުންނެވެ. އެދުވަހު އޮފީސް ނިންމާފައި އޮފީހުން ނިކުތް ވަގުތު މަންމަ އޭނައަށް ގުޅުމުން ވެސް އެ ނަފްރަތުގެ ހޫނުކަން އޭނައަށް އެނގުންވުން ނޫންކަމެއް ނުވިއެވެ.\n“މައިސޫން އުޅެނީ ހޭ ގެއްލިގެންހެން މަންމައަށް ހީވަނީ! ގޭގެ ތެރޭގަ ހުއްޓުމެއްނެތި ހަޅޭއް އެބަލަވާ. ދޭތެރެދޭތެރެއިން އެއްޗެހި ތަޅާ ގޮތުން އަހަރުމެން މި ތިބެނީ ބިރުން. ކުރިން ވެސް ހިތަށްއެރިއޭ މިރްޒާނަށް އެ އަނިޔާތައް ދޭނީ އޭނައޭ. އޭގެ ކުރީ ދުވަހު އޭނަ ޕާޓީ މީހަކު އައިސް އެކަހަލަ ވާހަކައެއް ދެއްކި ވިއްޔާ. ދަރިފުޅު ތި ހެދީ ހަމަ ރަނގަޅަށް. އޭނަ ޖެހެނީ ހަމަ ޖަލުގެ ތޭރިތަކަށް ލާފަ ބާއްވަން! ކޯޓުން އޭނައަށް ގުޅީމަ މިއަދު ފޯރި އަރައިގެން އެ އުޅެނީ!” އެކޮޅުން މަންމަ ވާހަކަ ދެއްކިއިރު ވެސް ފަހަތުން މައިސޫން ހަޅޭއްލަވަމުން ދިޔަ އަޑު މިރްޒާނަށް އިވުނެވެ. އެ ހިނދު މަންމަމެންނަށްޓަކައި ވެސް އޭނަގެ ހިތުގައި ބިރުވެރިކަމެއް އުފެދުނެވެ. މައިސޫނަށް ވެސް ދެން އެންމެ ރަނގަޅުވާނީ މަންމަ ބުނި ފަދައިން ކޮންމެވެސް އަދަބެއް ލިބުންކަން މިރްޒާނަށް ވެސް ޤަބޫލުކުރެވުނެވެ. އެއަށްފަހު މައިސޫން އިޞްލާޙުވެ މި ހުރިހާ މައްސަލައެއް ޙައްލުވެދާނެކަމަށް އޭނައަށް ހީކުރެވުނެވެ. އެހެނަސް އެއީ ކިހާ ބޮޑު ކުށްހީއެއްކަން މިރްޒާނަށް އެވަގުތު އިޙްސާސެއް ނުކުރެވެއެވެ.\nމައިސޫން މައްސަލައަށްޓަކައި މާލެއަށް ގެނެވުނީ ވެސް ލަތީފާއި ހާފިޒާގެ ހިތްވަރުންނެވެ. މައްސަލަ ބެލުމަށްފަހު މައިސޫނާއި ދެކޮޅަށް ހުރި ހެކިތަކަށް ބަލާފައި4މަހަށް ޖަލަށްލުމަށް އޭނަގެ މައްޗަށް ޙުކުމް ކުރެވުނެވެ. މައްސަލަ ނިމި، މައިސޫން ފުލުހުންގެ ޖިޕަށް އަރަން ދިޔަ ވަގުތު ހާފިޒާއާއި ލަތީފާއި އަމީރާގެ އިތުރުން މިރްޒާނާއި އަމްނާ ވެސް ތިއްބެވެ. އެތާ ތިބި އެހެން މީހުންނަށް އަވަސް ނަޒަރެއް ދީފައި މައިސޫން އޭނަގެ ރަތްވެފައިވާ ދެލޯ އަމާޒުކޮށްލީ މިރްޒާނާއި އަމްނާއަށެވެ.\n“ކަލޭމެން އަހަންނަށް މި ޖެއްސި ޙާލުގެ ހިތިކަން މުޅި ޢުމުރަށް އިޙްސާސް ކުރެވޭވަރު ކުރާނަން! ހަނދާންކުރާތި!” މައިސޫން ޖިޕަށް އަރަމުން ދިޔަ ވަގުތު ހަޅޭއްލެވިއެވެ. މިރްޒާން މިފަހަރު މައިސޫންގެ އެ ބިރު ދެއްކުން މާ ބޮޑުކަމެއްގެ ގޮތުގައި ނުނެގިއެވެ. އޭނައަށް މިއަދު މި ޙާލު ޖެހިފައިވަނީ ވެސް ކުރީ ފަހަރުވެސް މައިސޫން އޭނައަށް ބިރުދައްކާފައި ކުރި ކަމެއްގެ ސަބަބުން އެނގުންވީތީވެއެވެ. އެހެނަސް އޭނައަށް ނޭނގުނު ކަމަކީ އޭނަ ޙަޤީޤަތުގައި ބިރުގަންނަންވީ ފަހަރަކީ މިއީކަމެވެ.\nއެކަން ނޭނގި މިރްޒާން އަނެއްކާވެސް އޭނަގެ ދުވަސްތައް ގުނަން ފެށީ އުފާވެރިކަމާ އެކީގައެވެ. އަމްނާގެ ބަނޑަށް 8 މަސް ފުރި9މަހަށް އެޅެމުން ދިޔަދިޔަހެން މިރްޒާނާއި އަމްނާ ދަރިފުޅަށްޓަކައި ވާންޖެހޭ ހުރިހާ ތައްޔާރީތަކެއްވަމުން ދިޔައެވެ. ދަރިފުޅަށްޓަކައި ވަކިން ކޮޓަރިއެއްގައި ކުލަ ލައި އެނދާއި ކޮށި ގަނެ އެ އެއްޗެހިތައް ޒީނަތްތެރި ކުރަމުން ދިޔައެވެ. މި މަސައްކަތުގައި ހާޝިމާއި ޙަމީދާގެ ފުރިހަމަ އެހީތެރިކަން ވެސް ލިބެމުން ދިޔައެވެ. ހާފިޒާއާއި ލަތީފް މައިސޫންގެ މައްސަލައަށްފަހު ވަގުތުން ރަށަށް ދިޔައީތީ އެމީހުންނަށް އެކަންތަކުގައި ބައިވެރިވެވޭ ގޮތެއްނުވިއެވެ. އެކަމާމެދު ހާޝިމްގެ ދެމަފިރިން ޝަކުވާވެސް ކުރިއެވެ. އެމީހުންނާއި ބައްދަލުވެސް ކުރުމެއްނެތި މިރްޒާންގެ މައިންބަފައިން ދިޔުމުންނެވެ. އަމިއްލަ ދަރިފުޅު ކުރި ކަންތަކަށްފަހު މަންމަމެން އެހެން ބަޔަކާއި ކުރިމަތިލާން ވެސް އެދުވަހު ޖެހިލުންވީކަން މިރްޒާނަށް އެނގުންވިއެވެ. އެހެނަސް މަންމަމެން އަދި ފަހުން އިރާދަކުރެއްވިއްޔާ އަންނާނެކަމަށް މިރްޒާން ބުންޏެވެ.\nވީ އެ ހުރިހާ ތައްޔާރީތަކަށްފަހު އެ ތައްޔާރީތައް ވެވުނު ފަރާތުގެ ރުއިމުގެ އަޑު މިރްޒާނަށް އިވިގެން ދިޔައީ އޭގެ ދެ ހަފްތާ ފަހުންނެވެ. ގަޑިއިރުތަކެއް ވަންދެން ހޮސްޕިޓަލެއްގެ އެނދެއްގައި ވޭންއަޅަމުން ދިޔަ އަމްނާގެ ކައިރީގައި އޭނަގެ އަތުގައި ހިފަހައްޓައިގެން ހުރި މިރްޒާނަށް އެ އަޑު އިވިގެން ދިޔުމުން އޭނަ ތުންފަތްމައްޗަށް ހިނިތުންވުމެއް ވެރިވިއެވެ. ލޮލަށް ޖަމާވެގެން ދިޔަ އުފާވެރިކަމުގެ ކަރުނަތަކާއެކީ އޭނަ އަމްނާއަށް ބަލާލި ވަގުތު އެ ވަރުބަލިކަމުގެ ތެރެއިން ފުން ނޭވާތަކެއް ލަމުން އަމްނާ ވެސް ހިނިތުންވެލީ މަންޒަރު މިރްޒާނަށް ފެނުނެވެ. އޭގެ މާ ގިނައިރެއްނުވެ ނަރުސް ކުއްޖަކު އައިސް އެދެމީހުންގެ ދެލޯފަދަ ދަރިފުޅު މިރްޒާންގެ އަތަށް ލައިދިނެވެ. އެއާއެކު މިރްޒާން އިތުރަށް ފުންވެގެން ދިޔަ ހިނިތުންވުމަކާއެކީ ދަރިފުޅުގެ ކަންފަތުގައި ބަންގި ގޮވިއެވެ. އެއަށްފަހު ދަރިފުޅަށް ބޮސްދީފައި ދަރިފުޅާއެކީ އަމްނާގެ ކައިރީގައި އިށީނީ އިންތިހާއަށް އުފާވެފައިވި ހިތަކާއެކީ ޙަމްދުކުރާ ޙާލުގައެވެ.\nއެއަށްފަހު ވެސް މިރްޒާންގެ ޙަޔާތުގައި ވޭތުވާންފެށީ އަދި އެއަށްވުރެ ވެސް އުފާވެރި ދުވަސްތަކެވެ. ދަރިފުޅު ލިބުމަށްފަހު އޭނައާއި އަމްނާގެ ޒަވާޖީ ޙަޔާތް އިތުރަށް ފުރިހަމަވެގެން ދިޔަ ފަދައެވެ. ދެމީހުން ރޭވި ފަދައިން ހަމަ އެކުއްޖާގެ ނަމަކަށް ދެވުނީ ‘ޢަބްދު ﷲ މުޙްސިން’އެވެ. އަދި ދެމީހުން ރާވައިގެން ތިބީ ދެ ނަން ކިޔަންކަން ވެސް އެކަކު ވެސް ހަނދާނެއް ނުނެތެއެވެ. އެހެންކަމުން އަމްނާ ދަރިފުޅަށް ގޮވަމުން ދިޔައީ ‘ޢަބްދު ﷲ’ ގެ ނަމުންނެވެ. މިރްޒާން އެކުއްޖާއާއި މުޚާތަބު ކުރަމުން ދިޔައީ ‘މުޙްސިން’ ގެ ނަމުންނެވެ. ހާޝިމްމެން ވެސް ދަރިފުޅުގެ ފުރިހަމަ ނަން އިވިފައި މުޙްސިންއޭ ކިޔަން ފެށުމުން އަމްނާ ނުރުހުންވާކަމަށް ހެދުނެވެ. ލަތީފް ކުޑަކޮށް ބަލިވުމުގެ ސަބަބުން ދަރިފުޅު ބެލުމަށްޓަކައި މާލެއަށް ނާދެވުނު ހާފިޒާއަށް ގުޅައި އަމްނާ އެ ޝަކުވާ ކުރިއެވެ. އެހެންކަމުން ހާފިޒާ ވެސް އަމްނާގެ ކޮޅު ނެގުމަށްޓަކައި ކުއްޖާއަށް ޢަބްދު ﷲ ކިޔަން ފެށުމުން އެއީ އެންމެން ވެސް ހެއްވާލި ސަބަބަކަށްވިއެވެ.\nއެ ސަމާސާތަކުގެ ތެރެއިން މިރްޒާނާއި އަމްނާގެ ޢާއިލާތަކުގެ ގުޅުމުގެ އިތުރުން އެ ދެމީހުންގެ ދެމެދުގައި އޮތް ގުޅުން ވެސް ވަރުގަދަވަމުން ދިޔައެވެ. ކުއްޖާގެ ނަމާއިމެދު އެންމެން ކުރިމަތީގައި ރުޅިވާ ކަމަށް ހެދެމުން ދިޔައެއްކަމަކު ދެމީހުން އެކަނިވާ ވަގުތުތައް ހޭދަވަމުން ދިޔައީ ލޯތްބާއި އެކީގައެވެ. އަމްނާ ވިހެއުމުން މިރްޒާން އޭނަގެ ޗުއްޓީގެ އަނެއްބައި ވެސް ނަގާފައިވީތީ އޭނައަށް އަމްނާއާއި ދަރިފުޅާއެކީ އިތުރު ވަގުތު ހޭދަކުރުމުގެ ފުރުޞަތު ލިބުނެވެ. ދެމީހުން އެކީގައި ދަރިފުޅު ނިންދެވުމާއި އެހެނިހެން ކަންތައް ކުރުމުގެ އިތުރުން ވެސް މިރްޒާން އަމްނާއަށް ވަކިން ވަގުތު ދެމުން ދިޔައެވެ. ވިހެއުމަށްފަހު ވެސް އަމްނާގެ ރީތިކަމަށް މިރްޒާން ތަޢުރީފުކުރަމުން ދިޔަ ޒާތުން އަމްނާ ލަދުގަންނަމުން ދިޔައީ އަލަތު ކައިވެންޏެއް ކޮށްގެން އުޅޭ ފަދައަކުންނެވެ. އެ ވާހަކަ ވެސް ދެކެވިގެން ދިޔުމުން އެދެމީހުން އިތުރަށް ގާތްވެގެން ދިޔައީ ދުވަހަކުވެސް ދެމީހުން އެކަކު އަނެކަކާ ވަކިވާން ބޭނުމެއްނުވާކަން ދެމީހުންނަށް ވެސް ޔަޤީންވުމުންނެވެ.\n3 މަސް ވޭތުވެގެން ދިޔައީ މިފަދަ ގޮތެއްގައެވެ.3މަސް ވޭތުވީ މިރްޒާން އޭނަގެ ޢާއިލާއާއެކީ އުފާވެރި ދުވަސްތައް ވޭތުކުރުމުގައެވެ. އެ ދުވަސްތައް ހިނގަމުން ދިޔަދިޔަހެން އޭނައަށް އޭނަގެ ޢާއިލާއާއި ނުލާ އުޅެން ދަތިވާނެކަން މިރްޒާނަށް ޤަބޫލުކުރެވުނެވެ. ޖާނަލިސްޓުންނަށް އެވޯޑް ދިން ޙަފްލާއެއްގެ ތެރެއިން އަހަރުގެ އެންމެ ފާހަގަ ކޮށްލެވޭ ޖާނަލިސްޓުގެ މަޤާމް އޭނައަށް ލިބުމުން ދެއްކި ވާހަކައިގައި ވެސް މިރްޒާން އޭނަގެ ކާމިޔާބީގެ ފަހަތުގައިވި ސަބަބަކަށް އޭނަގެ އަންހެނުންނާއި އޭނަގެ ދަރިފުޅު ހިމެނިއެވެ. އެދެމީހުންނާއި ނުލާ އޭނައަށް އޭނަގެ ދިރިއުޅުން ޚިޔާލެއްވެސް ނުކުރެވޭނެ ކަމަށް އޭނަ މައިކް ކައިރި ހުރެ ބުނެލި ވަގުތު ވެސް އެލޮލުން ކަރުނަ ހިލުނެވެ.\nމިރްޒާނަށް ނޭނގުނު ކަމަކީ ހަމަ އެރޭ އެ މަންޒަރު ޓީވީއިން ބަލަން ހުރި މީހަކު އޭނަގެ ހުރިހާ ބިރެއް ޙަޤީޤަތަކަށް ހަދަން ފައިވިއްދައިގެން ހުރިކަމެވެ. އޭނައަށް ކިރިޔާވެސް އެކަމުގެ ހިލަމެއްވީ އޭނަގެ ޢިމާރާތާއި ހަމައަށް ގޮސް ކާރު ޕާކް ކޮށްލަމުން އޭނަ ޢިމާރާތަށް ވަންނަން އުޅުނު ވަގުތެވެ. ގާޑު ބޭބެއާއި ވާހަކަ ދެއްކުމަށްފަހު ގޭޓުން ވަންނަން އުޅުނު ވަގުތު މިރްޒާންގެ މެއަށް ފިނިވީ ޢިމާރާތުގެ ކައިރީގައި އޭނައާއި ތަންކޮޅެއް ދުރު ހިސާބެއްގައި ހުރި މައިސޫން ފެނިގެން ދިޔުމުންނެވެ. އޭނަގެ މޭ ރޫރޫ އަޅައިގެން ދިޔައީ މައިސޫން ވާހަކަ ދައްކަން ހުރި މުސްކުޅި ފިރިހެނަކު ފެނުމުންނެވެ. އެ މީހާގެ ނުރަވެފައިވި ކޮނޑާއި ހަމައަށް އޮތް އިސްތަށިގަނޑު ހޭވިފައި ހުރިއިރު ލައިގެން ހުރީ މިލަކޮށް ފެންނަމުން ދިޔަ ޓީޝާޓަކާއި މުންޑެކެވެ. އެއީ ކާކުކަން އެނގުންވީ ހިނދު މިރްޒާނަށް ހިންދިރުވާލަމުން އެދިމާލަށް ބަލަން ހުރެވުނީ ބިރެއް ފެނިގެން އުޅޭ ފަދައަކުންނެވެ. ހަމަ އެ ހިނދު އެތާހުރި ގާޑު ބޭބެ ވާހަކަ ދެއްކިއެވެ.\n“އޭނައަށް ދޯ ތިބަލަނީ. އެއީ އެއްކަލަ ސިޙުރު ހަދާ އާދަނު. ނޭނގެ މި ޢިމާރާތުގެ ކާކުގެ ދިރިއުޅުން ބަރުބާދުކޮށްލަން ކަމެއް އޭނަ އައިސްގެން އުޅެނީ.” ގާޑު ބޭބެ ބުނެލި ވާހަކައިން ސިކުނޑި ދިން އިންޒާރާއެކީ މިރްޒާންގެ ހިތް ބާރަށް ތެޅެން ފެށިއެވެ.\nAssalaam’alaikum. v bodah maafah edhen mi bai thankolheh lasveema. v ulhunin mi bai in maazy nimmeytho. ekamaku ithurah lasnukuran hama mi genesdhiny. next part in nimeynehen jana ah heevany In Sha Allah. next part sunday ga genesdheynan.\nArabi kiyavaa kiyuntheringe samaalukamah: jana miaffahu vaahaka aa independent kohves Arabi genesdheynan. adhives vaahakaige kuriah oiythanuga vaahakaige therein ves Arabi annaane. ekamaku eyrun vaahakain address vaany Arabeege ehen topic thah. ehenveema eyge kurin verbs thakuge bai jana nimman beynun. ehenveema miadhu jana genesdheynan kuree dhuvahuge exercise ge answer key thah. adhi present tense chart dhaskuranvy gothuge tips thah. kiyuntherin veehaaves varakah gavaaidhun revise kureema handhaan kuran faseyha vaane In Sha Allah. adhi Quran kiyavai Quran adu ahaairu Quranuge tharujamaa belumaky ves baskoshaaru mussandhi vegen dhaane kameh In Sha Allah. ekanthah kurumaky jana ge v bodu edhumeh 🙂\nmi site in Quran adu ahamun ves tharujamaa beleyne In Sha Allah. Maai Allah alhamennah Quran ungenumah faseyha kohdhevvaashi. Ameen!\nMasha allah??❤??vrh vrh reethi mi prt vx ???mi faharu vx first dhw mi libuny???????????????Al’hamdhulillah????????????????????Jazakhallah khairan for bringingastry lyk this Jana sis??????????\nBeryl stone ge comment fenifa emme furathama ves jana hithah ery miadhuves first mi libuny mi kiyuntheriyaa ashey. hehe….Ma Sha Allah <3 Alhamdhulillah! (All praise and thanks belong to Allah) Baarakallah Feeki! 😀\nMasha allah. Mi part vx varah iburaitheri. Adhi varaha varah reethi. Mi story mihaa reethi koh adhi hama ehaa iburaitheri koh genesdhey theeve jana ah varah bodah shukuru adhaa kuran. Mifaharu me 2nd dho. When next part?? Waiting4next part.. LY jana\nyeah mifaharuves Shifna sis second. miadhu jana ah vaahaka up kurevunu vaguthu rangalhu nuvy dho? hehe 😀 next part sunday ga In Sha Allah. love you too <3\nMasha allah..?? wonderfull???❤❤??.. haadha reechey… so miz ge beybe dhw siru hadhaafa dhuru kurany miz n imna… alhey… haadha goahey… mikahala miraaruge mujthamauga ingaa bodethi massala thakaa medhu visnaafa mihaa ibraitheri vaahaka eh janaa genes dheythy vvv ufaa vey… and yuh know mi vaaha in aharumenge musthagu baluge jeel thakah vvvv faidhaa kuraane insha allah… god bless yuh jana❤❤❤❤..ly❤❤\nAan dho? Maisoon ge character change vegen miaee emme nubaikoh. dhen balamaa eyna ah vaagotheh ves. hehe…jana ge ves ummeedhaky mi vaahakain adhi mi vaahaka fadha ehenihen vaahaka thakun ves kiyuntherinnah faidha thah kurun In Sha Allah. ekamaku kanboduvany emme reach kuran beynunvaa meehunnah reach nuvedhaane ey hithah araathy. dhivehi vaahaka kiyan beynun nuvaane zuvaan kudhin ves thibeynekan engeythy. ehenve aslu jana plan kurin blog ga English vaahaka thah ves liyan. ekamaku meethi liyamun blog post thah liyamun hama nuvefa onnany. hehe…ekamaku In Sha Allah musthaqbaluga eba visnan ekahala kameh kuran. ekamattakai thiya kiyuntheringe dua ves beynun. mivaguthattakai thiya kiyuntherinnah mifadha vaahaka thakun faidhaa eh kuriyyaevaahaka thah ehen meehunna hissa kurumun vv faidhaa kuraane kamah belevey In Sha Allah. May Allah bless you more. Ameen! Love you too <3\nArabic past tense exercise ge answer keys thah:\nDhivehi answer key:\nHurihaa javaabeh ehen noony madhuvegen dhiha javaabu rangalhuvee kiyuntherinnah jana ge faraathun v bodah maruhabaa 😀 vvv molhu ingey? <3 thankolheh madhun javaabuthah rangalhuvee kiyuntherieh huriyya ves hiyvvaru dhera nukurahchey. adhi kuriah oiy thanuga rangalhuvegen dhaane In Sha Allah 🙂\npast tense ah confident vee kiyuntherin dhen present tense ge chart miadhu dhaskuranvy. mihiryechart dhaskuran beynun kurevidhaane tips thakaaechart ah fahthanvy basthah huri post.\nevves undhagoo vaa thankolheh othiyya blog ga comment eh koggen ves jana gaathun ahaalun edhen.\nPS: adhi mi baiga hissa kurevifaivi aayathaa gulhey post eh onnaane. eythi In Sha Allah mirey genesdheynan. ey aslu jana v loabivaa ayatheh ehenveema eyaa beheygothun post eh nuliye dhookohnuleveyne. hehe 😀 post in faidhaa eh kuriyya post hissa kurumaky jana ge v bodu edhumeh\n“When you help Allah, Allah helps you.”\nWallaahi we will only know what this means when we do something for the sake of Allah’s deen. When we do something to spread His Word and encourage people to live according to His deen. When we find the courage to say or do the right thing even when it’s difficult and harsh. Some of you might assume that I wrote aboutaperson being helped just because he stood up for his faith out of nowhere. But no! These things that I write in the story are based on real life experiences. And Subhaanallah as I look back at my own experiences, I realize that it only takesasmall amount of courage to do the right thing compared to the Help that Allah will send your way. You might think that your small effort is not going to bring any benefit but Allah will give you results that you had never imagined. You might think that the advice you gave to that one sister is not going to change anything but afterafew days you realize that her whole life has changed because of that one advice. You might think that you saying the right thing in the middle ofacrowd that is unwilling to accept, is going to get you in trouble and yet your words will mark the beginning ofachange in an entire organization. And the beauty in all of this……is realizing that its only Allah. That it’s only Allah Who puts barakah in the good you do. That is the King of the skies and the earth Who is helping YOU out of all the creation He swt is taking care of. That it’s the Possessor of all strength, Who is giving you His unwavering Support. Subhaanallah!\n“Those of you who believed, if you support Allah, He will support you and plant your feet firm.” Surah Muhammad, 7\n“ތިބާ ﷲ އަށް އެހީވެދީފިނަމަ، ﷲ ތިބާއަށް އެހީވެވޮޑިގަންނަވާނެއެވެ.”\nމި ބަސްތައް އަހަރުމެންނަށް އިޙްސާސް ކުރެވޭނީ އަހަރުމެން ﷲ ގެ ދީނަށްޓަކައި ކޮންމެވެސް ކަމެއް ކޮށްދިނުމުންނެވެ. އެކަލާނގެ ކަލާމްފުޅު ފަތުރައި އެކަލާނގެ ދީނާއި އެއްގޮތަށް އުޅެން އެހެން މީހުންނަށް ހިތްވަރު ދިނުމުންނެވެ. އަދި ދަތި ޙާލަތްތަކުގައި ވެސް އެ ދީނަށްޓަކައި ތެދުބަސް ބުނެ އެ ދީނަށްޓަކައި ރަނގަޅު ފިޔަވަޅުތައް އެޅުމުންނެވެ. ވާހަކައިގައި ﷲ ގެ ދީނަށް ނަޞްރު ދިން މީހަކަށް އެހީ ލިބިގެން ދިޔަ ގޮތުގެ ވާހަކަ އަޅުގަނޑު ލިޔުނީ ހަމައެކަނި ވާހަކައަށްޓަކައި ކަމަށް ބައެއް ކިޔުންތެރިންނަށް ހީވެދާނެއެވެ. އެހެނަސް އެއީ ޙަޤީޤަތެއް ނޫނެވެ. ވާހަކައިގައި ހުންނަ އެފަދަ ޙާދިސާތަކަކީ ޙަޤީޤަތާއި މުޅިން އެއްގޮތް ނުވިޔަސް ޙަޤީޤީ ތަޖުރިބާތަކަށް ބިނާކޮށް ލިޔެވިފައިވާ ޙާދިސާތަކެކެވެ. އަޅުގަނޑު އަޅުގަނޑުގެ އަމިއްލަ ތަޖުރިބާތަކަށް ބަލާއިރު ނިންމެނީ އެންމެ ނިންމުމެކެވެ. އެއީ ރަނގަޅު ކަމެއް ކުރުމުން ﷲ އަހަރުމެންނަށް ދެއްވާނެ އެހީއާއި އަޅާ ބަލާއިރު އެކަން ކުރުމަށްޓަކައި އަހަރުމެން ކުރަންޖެހޭ ހިތްވަރު ވަރަށް ވެސް ކުޑައެވެ. ތިބާ ފަށާ ކުޑަކުޑަ މަޝްރޫޢަކުން އެއްވެސް ފައިދާއެއް ނުކުރާނެ ކަމަށް ތިބާއަށް ހީވެފައި ވަނިކޮށް އެއިން ތިބާ ހީވެސް ނުކުރާ ފަދަ ނަތީޖާތަކެއް ﷲ ނެރުއްވާނެއެވެ. ތިބާ އެއްދުވަހަކު އެ އުޚްތާއަށް ނޫނީ އަޚާއަށް ދިން ނަޞޭޙަތުން އެއްވެސް ފައިދާއެއް ނުކުރާނެ ކަމަށް ތިބާއަށް ހީވެފައިވަނިކޮށް އޭގެ މަދު ދުވަސްކޮޅެއް ފަހުން އެ އަޚެއްގެ މުޅި ޙަޔާތް ބަދަލުވެފައިވި މަންޒަރު ތިބާއަށް ފެނިދާނެއެވެ. ނަޞޭޙަތެއް އަޑުއަހަން ބޭނުންނުވާ ބައެއްގެ މެދުގައި ކަންތައް ކުރުމުގެ އެންމެ ރަނގަޅު ގޮތް ތިބާ ކިޔައިދިނުމުން ތިބާއަށް އެތައް ގެއްލުމަކާއި މަލާމާތެއް އަމާޒުވާނެކަމަށް ތިބާއަށް ހީވެފައިވަނިކޮށް، ތިބާ ބުނެލާ ބަސްތަކަކީ މުޅި މުއައްސަސާއެއްގެ ބަދަލު ގެންނަ ބަސްތަކަކަށް ވެދާނެއެވެ. މި ހުރިހާ ކަމެއްގެ ތެރެއިން ވެސް އެންމެ ރީތިކަމަކީ ކޮބައިކަން ތިބާއަށް އެނގޭ ހެއްޔެވެ؟ އެއީ އެ ހުރިހާ ކަމެއް އެވަނީ ހަމައެކަނި ﷲ ގެ އިރާދަފުޅުންކަން އެނގުންވުމެވެ. ތިބާ ކުރާ ހެޔޮ ޢަމަލުތަކުގައި ބަރަކާތް ލައްވަނީ ހަމައެކަނި ﷲ ކަން އެނގުންވުމެވެ. އެކަލާނގެ ޚަލްޤުކުރެއްވި ހުރިހާ މަޚްލޫޤުންގެ ތެރެއިން ބިމާއި އުޑުގެ ވެރިރަސްކަލާނގެ ތިބާއަށް އެހީވެވޮޑިގެންވިކަން އެނގުންވުމެވެ. ތިބާއަށް ދެގޮތެއްނުވާ ނަޞްރެއް ދެއްވަނީ ހުރިހާ އާރާއި ބާރެއްގެ ވެރިރަސްކަލާނގެކަން އެނގުންވުމެވެ. ސުބްޙާނަ ﷲ!\n“އީމާންވެއްޖެ މީސްތަކުންނެވެ! ތިޔަބައިމީހުން اللَّه އަށް (އެބަހީ: اللَّه ގެ دين އަށް) ނަޞްރު ދޭނަމަ، އެކަލާނގެ ތިޔަބައިމީހުންނަށް ނަޞްރު ދެއްވާނެއެވެ. އަދި އެކަލާނގެ ތިޔަބައިމީހުންގެ ފައިތިލަތައް ސާބިތު ކުރައްވާނެއެވެ.” ސޫރަތް މުޙައްމަދު، 7.\nއެހެނިހެން މަޖާ ލޯބި April 8, 2020\nއެހެނިހެން މަޖާ ލޯބި December 2, 2018\nހިތާމަ ލޯބި April 26, 2017


އުފާވެރި ޒަވާޖީ ހަޔާތް (5) ހަޔާތުގެ ބައިވެރިޔަކު ހޯދުން – Haftha\nMon, 18 January, 2021, 1:56 am\nއުފާވެރި ޒަވާޖީ ހަޔާތް (5) ހަޔާތުގެ ބައިވެރިޔަކު ހޯދުން\nފަރުޖުތަކަށް ރައްކާތެރިވުމަކީ އެންމެހާ ފާޙިޝް ކަމަކުން ދުރުވެ، ތިމާގެ އިއްފަތްތެރިކަން ރައްކާތެރި ކޮށްގެން ހުރުމެވެ. ކައިވެނީގެ ބޭރުން ދަރިންހޯދުމުގެ ފަލްސަފާއަކީ އިސްލާމްދީނާ ވަރަށް ބީރައްޓެހި ފަލްސަފާއެކެވެ. އަދި ކިއެއްތޯއެވެ. އިންސާނީ ހަމަ ބުއްދި ވެސް އެކަމަށް ތަރުހީބުދޭ ކަމެއް ނުމެނޫންމެއެވެ. އެއީ ކީއްވެތޯއެވެ؟ އެއީ ދަރިންނަށްފަހު އަންނަ ޒިންމާގެ ބޮޑުކަމުންނެވެ.\nކައިވެނީގެ އުއްމީދީ މޭވާއަކީ ދަރިން ކަމުގައި ވީހިނދު، ތިމާގެ ދަރިފަސްކޮޅާމެދު ޒިންމާވާނެ ބައިވެރިޔަކު ލިބުން އެއީ އަމާން ދިރިއުޅުމެއް ލިބިއްޖެ ކަމުގެ ފެހި ރަމްޒެކެވެ. އެހެންކަމުން ކައިވެނި ކުރާނެ މީހަކު އިޚްތިޔާރު ކުރުމަށް އިސްލާމްދީނުގައި ކޮށައިދީފައިވަނީ ވަރަށް ވެސް ތަނަވަސް މަގެކެވެ. އިންސާނުންނަށް އެންމެ ފައިދާ ހުރިގޮތްތައް ބަޔާންކޮށްދެއްވަން ފޮނުއްވެވި މާތް ނަބިއްޔާ މުޙައްމަދު ﷺގެ އިރުޝާދު މިކަމުގައި ހުރިގޮތް ބަލާލަމާތޯއެވެ!\nއިތުރު އެކަލޭގެފާނުގެ ފަރާތްޕުޅުން މި މައުޟޫގައި ލިބިފައިވާ އިރުޝާދުތައް ވަރަށް ވެސް ގިނައެވެ. އޭގެތެރެއިން އެންމެ މުޙިންމު، އަދި އެންމެ މަޝްހޫރު ފިލާވަޅަކީ އިމާމް ބުޚާރި އާއި އިމާމް މުސްލިމް އަބޫޙުރައިރަތުގެފާނުގެ ކިބައިން ރިވާކުރެއްވި އަންނަނިވި ޙަދީޘެވެ.\n"تُنْكَحُ الْمَرْأَةُ لِأَرْبَعٍ : لِمَالِهَا ، وَلِحَسَبِهَا ، وَلِجَمَالِهَا ، وَلِدِينِهَا ، فَاظْفَرْ بِذَاتِ الدِّينِ تَرِبَتْ يَدَاكَ" -رواه البخاري (5090) ومسلم (1466)-. މާނައީ:- "(ފިރިހެނުން) އަންހެނުންނާ ކައިވެނި ކުރުމުގައި ހަތަރު ކަމަކަށް ބަލައި އުޅެއެވެ. (އެކަނބަލުންގެ) މުދާވެރިކަމާއި ޙަސަބާއި ރީތި ކަމާއި ދީންވެރިކަމެވެ. ފަހެ، ދީންވެރި އަންހެނާ ޚިޔާރު ކުރާށެވެ. އެހެންނޫންނަމަ ތިބާގެ އަތް ވެއްޔާ މޮޑެވިދާނެއެވެ. (މިހެން ބުނެ އުޅެނީ އަމިއްލަ އަތުން އަމިއްލަ ނަފްސަށް ގެއްލުން ލިބޭފަދަ ކަންކަން ކުރެވުނީމައެވެ.)"\nއިމާމު މުސްލިމުގެ ފޮތުގައިވާ މި ޙަދީޘްފުޅު ޝަރަޙަ ކުރައްވަމުން އިމާމް ނަވަވީ –رحمه الله- ވިދާޅުވެފައިވަނީ "މި ހަދީޘްފުޅުގައި ނަބިއްޔާ ﷺ އިޝާރާތް އެދެއްވަނީ ކާވެނި ކުރުމުގައި އާންމު ގޮތެއްގައި މީސްތަކުން ބަލައި އުޅޭ ކަންކަމަށެވެ. އެކަންކަން ތަރުތީބު ކުރާއިރު ގިނަބަޔަކު، އެންމެ ދެރަ، އަދި އެންމެ އިހުމާލު ކުޑަ ކަމެއްގެ ގޮތުގައި ދެކެނީ ދީންވެރިކަމެވެ. އެހެނަސް ކައިވެނި ކުރާ މީހާއަށް އިރުޝާދު ދެއްވައިފައި އެވަނީ ދީންވެރި މީހާ އިޚްތިޔާރު ކުރުމަށެވެ. އޭނާއަށް ހިތްވަރު ދެވިގެން ވަނީވެސް އެފަދައިންނެވެ. އަދި މި ޙަދީޘްފުޅުގައި އެވަނީ ހުރިހާ ކަމެއްގައި ވެސް ދީންވެރި މީހާ އިޚްތިޔާރު ކުރުމަށް ބާރު އަޅުއްވާފައެވެ. އެހެނީ އަނެކާގެ ކިބައިން ފައިދާއެއް ކުރާނީ އޭނާގެ ދީންވެރި ކަމާއި ރަނގަޅު އަޚްލާގަކުންނެވެ. އަދި އެފަދަ މީހާގެ ކިބައިން ލިބިދާނެ ފަސާދަތައް މަދު ވެސް ވާނެތީއެވެ..” އ.ހ\nޙަދީޘްގައި އެވަނީ އަމުރެއް ނޫނެވެ. އަދި ވަކި ގޮތެއް އިޚްތިޔާރުކޮށް އެނޫން ގޮތްތައް ދޫކޮށްލަން ހިތްވަރު ދޭދިނުމެއް ވެސް ނުމެނޫންމެއެވެ. އޭގައި އެވަނީ މީސްތަކުން އެކަން ކޮށްއުޅޭ އާންމު އުޞޫލުތަށް ބަޔާން ކޮށްދެއްވާފައެވެ. މާނައަކީ ޙަދީޘްފުޅުގައި އެ ބަޔާންކުރާ ހަތަރު ގޮތުން ކުރެ ކޮންމެ ގޮތަކަށް ބަލާފައި ވެސް މީހަކާ އެހެންމީހަކު ކައިވެނި ކޮށްފާނެއެވެ. އޭގެތެރެއިން ކޮންމެގޮތެއް އިޚްތިޔާރުކޮށް ކައިވެނި ކުރިކަމުގައި ވިޔަސް އޭނާއަށް ދެރަގޮތެއް މެދުވެރިނުވެ އުފާވެރި ޒަވާޖީ ޙަޔާތެއް ލިބުން ވެސް އެކަށީގެން ވެއެވެ. އޭގެ ތެރެއިން ވެސް ދީންވެރިކަން އިޚްތިޔާރު ކޮށްފި މީހާއަށް ދުނިޔޭގައި އަދި އާޚީރަތުގައި ވެސް ދެރައިން ސަލާމަތްވެ ހުރުމަށް ފުރުޞަތު ބޮޑުވާނެކަން ބަޔާކުރުން އެއީ މި ޙަދީތްފުޅުން ލިބޭ ފިލާވަޅުތަކުތެރޭ ހިމެނޭ މުޙިއްމު އެއްފިލާވަޅެވެ.\n| ލިޔުނީ: މުޙައްމަދު އަފްޟަލް\nފާހަގަ: ހަފްތާ, އުފާވެރި ޒަވާޖީ ހަޔާތް


2016 ވަނަ އަހަރު މަތީ ޘާނަވީ ތަޢުލީމު ނިންމައި، އެ އިމްތިޙާނުތަކުން އެންމެ ރަނގަޅު ނަތީޖާ ހޯދި ދަރިވަރުންނަށް އިނާމާއި ހަނދާނީ ލިޔުން ދެއްވުމަށް ބޭއްވެވި ޖަލްސާގައި، ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު - The President's Office\n2016 ވަނަ އަހަރު މަތީ ޘާނަވީ ތަޢުލީމު ނިންމައި، އެ އިމްތިޙާނުތަކުން އެންމެ ރަނގަޅު ނަތީޖާ ހޯދި ދަރިވަރުންނަށް އިނާމާއި ހަނދާނީ ލިޔުން ދެއްވުމަށް ބޭއްވެވި ޖަލްސާގައި، ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު\n22 މޭ 2017، ރިފަރެންސް: PS/NRAJ/2017/3\nالحمـد للّـه ربّ العـالمـين، والصّـلاة والسّـلام على سـيّدنا محـمّد، وَعلـى آلـه وصحبـه أجمـعـين.\nމިނިސްޓަރ އޮފް އެޑިޔުކޭޝަން، ޑޮކްޓަރ ޢާއިޝަތު ޝިހާމް، ދައުލަތުގެ ވަޒީރުން، މިނިސްޓްރީ އޮފް އެޑިޔުކޭޝަންގެ އިސްވެރިން، ސްކޫލްތަކުގެ ޕްރިންސިޕަލުންނާއި ޓީޗަރުން. މި ޖަލްސާއަށް ވަޑައިގެން ތިއްބެވި ލޮބުވެތި ބެލެނިވެރިން. އަދި މިރޭގެ ޝަރަފުވެރިން ކަމަށްވާ ޓޮޕް އެޗީވަރސް ހާސިލުކުރާ ދަރިވަރުން، މި ޙަފުލާ ދުރާއި ގާތުން ބައްލަވަމުން ގެންދަވާ ބޭފުޅުން. އަދި މި ޖަލްސާގައި ބައިވެރިވެވަޑައިގަންނަވާ ހުރިހާ ބޭފުޅުން.\nތަޢުލީމީ ދާއިރާގެ މިފަދަ ޝަރަފުވެރި ޖަލްސާއަކަށް އަޅުގަނޑަށް ދަޢުވަތު ދެއްވި ކަމަށްޓަކައި މިނިސްޓަރ އޮފް އެޑިޔުކޭޝަން ޑޮކްޓަރ ޢާއިޝަތު ޝިހާމަށް އަޅުގަނޑު ވަރަށް އިޚުލާޞްތެރިކަމާއެކު ޝުކުރު ދަންނަވަން.\nޤައުމެއް ބިނާވެފައިވާ އެންމެ އަގުބޮޑު އެއް ރައުސްމާލަކީ، އެ ޤައުމަކަށް ލިބިފައިވާ އިންސާނީ ވަސީލަތް. އަދި އެ ވަސީލަތުގެ މުއްސަނދިކަން. އަދި އެބައެއްގެ ޞިއްޙަތާއި، ތަޢުލީމާއި އަދި އަޚުލާޤުގެ މައްޗަށް. ތަޢުލީމަކީ، އިންސާނީ ވަސީލަތް މުއްސަނދި ކުރުމަށް އެންމެ މުހިންމު ދައުރު އަދާކުރާ އެއްބައިކަން އަޅުގަނޑުމެން ހުރިހާ އެންމެންވެސް އެއްބަސްވާނެ.\nމިޖަލްސާގައި އަޅުގަނޑުމެން މިފާހަގަކުރަނީ ދިވެހިރާއްޖޭގެ ކުރިމަގު ކަމުގައިވާ ކިޔަވާކުދިން، ޤައުމީ ފެންވަރުގަޔާއި ދުނިޔޭގެ ފެންވަރުގައި އޭ ލެވެލްއިން ހޯދައިފައިވާ ކާމިޔާބީތައް. އާދެ، އަޅުގަނޑުގެ ކުރިން ދެއްކި ޕްރެޒެންޓޭޝަންގައި، 189 ކުއްޖަކު މި ކާމިޔާބީތަކުގައި ޝާމިލުވޭ. ބައެއް މާއްދާތަކުން ދުނިޔެއިން 1 ވަނަ ހޯދި ދަރިވަރުންވެސް މިތަނުގައި އެބަތިބި. މިކަމުން ދޭހަވެގެން ދަނީ ދިވެހިން، ދިވެހި ކިޔަވާކުދިން، ތަޢުލީމީ ރޮނގުން ކުރިއަރައިފައިވާ މިންވަރު. މި ދަރިވަރުންގެ ކާމިޔާބީގެ ފަހަތުގައި ވަރަށްވެސް ގިނަ ފަރާތްތަކެއްވާނެ. މައިންބަފައިންނާއި، ޓީޗަރުންނާއި، ސްކޫލްތަކުގެ ވެރިންނާއި އަދި އެހެންވެސް ފަރާތްތައް. އެހެންކަމުން މިލޮބުވެތި ދަރިވަރުންނަށް އެހީތެރިވެދިން އެންމެހައި ފަރާތްތަކަށް ޝުކުރާއި ތަހުނިޔާ އަޅުގަނޑު ދަންނަވަން.\nރާއްޖޭގެ ދަރިވަރުން ޤައުމީ ފެންވަރުގައި، ދުނިޔޭގެ ފެންވަރުގައި ހޯދާ ކާމިޔާބީގެ އެންމެ އިސް މޭސްތިރިޔާ ކަމުގައިވާ ޢިއްޒަތްތެރި މިނިސްޓަރ އޮފް އެޑިޔުކޭޝަން ޑޮކްޓަރ ޢާއިޝަތު ޝިހާމާއި، އެހެނިހެންވެސް މިކަމުގައި އެހީތެރިން ކަމުގައިވާ ބޭފުޅުންނަށް އަޅުގަނޑުގެ ހިތުގެ ފުންމިނުން މަރުޙަބާއާއި ތަހުނިޔާ ދަންނަވަން.\nއުނގެނުމަށް މޮޅު ދަރިން ފާހަގަކުރާ ޖަލްސާއެއްގައި، ވަރަށް ޚާއްޞަ ގޮތެއްގައި މައިންބަފައިން، އާދެ، ބެލެނިވެރިންނާއި ޓީޗަރުންގެ ބުރަ މަސައްކަތް ހަނދާންކުރަންޖެހޭނެ. ޝައްކެއްނެތް، ކޮންމެ ކުއްޖަކު މޮޅު ކުއްޖަކަށްވަނީ މިދެންނެވި ފަރާތްތަކުގެ ވަރަށް ބުރަ މަސައްކަތުން. އެހެންކަމުން އެންމެހައި ދަރިވަރުން، ޚާއްޞަކޮށް ތިޔަ ކުދިން އެމީހުން ދެކެ އަބަދުވެސް ލޯބިވާންވާނެ. އެމީހުން އެކުރި އަދި މިހާރުވެސް އެކުރާ، ބުރަ މަސައްކަތަށް އަބަދުވެސް ޤަދަރުވެރިވާންވާނެ، ޝުކުރުވެރިވާންވާނެ.\nމި ފުރުޞަތުގައި އަދި އިތުރުކަމެއް އަޅުގަނޑު ފާހަގަކޮށްލަން ބޭނުން. އެއީ އަޅުގަނޑަށްވެސް ވަރަށް ގިނަފަހަރަށް މަޢުލޫމާތު ލިބޭ ގޮތުގައި، ބައެއް ޓީޗަރުން، ކިޔަވައިދިނުމުގެ މަސައްކަތުގައި، އެހާ ބުރަކޮށް އުޅެމުން، އަމިއްލައަށް އިތުރަށް އެބަ ތަޢުލީމު ހާސިލުކުރާކަން. ޝައްކެއްވެސްނެތް، އޭގެ ފޮނި ނަތީޖާ، ހަމަ އެކަނި އެކަންކުރާ ފަރާތަށް ލިބޭނެ ކަމެއްނޫން. އަދި ކީއްތޯ، އޭގެ ފޮނި ނަތީޖާ، ދަރިވަރުންނަށާއި، މުޅި ޤައުމަށްވެސް ކުރާނެކަމީ، ޝައްކެއްއޮތް ކަމެއްނޫން.\nއާދެ، ރާއްޖޭގެ ހުރިހައި ހިސާބެއްގައި، 14 އަހަރުގެ ހިލޭ ތަޢުލީމު އާންމުކޮށް، ކިޔަވައިދިނުމަށް ބޭނުންވާ ވަސީލަތްތަކާއި ޓީޗަރުން ހަމަކޮށް، ފެންވަރު ރަނގަޅު ތަޢުލީމެއް ދިނުމަށް މަގުފަހިކުރާ ކަންތައްތައް މިއަދު މިވަނީ ޤާއިމުކުރެވިފައި. މީގެ އިތުރުން ނިޒާމީ ތަޢުލީމުގެ ތެރެއިން މަތީ ޘާނަވީ ފެންވަރުގައި މަސައްކަތްތެރިކަމުގެ ސްޓްރީމެއް، ސްކޫލްތަކުގައި 2014 ވަނަ އަހަރުން ފެށިގެން ޤާއިމުކުރެވިފައިވޭ. މިކަންވެސް މިނިސްޓަރ ވަނީ އަޅުގަނޑުގެ ކުރިން ފާހަގަކުރައްވައިފައި.\nއާދެ، ރާއްޖޭގެ ކުރިއެރުމަށް، އިޤުތިޞާދަށް އެންމެ މުހިންމު އެއްބަޔަކީ، މިނިސްޓަރވެސް ފާހަގަކުރެއްވި ފަދައިން، ތަމްރީނުވެފައިވާ މީހުން. ދިވެހި ޒުވާނުންނަކީ، ހުނަރުވެރި ޒުވާނުންނަށް ހެދުމަށް، މި ސަރުކާރުން ވަނީ ސިޔާސަތުތަކެއް ކަނޑައަޅުއްވައިފައި. މިގޮތުން ހޮސްޕިޓާލިޓީ، ވިޔަފާރި، އިންޖިނިއަރިންގ ފަދަ ޞަނާޢަތްތަކަށް މަތީ ޘާނަވީ ފެންވަރުގައި ކިޔެވުމުގެ ފުރުޞަތު، ސްކޫލްތަކުން މިނިސްޓަރ ވިދާޅުވިގޮތަށް އެންމެ ކުއްޖަކުވެސް ބާކީނުކޮށް ފޯރުކޮށްދޭކަމީ، ކޮންމެ ޒުވާނަކީ، ވަޒީފާއަކަށް ނުވަތަ މަތީ ތަޢުލީމަށް މަގުކޮށިފައިވާ މީހަކަށް ހެއްދެވުމަށް ސަރުކާރުން ހުޅުވައިލައްވައިފައިވާ ވަރަށް ތަނަވަސް ފުރުޞަތެއް.\nވޭތުވެދިޔަ5އަހަރަށް ބަލާއިރު، ކޮންމެ އަހަރަކު 4000 އަށްވުރެ ގިނަ ދަރިވަރުން، އޭ ލެވެލް އިމްތިޙާނު ނިންމައިފައިވޭ. އަޅުގަނޑަށް މަޢުލޫމާތު ލިބިފައިވާ ގޮތުގައި، 2011 ވަނަ އަހަރު މިދެންނެވި ދަރިވަރުންގެ ތެރެއިން މަތީ ތަޢުލީމު ހާސިލުކުރުމަށް ދެވެނީ ސަތޭކައަކުން ހަ ކުދިން. ނަމަވެސް، މިހާރު މިއަދަދު މިވަނީ ސަތޭކައަކުން 32 އަށް އަރާފައި. އަދި ސަރުކާރުން ރާއްވަވައިފައިވާ ޕްލޭނާ އެއްގޮތަށް ކަންތައްތައް ދާނަމަ، ކުރިއަށްއޮތް5އަހަރު ތެރޭގައި މިއަދަދު 60 އިންސައްތައަށް އަރާނެކަމަށް ލަފާކުރެވޭ. އަޅުގަނޑު ދަންނަވާނީ، މިއީ، ވަރަށްބޮޑު ކާމިޔާބީއަކަށްވާނޭ. އަޅުގަނޑު ތިޔައިން ކޮންމެ ދަރިވަރެއް ގާތުގައިވެސް ބުނެލަން ބޭނުންވަނީ، މަތީ ތަޢުލީމު ހާސިލުކުރުމަކީ މިހާރު ވަރަށް ފަސޭހަކަމެކޭ. އާދެ، ގިނަފަހަރަށް، މަތީ ތަޢުލީމު ހާސިލުކުރަން ކުއްޖަކު ބޭނުންވި ކަމުގައިވިނަމަވެސް، ފައިސާއާ ގުޅެނީ. މަތީ ޘާނަވީ އިމްތިޙާނުތަކުން3މާއްދާއިން ފާސްވާ ކޮންމެ ކުއްޖަކަށްވެސް، މިނިސްޓަރގެ ވާހަކަފުޅުގައި ހާމަކުރެއްވި ފަދައިން، ޑިޕްލޮމާ ނުވަތަ ޑިގްރީއަށް ކިޔެވުމަށް ސްޓޫޑެންޓް ލޯނު ސްކީމުގެ ތެރެއިން ފުރުޞަތު އެވަނީ ހުޅުވައިލެވިފައި. އަޅުގަނޑު އެދެނީ، ތިޔަ ހުރިހާ ކުދިން އެ ފުރުޞަތުގެ ބޭނުންކުރަން.\nއާދެ، ކިޔެވުމަކީ، އެންމެން ސުވާލުކުރޭ، ކީއްކުރަން ކުރާ ކަމެއްތޯއޭ؟ ޝައްކެއްވެސްނެތް، ކިޔަވަނީ ދިރިއުޅުމަށް ތައްޔާރުވުމަށް. ތިމާ އެ އުނގެނޭ ރޮނގެއްގެ މަސައްކަތަށް އަހުލުވެރިވުމަށް. މުޖުތަމަޢުގެ ތެރޭގައި ހެޔޮލަފާ ދިރިއުޅުމެއް އުޅެން ދަސްކުރަން. ޚުލްޤުހުރި، ހެޔޮލަފާ މީހެއްގެ ގޮތުގައި މީހުންނާއެކީ އުޅުމުގެ ހެޔޮ އާދަތައް، ތިމާގެ ކިބައިގައި އަށަގެންނެވުމަށް. ވެރިންނަށް އިޙުތިރާމުކޮށް، ޤައުމުގެ ކަރާމަތާއި، ޤައުމުގެ ކަރާމާތް ހިފަހައްޓަން ދަންނަ މީހަކަށްވުމަށް. ތިމާ ކޮންމެތާކު ހުއްޓަސް، ތިމާގެ ޤައުމާއި، މައިންބަފައިންގެ އަގު ހިފެހެއްޓުމުގެ ތަމްރީނު ހޯދުމަށް. ރާއްޖެއިން ބޭރުގައި އުޅޭއިރުވެސް، އެއީ ކިޔެވުމުގެ ބޭނުމުގައި ކަމަށްވިޔަސް، އެހެން ބޭނުމެއްގައި ކަމަށްވިޔަސް، ތިމާއަކީ ދިވެހި މަޔަކާއި ބަފަޔަކަށް އުފަން ދިވެއްސެއްކަން ހަނދާން ބަހައްޓައި، ޚުލްޤުހުރި މީހެއްގެ ގޮތުގައި ދިރިއުޅެން ދަސްކުރުމަށް.\nއާދެ، ކިޔެވުމުގެ ބޭނުމަކީ މިއީ. ތިޔަ ކުދިންނަށް މިރޭ އަޅުގަނޑު ނަސޭހަތުގެ ގޮތުގައި ބުނެލަން އޮތް ބަހަކީ މިއީ.\nނިންމައިލުމުގެ ކުރިން، ދިވެހިރާއްޖޭގެ ތަޢުލީމީ ދާއިރާއަށް އިންޤިލާބީ ބަދަލުތަކެއް ގެންނެވުމުގެ މަސައްކަތް، ދުރު ވިސްނުންފުޅާއެކު ގެންގުޅުއްވައި، އެކަމަށް އަޅުގަނޑުމެންނަށް މަގު ދައްކަވައި، ތަޢުލީމީ ދާއިރާގެ ކަންތައްތައް، ވަރަށްގާތުން ބައްލަވަމުން ގެންދަވާ، ދިވެހިރާއްޖޭގެ ލޮބުވެތި ރައީސުލްޖުމްހޫރިއްޔާ ޢަބްދުﷲ ޔާމީން ޢަބުދުލްޤައްޔޫމަށް ތިޔަ ހުރިހާ ބޭފުޅުންގެ ނަންފުޅުގައި، އަޅުގަނޑުގެ އަމިއްލަ ނަމުގައި ވަރަށް އިޚުލާޞްތެރިކަމާއެކު ޝުކުރު ދަންނަވަން.\nއަޅުގަނޑުގެ އިޚުލާޞްތެރި ދުޢާއަކީ، ތަޢުލީމަށްޓަކައި އަޅުގަނޑުމެން މިކުރާ މަސައްކަތުގައި، މާތްﷲ ބަރަކާތް ލެއްވުން. ދިވެހިންނަކީ، ޤައުމަށް ޚިދުމަތް ކުރުމުގައި، ތަޢުލީމާއި، އެ ކުރާކަމެއް ކުރުމުގެ ޤާބިލުކަން ހުރި ބައެއްގެ ގޮތުގައި މަސައްކަތް ކުރުމުގެ ހިތްވަރާއި ވިސްނުން އަޅުގަނޑުމެންނަށް މާތްﷲ މިންވަރު ކުރެއްވުން. އާމީން!


ގޯލްޑެން ފުޓްސަލް ޗެލެންޖް: ހާއްޕެގެ ހެޓްރިކުން އިނގުރައިދޫ ފައިނަލް ބުރަށް\nޒޯންގެ ފުރަތަމަ މެޗުގައި އޭދަފުއްޓާ ދެކޮޅަށް ނުކުތް އިނގުރައިދޫ ޓީމް. ރޭ އިނގުރައިދޫ ވަނީ ހޮޅުދޫ ބަލިކޮށް ފައިނަލް ބުރުން ޖާގަ ހޯދާފައި. - ފޮޓޯ: ގޯލްޑެން ފުޓްސަލް އެސޯސިއޭޝަން\nގޯލްޑެން ފުޓްސަލް ޗެލެންޖުގައި ރޭ އަލީ ހާފިޒް (ހާއްޕެ) ހެދި ހެޓްރިކާ އެކު ރ. އިނގުރައިދޫ މުބާރާތުގެ ފައިނަލް ބުރު ނުވަތަ ގަދަ 16 އިން ޖާގަ ހޯދައިފި އެވެ. ޒޯން ދޭއްގައި ހިމެނޭ ނ. ހޮޅުދޫއާ ވާދަކުރި މެޗު އިނގުރައިދޫ ކާމިޔާބުކުރީ 5-2 އިންނެވެ.\nޒޯން ދޭއްގެ ފުރަތަމަ މެޗުގައި އިނގުރައިދޫ އާއި އޭދަފުށި ބައްދަލުކުރި މެޗު ނިމުނީ 3-3 އިން އެއްވަރުވެގެންނެވެ. މި ޒޯނުގައި ބާކީ އޮތީ ހޮޅުދޫ އާއި އޭދަފުށި ވާދަކުރާ މެޗެވެ. އެ މެޗުގެ ނަތީޖާ ކޮންމެ ގޮތަކަށް ނިމުނަސް ދެ ވަނަ ބުރުގެ ފުރުސަތު އިނގުރައިދޫއަށް ލިބޭނެ އެވެ. ޒޯންގައި ކުޅުނު ދެ މެޗުން އިނގުރައިދޫ އަށް ހަތަރު ޕޮއިންޓް ލިބިފައިވާއިރު އެއް މެޗުން އޭދަފުއްޓަށް ލިބިފައިވަނީ އެއް ޕޮއިންޓެވެ. އަދި، ރޭގެ މެޗުން ބަލިވި ހޮޅުދޫ އަށް ފައިނަލް ބުރުން ޖާގައެއް ލިބޭނީ ފަހު މެޗުގައި އޭދަފުށި ބަލިކޮށްގެންނެވެ.\nރޭގެ މެޗުގެ ފުރަތަމަ ހާފު ނިމުނީ 2-1 އިން އިނގުރައިދޫ ކުރީގައި އޮވެގެންނެވެ. ދެ ވަނަ ހާފުގައި އިނގުރައިދޫން ވަނީ ކުޅުން އިތުރަށް ރަނގަޅުކޮށް އިތުރު ތިން ގޯލު ޖަހައިފަ އެވެ. މި ތިން ގޯލުގެ އިތުރުން ވެސް އެޓީމަށް ވަނީ ގޯލު ޖަހާނެ ގިނަ ފުރުސަތުތަކެއް ލިބި ބޭކާރުވެފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދި ހާއްޕެގެ އިތުރުން އިނގުރައިދޫ ޓީމަށް ގޯލު ޖަހައިދިނީ އަހުމަދު އައިހަމް އާއި އަހުމަދު ޖުމާން އެވެ. ހޮޅުދޫގެ ދެ ގޯލު ކާމިޔާބުކޮށްދިނީ އަހުމަދު ހުނައިފް އާއި އަލީ އުމަރު އެވެ.\nއިނގުރައިދޫގެ އިތުރުން ލ. ގަން ވެސް ވަނީ ރޭ ދެ ވަނަ ބުރުން ޖާގަ ހޯދާފަ އެވެ. ޒޯން ހައެއްގައި ހިމެނޭ ގަން ރޭ 1-0 އިން ވަނީ ގއ. ދާންދޫ ބަލިކޮށްފަ އެވެ. ޒޯން ހައެއްގެ އަނެއް މެޗުގައި ގދ. އަތޮޅުގެ ޗެމްޕިއަން މަޑަވެލި ވަނީ ގއ. އަތޮޅުގެ ރަނަރަޕް ކޮނޑޭ 6-4 އިން ބަލިކޮށްފަ އެވެ.\nވާދަވެރި ކުޅުމަކަށް ފަހު ގަމުން ދާންދޫ ބަލިކުރި މެޗުގެ ހަމައެކަނި ގޯލު ކާމިޔާބުކޮށްދިނީ ހުސައިން ނާޝިދު އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ގަން ޓީމުގެ ހުސައިން ޝަރީފް (އޮންލީ) އެވެ. މަޑަވެލިން ކޮނޑޭ ބަލިކުރި މެޗުގައި މަޑަވެލީގެ އަހުމަދު މިންހާޖް ޖަމީލް ވަނީ ހެޓްރިކް ހަދައި މެޗުގެ މޮޅު ކުޅުންތެރިޔާގެ މަގާމް ހޯދައިފަ އެވެ. މިންހާޖްގެ އިތުރުން މަޑަވެލީ ޓީމަށް ގޯލުތައް ޖަހައިދިނީ ޒަމްއަތު މުހައްމަދު ވަހީދު އާއި ނާއިފް ޝަފީގް އަދި ފާއިގް ޝަފީގް އެވެ. މެޗުގައި ކޮނޑޭގެ ގޯލުތައް ޖަހައިދިނީ މުހައްމަދު އިންޝާއު އަހުމަދު އާއި ހެޓްރިކް ހެދި މުހައްމަދު ނާޝިދު އެވެ.\nGolden Futsal Challenge 2019Match 91DHAANDHOO 00-01 GAN Man of the Match : HUSSAIN SHAREEF…\nPosted by Golden Futsal Association on Saturday,5October 2019\nހަތަރު ރަށް ވާދަކުރާ ޒޯން ހައެއްގައި ކޮންމެ ރަށަކުން ދެ މެޗު ކުޅެފައިވާއިރު6ޕޮއިންޓާ އެކު އެއް ވަނައިގައި އޮތް ގަމެވެ. ދެ ވަނައިގައި އޮތް މަޑަވެއްޔާއި ތިން ވަނައިގައި އޮތް ދާންދޫ އަށް ވަނީ ތިން ޕޮއިންޓް ލިބިފަ އެވެ. ދެ މެޗުން ބަލިވި ކޮނޑޭއަށް މިހާރު ވަނީ ގަދަ 16 އަށް ދިއުމުގެ ފުރުސަތު ހަނިވެފަ އެވެ. ޒޯން ހައެއްގެ ފަހު މެޗުތަކުގައި ދާންދޫ އާއި މަޑަވެލި ވާދަކުރާއިރު ގަން ނުކުންނާނީ ކޮނޑޭއާ ދެކޮޅަށެވެ. ފަހު މެޗު އެއްވަރު ކޮށްލައިގެން ވެސް ގަމަށް ޒޯން ޗެމްޕިއަންކަން ލިބޭނެ އެވެ.\nރޭ ވަނީ މާލެ ހިމެނޭ ޒޯން 8 ގެ ދެ މެޗު ކުޅެފަ އެވެ. ރޭގެ މެޗުތަކުން ކުރި ހޯދީ ހެންވޭރު އާއި މާފަންނު އެވެ. ހުޅުމާލެއާ ވާދަކޮށް 3-2 އިން ހެންވޭރު މޮޅުވިއިރު މާފަންނު ވަނީ ހަމަ މި ނަތީޖާއިން ވިލިމާލެ ބަލިކޮށްފަ އެވެ. ހުޅުމާލެއާ ހެންވޭރު ވާދަކުރި މެޗުގައި ޓީސީ ސްޕޯޓްސް ކްލަބުގެ ފޯވާޑް އިބްރާހީމް އަތީގް ހަސަން (އިއްބެ) ވަނީ ދެ ގޯލު ޖަހައި މެޗުގެ މޮޅު ކުޅުންތެރިޔާގެ މަގާމް ހޯދާފަ އެވެ. ހެންވޭރު ޓީމުގެ އަނެއް ގޯލު ކާމިޔާބުކޮށްދިނީ އަހުމަދު ރިފްއަތު (ރިއްޕެ) އެވެ. މެޗުގައި ހުޅުމާލެ ޓީމުގެ ދެ ގޯލު ކާމިޔާބުކޮށްދިނީ އަލީ ޝައިހާން އާއި މުހައްމަދު މުސްތަފާ އެވެ.\nވިލިމާލެއާ ވާދަކުރި މެޗުގައި އެންމެ ފަހުގެ ޗެމްޕިއަން މާފަންނު ޓީމުގެ ހުސައިން ޝުހައިލް ވަނީ ދެ ގޯލު ޖަހައިފަ އެވެ. ޝުހައިލްގެ އިތުރުން މާފަންނު ޓީމަށް ގޯލު ޖަހައިދިނީ ހުސައިން އަފްސަލް އެވެ. ވިލިމާލެ ޓީމުގެ ދެ ގޯލު ވެސް ޖަހައިދިނީ އަލީ ޝިޔާހް އެވެ. މި މެޗުގެ މޮޅު ކުޅުންތެރިޔާގެ މަގާމް ހޯދީ މާފަންނު ޓީމަށް ދެ ގޯލު ޖަހައިދިން ޝުހައިލް އެވެ.\nމާލެ ޒޯންގައި ދެން ކުޅޭނީ ފަހު މެޗުތަކެވެ. މިހާތަނަށް ކޮންމެ ޓީމަކުން ދެ މެޗު ކުޅެފައިވާއިރު އެއް ވަނައިގައި އޮތް މާފަންނު އާއި ދެ ވަނައިގައި ހެންވޭރު އަށް ވަނީ ހަތަރު ޕޮއިންޓް ލިބިފަ އެވެ. މާފަންނު ޓީމަށް އެއް ވަނަ ލިބެނީ ހެންވޭރު ޓީމަށް ވުރެ އެއް ގޯލު އިތުރަށް ޖަހައިގެންނެވެ. ތިން ވަނައިގައި އޮތް ހުޅުމާލެ އާއި ވިލިމާލެއަށް ލިބިފައިވަނީ އެއް ޕޮއިންޓެވެ. ހުޅުމާލެ ތިން ވަނައިގައި އޮތީ ވިލިމާލެއަށް ވުރެ ޖެހި ގޯލު އިތުރުވުމުންނެވެ.\nމި ޒޯނުގެ ފަހު މެޗުތަކުގައި ހެންވޭރު އާއި މާފަންނު ވާދަކުރާއިރު ހުޅުމާލެ އާއި ވިލިމާލެ ވާދަކުރާނެ އެވެ. ހެންވޭރު އާއި މާފަންނު ވާދަކުރާ މެޗު އެއްވަރުވެއްޖެ ނަމަ މި ދެޓީމަށް ފައިނަލް ބުރުން ޖާގަ ލިބޭނެ އެވެ. އޭރުން ޒޯން އަށެއްގެ ޗެމްޕިއަންކަން ލިބޭނީ މާފަންނަށެވެ. ރޭގެ މެޗުތަކުން ބަލިވުމުން ވިލިމާލެ އާއި ހުޅުމާލެއަށް މިހާރު ވަނީ ފައިނަލް ބުރުގެ ފުރުސަތު ހަނިވެފަ އެވެ.\nރޭ ވަނީ ޒޯން ފަހެއްގައި ހިމެނޭ ފ. ނިލަންދޫ އާއި ދ. ކުޑަހުވަދޫ ވެސް ކުޅެފަ އެވެ. ފޯރިގަދަ ކުޅުމަކަށް ފަހު މި މެޗު 3-2 އިން ކާމިޔާބުކުރީ ނިލަންދޫ އެވެ. މެޗުގައި ނިލަންދޫއަށް ދެ ގޯލު ޖަހައިދީ އަހުމަދު ނަބީލް ވަނީ މޮޅު ކުޅުންތެރިޔާގެ މަގާމް ހޯދައިފަ އެވެ. ނަބީލްގެ އިތުރުން ނިލަންދޫއަށް ގޯލު ޖަހައިދިނީ އަކްރަމް އިސްމާއީލް އެވެ. މި ދެކުޅުންތެރިންނަކީ ވެސް ދިރާގު ދިވެހި ޕްރިމިއާ ލީގުގައި ވާދަކުރާ ނިލަންދޫ ސްޕޯޓްސް ކްލަބުގައި ހިމެނޭ ދެ ކުޅުންތެރިންނެވެ. ރޭގެ މެޗުގައި ކުޑަހުވަދޫގެ ދެ ގޯލު ވެސް ޖަހައިދިނީ ޖުމައިލް ޖަމީލް އެވެ.\nޒޯން ފަހެއްގެ ފުރަތަމަ މެޗުގައި ތިމަރަފުށި ވަނީ 8-1 ގެ ބޮޑު ތަފާތަކުން ނިލަންދޫ ބަލިކޮށްފަ އެވެ. މި ޒޯނުން ގަދަ 16 އަށް ދަތުރުކުރާ ދެ ޓީމު ވެސް ކަށަވަރުވާނީ ތިމަރަފުއްޓާއި ކުޑަހުވަދޫ ވާދަކުރާ މެޗަށް ފަހު އެވެ. އެކަމަކު މިހާރު ނަތީޖާތައް ނުކުމެފައިވާ ގޮތުން ތިމަރަފުށީގެ މައްޗައް ކާމިޔާބު ހޯދައި ކުޑަހުވަދޫއަށް ޒޯން ބުރުން ފުރުސަތު ލިބުމަކީ ދުރު ކަމެކެވެ. ހުނަރުވެރި އެތައް ކުޅުންތެރިންނެއް ހިމެނޭ ތިމަރަފުށި ކުޑަހުވަދޫއާ އެއްވަރުކޮށްލައިގެން ވެސް ޒޯން ޗެމްޕިއަންކަން އެޓީމަށް ލިބޭނެ އެވެ.\nގޯލްޑެން ފުޓްސަލް ޗެލެންޖުގެ ޒޯން ބުރުގެ މެޗުތައް ދެން އޮންނާނީ މާދަމާ ރެ އެވެ. ޒޯންގެ ފަހު މެޗުތައް ކުޅޭނީ އަންނަ ބުދަ ދުވަހުގެ ރެ އެވެ. ރޭ ހޯދި މޮޅުތަކާއެކު އިނގުރައިދޫ އާއި ގަމުގެ އިތުރުން ފައިނަލް ބުރުގެ ޖާގަ ކަށަވަރުކޮށްފައިވާ އަނެއް ދެ ޓީމަކީ މ. ދިއްގަރާއި އއ. ބޮޑުފޮޅުދޫ އެވެ. މި ހަތަރު ރަށުގެ އިތުރުން އައްޑޫ ސިޓީގެ މަރަދޫއަށް ވަނީ އޮޓަމެޓިކުން ފައިނަލް ބުރުގެ ޖާގައެއް ލިބިފަ އެވެ.\nމި އަހަރުގެ މުބާރާތުގައި 66 ޓީމަކުން ވާދަކުރާއިރު ފައިނަލް ބުރަށް ހޮވޭނީ އަށް ޒޯނުން އެންމެ ރަނގަޅު ނަތީޖާ ހޯދާ 16 ޓީމެވެ. އެކަމަކު އައްޑޫ ސިޓީ އާއި ފުވައްމުލައް ހިމެނޭ ޒޯންގައި ފުވައްމުލަކުން ޓީމެއް ބައިވެރިވެފައިނުވާތީ މަރަދޫ އަށް މިހާރު ވެސް ވަނީ ފައިނަލް ބުރުން ޖާގަ ލިބިފަ އެވެ.\nމި އަހަރުގެ މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މި މަހުގެ 19 ވަނަ ދުވަހުގެ ރެ އެވެ. މުބާރާތުގެ ހުރިހާ މެޗެއް ހާފް ކޯޓް މޯލްޑިވްސް އިން ވަގުތުން ގެނެސްދޭއިރު މިފަހަރުގެ މުބާރާތުގެ ސްޕޯޓްސް މީޑިއާ ޕާޓްނަރަކީ “ފަހުމިނެޓް” އެވެ.\nއަލީ ހާފިޒް (ހާއްޕެ), ގޯލްޑެން ފުޓްސަލް ޗެލެންޖު 2019\nގޯލްޑެން ފުޓްސަލް ޗެލެންޖު: ހާއްޕެގެ ހެޓްރިކުން އިނގުރައިދޫ އަށް ބޮޑު މޮޅެއް ގޯލްޑެން ފުޓްސަލް ޗެލެންޖް: ސައްޓު އާއި ހާއްޕެ ވާދަވެރި ކުރިމަތިލުމަކަށް މިރޭ ނުކުންނަނީ! ގޯލްޑެން ފުޓްސަލް ޗެލެންޖު: ޒޯން ބުރުގެ ކުޅުން ފަށައިފި


SAG: Ran Medal Hoadhan Dhiya Football Team Mubaaraathun Kataifi - Vaguthu\nރަން މެޑަލް ހޯދަން ދިޔަ ފުޓްބޯޅަ ޓީމް މުބާރާތުން ކަޓައިފި\nނޭޕާލުގައި މިހާރު ކުރިއަށްދާ ސައުތު އޭޝިއަން ގޭމްސްގެ ފިރިހެން ފުޓްބޯޅަ އިވެންޓުގައި މުބާރާތުގެ އެންމެ ފަހުގެ ޗެމްޕިއަން ނޭޕާލާއި ދެކޮޅަށް ކުޅުނު މެޗުން ވެސް ބަލިވުމުން ގައުމީ ފުޓްބޯޅަ ޓީމަށް މުބާރާތް ނިމިއްޖެ އެވެ.\nފުޓްބޯޅަ އިވެންޓުގައި ރާއްޖޭގެ ޒުވާން ޓީމާއި ނޭޕާލުގެ ޒުވާން ޓީމް މިއަދު ބައްދަލުކުރި މެޗު ނޭޕާލުން ކާމިޔާބުކުރީ 2-1 އިންނެވެ. ކުރީ ދެ މެޗާއި ހިލާފަށް މިއަދުގެ މެޗުގައި ފުރަތަމަ ލަނޑު ޖަހައި ކުރިހޯދީ ރާއްޖެ އިންނެވެ. ރާއްޖެ އަށް ލީޑް ނަގައިދިނީ އިބްރާހިމް މަހްދީ ހުސައިން (ފޭދޫ އިއްބެ) އެވެ. ނޭޕާލަށް މެޗުގެ ނަތީޖާ ހަމަހަމަ ކޮށްދިނީ ފުރަތަމަ ހާފު ނިމެން ކުޑަ ވަގުތު ކޮޅަކަށް ވެފައި ވަނިކޮށް އަބީޝެކް ރިޖާލް އެވެ.\nނޭޕާލުން މެޗުގައި ޖެހި ގެ ދެ ވަނަ ލަނޑު ނެގި ކޯނަރަކުން އެޓީމަށް ޖަހައިދިނީ އަނަންތާ ޓަމަންގް އެވެ.\nމިފަހަރުގެ މުބާރާތް ރާއްޖެ އިން ނިންމާލީ މޮޅެއް ނުލިބި އެވެ. ފުރަތަމަ މެޗުގައި ބަންގްލަދޭޝް އާއި ވާދަކޮށް އެއްވަރުވި އިރު ޖެހިގެން އައި މެޗުގައި ލަންކާ އަތުން ވެސްވީ އެއްވަރެވެ. އޭގެ ފަހުން ބޫޓާން އާއި ވާދަކޮށް ރާއްޖެ ވަނީ ބަލިވެފައެވެ. މި މެޗުގެ ކުރިން ރާއްޖޭގެ ފުޓްބޯޅައިގެ ތާރީޚުގައި ބޫޓާނަށް ދިވެހި ސީނިއާ ޓީމުގެ އިތުރުން ޒުވާން ޓީމް ވެސް ބަލިކުރެވިފައެއް ނުވެއެވެ. ބޫޓާނަށް މީގެ ކުރިން ބަލިކުރެވިފައިވަނީ ހަމައެކަނި ރާއްޖޭގެ 15 އަހަރުން ދަށުގެ ގައުމީ ޓީމެވެ. ރާއްޖެ ކުޅުނު ހަތަރު މެޗުން ލިބުނީ ދެ ޕޮއިންޓެވެ.\nމިއަދު ނޭޕާލް އަތުން ބަލިވެ ފުޓްބޯޅަ އިވެންޓުން އަލްވަދާޢުކީ އިރު މިއީ ގައުމީ ޓީމުގެ ކޯޗް ޕީޓާ ސެގާޓްގެ ކޯޗް ކަމުގައި ރާއްޖެ އިން މޮޅެއް ނުހޯދައި ނިންމާލި ދެ ވަނަ މުބާރާތެވެ. މި އަހަރު ޖުލައި މަހު މޮރިޝަސްގައި ބޭއްވި އިންޑިއަން އޯޝަން އައިލެންޑް ގޭމްސްގައި ވެސް ސެގާޓްގެ އިރުޝާދުގެ ދަށުން ރާއްޖެ ނިންމާލީ މޮޅެއް ނުލިބި އެވެ.


Insaanun handhah dhiyathaa 50 aharu furqn faahaga kuranee\nނީލް އާމްސްޓްރޯންގް ހަނދަށް ފައިބަނީ - ފޮޓޯ ނާސާ\nއިންސާނުން ހަނދަށް ދިޔަތާ 50 އަހަރު ފުރުން ފާހަގަ ކުރާނީ\n20 ޖުލައި 2019, 14:20 |\nއެޕޯލޯ 11 ހަނދަށް ދިޔައީ 1969 ގެ ޖުލައި މަހު 20 ވަނަ ދުވަހުގައެވެ. މިއީ އެ މުނާސަބާއަށް 50 އަހަރު ފުރޭ ދުވަހެވެ. އަލަށް ހަނދުގައި އިންސާނުން ފައި ބީއްސާލީ ދުނިޔޭގައި ތިބި މީހުންނަށް އެމަންޒަރާއެކު އަޑު ވެސް އައްވަމުންވެ. ނަމަވެސް އެއީ ކަޅާއި ހުދު ގެ ޓީވީ މަންޒަރާއި ރެޑިއޯގެ އަޑެވެ.\nއެޕޯލޯ 11 ގެ މައި ކޮމާންޑަރު ނީއަލް އާމް ސްޓްރޯންގް އާއި ބަޒް އެލްޑްރިން ހަނދަށް ފޭބީ އެމީހުންގެ ޖައްވީއުޅަނދު “ކޮލަމްބިއާ”ގެ ލޫނަރ މޮޑިއުލް “އީގަލް” އިންނެވެ. އެހިސާބަށް އެމީހުން ދަތުރު ކުރި ކޮމާންޑް މޮޑިއުލް “ކޮލަމްބިއާ” ގެ ޕައިލެޓް މައިކަލް ވިލިއަމް ހަނދުގެ ވަށައިގެން ދަތުރު ކުރަމުން ދިޔައީ ބައިވެރިން އަނބުރާ ބިމަށް ގެނައުމަށް އޮތް ހަމައެކަނި ވަސީލަތުގައެވެ. އެމީހުންގެ ދުނިޔެއިން ބޭރަށް ދިޔައީ މިހާތަނަށް އުދުއްސާލި އެންމެ ބޮޑު އަދި އެންމެ ބާރުގަދަ ރޮކެޓް (363 ފޫޓޫ އުސް) ސެޓާރން5ގައެވެ. ސެޓަރން5ޖައްވަށް ދޫކޮށްލި ޖައްވީ އުޅަނދު “ކޮލަމްބިއާ”އަށް ހަނދަށް ދެވުނީ ބިމުން ފުރިތާ4ވަނަ ދުވަހުގެ ހަވީރު 4:17 ގައެވެ.\nއެމެރިކާގެ ފޮލްރިޑާގެ ކެނެޑީ ވައިގެން ބަދަރުގައި މިހާރު ކުރިޔަށް ގެންދާ ގޯލްޑެން ޖުބިލީ ހަރަކާތުގައި ބައިވެރިވެ ކޮލަމްބިއާގެ ޕައިލެޓް ކޮލިން ބުނެފައި ވަނީ “އަހަރެމެން ފަޅުވެރިންނަށް އިހުސާސުވި އަހަރެމެންގެ ކޮނޑުގައި އެޅިފައި އޮތް ބޮޑު ޒިންމާ. އަހަރެމެންނަށް އެނގޭ ދުނިޔޭގެ އެންމެން ވެސް، ރަމަތްތެރިންނާއި ދުޝްމިނުން ވެސް ތިބީ އަހަރެމެންނަށް ވާގޮތް ބަލަބަލާ ކަން”. އެވެ.\nއެޕޯލޯ 11 މިޝަންގައި3އެސްޓްރޯނޯޓުންގެ ތެރެއިން މިހާރު ދުނިޔޭގައި ތިބީ2މީހުންނެވެ. އެއީ މައިކަލް ކޮލިން (88 އަހަރު) އާއި ނީލް އާމްސްޓޯރޯންގް ގެ ފަހަތުން ހަނދަށް ފޭބި ބަޒް އަލްޑްރިން (89 އަހަރު) އެކަންޏެވެ. މިޝަންގެ މައި ކޮމާންޑަރ ނީލް އާމްސްޓްްރޯންގ އުމުރުން 82 އަހަރުގައި، 2012 ވަނަ އަހަރު ވަނީ ނިޔާވެފައެވެ.\nއެޕޯލޯ 11 ގައި ޖައްވަށް ދިޔަ3އެސްޓްރޮނޯޓުން، ވ. ނީލް އާމްސްޓްރޯންގް، ކ. ބަޒް އެލްޑްރިން، މެދުގައި މައިކަލް ކޮލިން. ފޮޓޯ ނާސާ\nއެޕޯލޯ ޕްރޮގްރާމްގެ ބައެއް މިޝަންތައް ނާކާމިޔާބުވެފައިވީ ކަމުގައި ވިޔަސް ގިނަ ޕްރޮގްރާމްތައް ކާމިޔާބު ވެފައި ވާކަމށް ނާސާއިން ބުނެއެވެ. އެގޮތުން 1968 ން 1972 އާއި ދެމެދު 24 އެސްޓްރޮނޯޓުން ހަނދަށް ދަތުރުކުރިއެވެ. އެއިގެ ތެރެއިން 12 މީހުން މިހާރު ވެސް ދުނިޔޭގައި އެބަތިއްބެވެ. އެކަމަކު ހަނދުގައި ހިގާނފައި ވާނީ މިހާތަނަށް 12 މީހުންނެވެ. އޭގެތެރެއިން މިހާރު ދުނިޔޭގައި ތިބީ4މީހުންނެވެ.\nއެމެރިކާއިން ހަނދަށް ދިއުމުގެ މަޝްރޫޢު ފެށީ އެދުވަސްވަރު ރަޝިއާ އާއި އޮތް ވާދަވެރިކަމުގެ ތެރެއިން ނެވެ. ނުވަތަ ފިނި ހަނގުރާމައިގެ ތެރެއިންނެވެ. ދުނިޔޭގައި އެންމެ ނުފޫޒާއި ބާރުގަދަކަން ހާމަކޮށް ދިނުމުގެ ގޮތުންނެވެ. ޖޯން އޮފް ކެނެޑީ ފެއްޓެވި މަޝްރޫއު ކާމިޔާބުވީ ރައީސް ނިކްސަންގެ ވެރިކަމުގައެވެ. ނަވެސް ނަށަގެ ޖައްވީ މަޝްރޫޢުތަކަށް ކުރާ ބޮޑު ހޭދައިގެ ސަބަބުން އޭރުވެސް އެމެރިކާގެ ގިނަ ރައްޔިތުންތަކެއް ދިޔައީ އެއީ ބޭކާރު ވެގެންދާ ފައިސާތަކެއް ކަމަށް ބުނެ ސަރުކާރަށް ޕްރެޝަރު ކުރަމުންނެވެ.\nއެގޮތުން 1967 ގައި މާކިއުރީ ޕްރޮޖެކްޓްއާއި އެޕޯލޯ ޕްރޮގްރާމުގައި ދިމާވި ނާކާމިޔާބީގެ ސަބަބުން ޕްރެޝަރު ބޮޑުވެފައިވެއެވެ. އެޕޯލޯ ޕްރޮގްރާމުގެ ޓެސްޓު މަރުހަލާގައި ރޮކެޓް ލޯނޗިން ޕޭޑްން ނައްޓާލުމުގެތެރޭގައި ގޮވައި އޭގައި ވާ3އެސްޓްރޮނޯޓުން މަރުވުމުން ވެސް އެމެރިކާ ސަރުކާރަށް އާއްމުންގެ ނުރުހުން ބޮޑުވިއެވެ.\nނަމަވެސް އެމަޝްރޫޢު ކާމިޔާބުކުރުމަށް ހިތްވަރާއެކު ރެއާއި ދުވާލު ހޭލާ ތިބެގެން މަސައްކަތް ކުރީ ރަޝިއާއަށް ވުރެ ކުދިން އެކަން ކާމިޔާބުކުރުމަށް ކަމަށް ކޮލަމްބިއާ މޮޑިއުލްގެ ޕައިލެޓް ކޮލިން ހާމަކޮށްފައި ވެއެވެ. އޭރު ސިއްރު ގޮތުގައި އޭރު ކޮލިން ބުނެފައިވަނީ އެފަހަރުގެ މަޝްރޫއު ވެސް ކާމިޔާބުވުމުގައި އޮތީ 50-50 ޗާންސް ކަމަށެވެ. ނަމަވެސް ކާމިޔާބުވުމުން އެ އެސްޓްރޯނޯޓުން ވަނީ ދުނިޔޭގެ ބަތަލުންގެ ގޮތުގައި ފަވާލެވިގެން ގޮސްފައެވެ.\nއެމަޝްރޫޢު ފެށިއިރު ޖައްވީ ކަންކަމުގައި ރަޝިއާ އޮތީ އެމެރިކާއަށް ވުރެ މާކުރީގައެވެ. އެގޮތުން އެންމެ ފުރަތަމަ ޖައްވަށް ސެޓްލައިޓް ފޮނުވުމާއި، މީހަކާއެކު އެންމެ ފުރަތަމަ ޖައްވަށް ޔޫރީ ގަގާރިން، “ސްޓްނިކް” ގައި ފޮނުވުމާއި، ހަނދަށް ދާން ފުރަތަމަ މަސައްކަތް ކުރުން ހިމެނެއެވެ. އެމެރިކާއިން ހަނދަށް ދިޔަ 1969 ވަނަ އަހަރުގެ ޖުލައި މަހުގެ (ހަމަ އެމަހުގެ) ކުރީ ކޮޅުގައި ރަޝައާއިން ހަދަނށް ފޮނުވަން އުދުއްސާލި ރޮކެޓް ޖައްވުގެ ތެރޭގައި ގޮވުމުން ކްރެމްލިން އިން އެންމެ ފުރަތަމަ ހަނދަށް ދިއުމަށް ކުރި އުއްމީދު ގެއްލި، އެމެރިކާއިން އެންމެ ފުރަތަމަ ހަނދަށް ދިއުން ކާމިޔާބު ކުރީއެވެ.\nނީލް އާމްސްޓްރޯންގް އެންމެ ފުރަތަމަ ހަނދަށް ދިޔަ މީހާ 1969 ޖުލައި މަހު 20 ގައި\nރާއްޖޭގައި ބައެއް މީހުން އަދިވެސް އެމެރިކާއިން ހަނދަށް ދިޔަކަން ގަބޫލެއް ނުކުރެއެވެ. އެގޮތުން އެމީހުން ބުނަނީ އެއީ އެމެރިކާއިން މުޅި ދުނިޔެއަށް އޮޅުވާލި އޮޅުވާލުމެއް ކަމަށެވެ. އެމެރިކާ ފަދަ ބުނަން ބޭނުންވާ އެއްޗެއް ކޮންމެ ތަނެއްގައި ވެސް ބުނެވޭފަދަ މިނިވަން ގައުމެއްގައި އެތައް ހާސް ބަޔަކު ބައިވެރިވި އެޕޯލޯ 11 ހަނދަށް ދިއުމުގައި ކަންކަމުގައި އޮޅުވާލުންތަކެއް ވާނަމަ މިހާތަނަށް އެކި މީހުންގެ ވާހަކައިން އެކަމުގެ ސިއްރު ހާމަވީސްހެެވެ. އެގޮތުން އެމެރިކާގެ އޭރުގެ ރައީސް ނިކްސަންގެ ލައިވް ފޯނު ކޯލަކަށް ނީލް އާމްސްޓްރޯންގެ ހަނދުގައި ހުރެ ޖަވާބުދެމުން ދިޔައިރު މުޅި ދުނިޔެއިން ވެސް ދިޔައީ އަޑުއަހަމުން އަދި މަންޒަރުތައް ބަލަމުންނެވެ.\nހަނދަށް ދިޔަކަން ގަބޫލުނުކުރާ ބައެއް މީހުން ސުވާލު އުފައްދަނި ވައި ނެތް ތަނެއްގައި އެމެރިކާގެ ދިދަ ވިހުރޭ ގޮތަށް ފޮޓޯތަކުން އެދައްކާތީއެވެ. އެކަމުގެ ތަފުސީލުތައް ވެސް އެޕްރޮޖެކްޓްގެ ލިޔުންތަކުގައި މާކުރިން ވަނީ ހާމަކުރެވިފައެވެ. އެއީ ވިހުރޭ ދިދައެއްގެ ގޮތުގައި ދެއްކުމުގެ ބޭނުމުގައި ނަރުލައިގެން އެގޮތަށް ތައްޔާރުކުރެވިފައިވާ ޚާއްސަ ދިދައެއް ކަމަށް ނާސާގެ ލިޔުންތަކުން އެނގެއެވެ.\nހަނދުގައި އެމެރިކާގެ ޚައްސަ ދިދެއް ނަގާފައި\nއެމެރިކާއިން ހަދަށް ދިޔަތާ 50 އަހަރު ފާހަގަ ކުރުމުގެ ގޮތުން އެގައުމުގައި އަންނަނީ ތަފާތު ގިނަ ހަރަކާތްތަކެއް ބާއްވަމުންނެވެ. އެގޮތުން ޖޭކޭއެފް ވައިގެ ބައްދަރުގައި ބޭއްވޭ ރަސްމިއްޔާތުތަކުގައި އެޕްރޮޖެޓްގައި މަސައްކަތް ކުރި މީހުނާއި އެމީހުން ގެންގުޅުނު ތަކެތި ދައްކާލުމާއިި އެމީހުންގެ އިންޓަރވިއުތައް ގެނެސް ދިނުމާއި ރޮކެޓް އުދުއްސުން ފަދަ ހަރަތާކްތައް ހިމެނެއެވެ.\nއިތުރު ލިޔުންހަނދަށް ދިއުން\nTags: ހަނދަށް ދިއުން


SMS Kohllumun Gas Fulhi Ge'eh Gengosdhenee - Vaguthu\nމޯލްޑިވްސް ގޭސްގެ އިސްވެރިން މުވައްޒަފުންނާއި އެކުގައި މަސައްކަތް ކުރުމުގައި: ފޮޓޯ / މޯލްޑިވްސް ގޭސް\nރާއްޖޭގައި ކޮވިޑް-19 އާ ގުލިގެން އާއްމު ރައްޔިތުން ގޭގައި ތިބުމަށް ވީހާވެސް ބޮޑަށް ބާރު އެޅުމުގެ ގޮތުން މޯލްޑިވްސް ގޭހަށް އެސްއެމްއެސް ކޮށްލައިގެން ގޭހުގެ ހިދުމަތް ހޯދައިނެ ގޮތް ހަމަޖައްސައިފިއެވެ.\nމޯލްޑިވްސް ގޭހުން މި ހިދުމަތް ފެށީ މިއަދުއެވެ. މޯލްޑިވްސް ގޭސް އިން ބުނީ ކޮންމެ ކަސްޓަމަރަކަށް ދީފައިވާ ކޯޑާއި ކަސްޓަމަރުންގެ އައިޑީކާޑު ނަންބަރު އައިޓަމް ކޯޑު ޖެހުމަށްފަހު "7201616" ނަންބަރަށް އެސްއެމްއެސް ކުރުމުން މޯލްޑިވްސް ގޭހުގެ ހިދުމަތްތަކަށް އޯޑަރު ކުރެވޭނެ ކަމަށެވެ. މީގެއިތުރުން އިތުރު އެހީއެއް ބޭނުންވާ ނަމަ "ހެލްޕު" މިފަދައިން ޖެހުމަށްފަހު އެސްއެމްއެސް ކުރުމަށް މޯލްޑިވްސް ގޭހުން މައުލޫމާތުދެއެވެ.\nމީގެއިތުރުން އެސްޓީއޯ އިން ވަނީ ގޭގައި ތިބެ ގޭހަށް ފައިސާ ދެއްކޭނެ އިންތިޒާމް ހަމަޖައްސާފައެވެ. އެގޮތުން އެ ކުންފުނީގެ ވެބްސައިޓު maldivegas.com/order އަށް ޒިޔާރަތް ކުރުމުން އޮންލައިންކޮށް ފައިސާ ދެއްކޭނެއެވެ.\nކޮވިޑް-19 އާ ގުޅިގެން މޯލްޑިވްސް ގޭހުން ވަނީ އެ ކުންފުނިން އެންގުޅޭ ވެހިކަލްތަކާއި ގޭސްފުޅިތައް ވެސް ޑިސް އިންފެކްޓު ކޮށްފައެވެ. ކޮވިޑް-19 އާ ގުޅިގެން ގިނަ ކުންފުނިތަކުން އަންނަނީ އެ ކުންފުނިން ކުރިން ދެމުން ދިޔަ ހިދުމަތްތަކަށް ބޮޑެތި ބަދަލުތަކެއް ގެނެސް އާއްމު ރައްޔިތުންނަށް ފަސޭހަ ގޮތަކަށް ހިދުމަތްތައް ދިނުމަށް މަސައްކަތް ކުރަމުންނެވެ.


SunOnline: Mivaguthu Raajjeygai monkeypox fethurumuge furusathu kuda: HPA\nޝާމާ ޝުއައިބު 22 May 2022, 11:29\nމަސް މާރުކޭޓު ސަރަހައްދުގައި މީހުން -- ސަން ފައިލް ފޮޓޯ/ ފަޔާޒު މޫސާ\nމިވަގުތު ރާއްޖޭގައި މަންކީޕޮކްސް ފެތުރުމުގެ ފުރުސަތު ކުޑަ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ބުނެފިއެވެ.\nއެޗްޕީއޭއިން މިއަދު ނެރުނު ނޫސްބަޔާނެއްގައި ވަނީ އިނގިރޭސިވިލާތުން މަންކީޕޮކްސް ވައިރަސްގެ ކޭސްތައް ރިފޯޓުކުރުމާއެކު އެ އޭޖެންސީން ބަލި ފެތުރޭ މިންވަރު ބަލަމުން ދިޔަ ކަމަށެވެ. އަދި މެއި މަހުގެ 21 ވަނަ ދުވަހާ ހަމައަށް ރާއްޖެއިން ނުވަތަ އަވަށްޓެރި ގައުމަކުން ވެސް އެ ބަލީގެ ކޭހެއް ފެނިފައި ނުވާކަން އެޗްޕީއޭއިން ފާހަގަކުރިއެވެ.\nއެ އޭޖެންސީން ބުނީ މުސްތަގުބަލުގައި ރާއްޖެއަށް ވެސް ބަލި އައުމަކީ އެކަށީގެންވާ ކަމަކަށް ވުމުން ރައްކާތެރިކަމުގެ ފިޔަވަޅުތަކަށް އިސްކަންދިނުމަށް އިލްތިމާސްކުރާ ކަމަށެވެ. އަދި ގައިންގަޔަށް އަރާ މިފަދަ ބަލިތަކުން ރައްކާތެރިވުމަށް ގިނަގިނައިން އަތް ސާފުކޮށް، މާސްކް އެޅުމަށާއި އެއްވެސް އަލާމާތެއް ހުރި ނަމަ އެހެން މީހުންނާ ގައިގޯޅި ނުވުމަށް ވަނީ އެދިފައެވެ.\nމަންކީޕޮކްސްގެ ކޭސްތައް، އެ ބަލި އާންމުކޮށް ފެންނަ ހުޅަނގު އަދި މެދުތެރޭ އެފްރިކާގެ ގައުމުތަކުން ފެނުނު ކަމުގައި ވިޔަސް މިއިން ގައުމަކާ ގުޅުމެއް ނެތް ގޮތަށް، އެހެން ގައުމުތަކުގައި ބަލި ފެތުރެން ފެށި ގޮތް ނޭނގި މިފަދަ އައުޓްބްރޭކެއް ފެނުނު މިއީ ފުރަތަމަ ފަހަރު ކަމަށް އެ އޭޖެންސީން ފާހަގަކޮށްފައިވެއެވެ.\nމި ވައިރަހާ ބެހޭ ދިރާސާތައް މިހާރުވެސް ކުރަމުންދާއިރު މިއީ ކަށިވިދުރި ޖައްސާ ވައިރަހާ އެއް އާއިލާއެއްގެ ވައިރަހަކުން ޖެހޭ ބައްޔެކެވެ. ކަށިވިދުރި ނައްތާލުމަށް ޖަހާ ވެކްސިނުން މަންކީޕޮކްސްއިން ވެސް ރައްކާތެރިކޮށްދެއެވެ.\nނަވާރަސަތޭކަ އަށްޑިހަ ވަނަ އަހަރު ދުނިޔެއިން ކަށިވިދުރި ނައްތާލެވުމާއެކު އޭގެ ވެކްސިން ޖެހުން ހުއްޓާލި ފަހުން މިވީ އަހަރުތަކުގެ ތެރޭގައި މަންކީޕޮކްސްގެ ކޭސްތައް، މިބަލި އުޅޭ ގައުމުތަކުގައި ވަނީ އިތުރުވެފައެވެ.\nމި ބަލީގެ އަލާމާތްތަކަކީ ހުން އައުން، ގައިގައި ރިއްސުން، ވަރަށް ބޮޑަށް ވަރުބަލިވުން، ބޮލުގައި ރިއްސުން އަދި ކަރުގައާއި، ކިހިލީގައި ނުވަތަ އުކުޅުގައި ގޮށްލުމެވެ. އެއަށްފަހު އެއް ދުވަހާއި ހަތަރު ދުވަހުގެ ތެރޭގައި ހަށިގަނޑުގައި ބިހިތައް ނަގައެވެ.\nމި ބިހިތައް ފުރަތަމަ ނަގާއިރު ހުންނަނީ ފަތިކޮށެވެ. އެއަށްފަހު ފެން ފޮޅަށްވެ، އޭގެ ފަހުން ފޮޅުތަކުގައި ދޮސްލައެވެ. ދެން ފޮޅުތައް ފަޅައިގެންގޮސް ކުރަލައެވެ. އަދި ކުރައިގެ ދަށުން އާ ހަން އުފެދި، ކުރަ ވެއްޓެންދެން ބަލި މީހާގެ ފަރާތުން އެހެން މީހުންނަށް ބަލި ޖެހުމުގެ ފުރުސަތު އޮންނާނެއެވެ.\nމިބަލި ޖެހުމުން ނަގާ ބިހިތައް ބައެއް ފަހަރު ފާނަބަސަންދު ޖެހުމުން ނަގާ ބިހިތަކާ އެއްގޮތްވެދާނެއެވެ. މިބައްޔަށް ސިދާ ފަރުވާއެއް ނެތް ކަމުގައި ވިޔަސް، ބަލީގެ ފަރުވާއަށްފަހު ގިނަ މީހުން ބަލިން ރަނގަޅުވެއެވެ.\nމި ބައްޔަކީ އާއްމުކޮށް މި ވައިރަސް ހުންނަ ޖަނަވާރުގެ ފަރާތުން ފެތުރޭ އެއްޗެކެވެ. ނޭވާލާ ނިޒާމުގެ ޒަރީއާއިން ފެތުރޭ އެހެން ގިނަ ބަލިތަކާ ތަފާތުކޮށް، އިންސާނުންގެ ތެރޭގައި މަންކީޕޮކްސް އާންމުކޮށް ފެތުރެނީ ބަލިޖެހިފައިވާ މީހަކާ ގިނައިރު ކޮންޓެކްޓް ވެގެންނެވެ.\nއިންސާނުންގެ ތެރޭގައި އެކަކު ގައިން އަނެކަކު ގަޔަށް މިބަލީގެ ވައިރަސް ފެތުރެނީ ބަލި ޖެހިފައިވާ މީހެއްގެ ކުޅުގައި ހުންނަ ޖަރާސީމު ނޭވާލާނިޒާމަށް ގޮސްގެންނާއި، ބަލި މީހާގެ ހަމުގައިވާ ބިހިތަކުގައި ނުވަތަ އެއިން ނުކުންނަ ދިޔައިގައި ޖެހުންމުންނެވެ. އަދި ބަލިމީހާގެ ހެދުމާއި، ބެޑްޝީޓް، ތުވާލި ފަދަ ތަކެތީގައި ޖެހުމުންނެވެ.\nހުމާއި ރޯގާ ގިނަވެ އައިޖީއެމްއެޗްގައި ފްލޫ ކްލިނިކެއް\nކޮވިޑް ވެކްސިންގެ ހަތަރުވަނަ ޑޯޒެއް ޖަހަން އެދެފި


Pad in tax negun uvaalan majileehun faas koffi | Mihaaru\n29 ނޮވެމްބަރ 2018 - 00:134comments\nމައްސަރު ކަންތައް ޖެހުމުން ބޭނުން ކުރާ ޕެޑަކީ އަސާސީ އެއްޗެއް ކަމަށް، ޖީއެސްޓީ ނަގާ އިރު ނުބަލަ އެވެ. އެހެންވެ އާއްމު ރޭޓުން ހަ ޕަސެންޓުގެ ޖީއެސްޓީއެއް ޕެޑުން ވެސް އަންނަނީ ނަގަމުންނެވެ.\nޕެޑުން ޓެކްސް ނެގުން އުވާލަން މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނަށް އިސްލާހު ގެނައުމުގެ ބިލް މަޖިލީހަށް ހުށަހެޅުއްވީ ސަރުކާރުގެ ފަރާތުން ކުރެންދޫ ދާއިރާގެ މެމްބަރު އަބްދުލްބާރީ އަބްދުﷲ އެވެ.\nޕެޑުން ޓެކްސް ނެގުން އުވާލުމަކީ ރައީސް އިބްރާހިމް މުހައްމަދު ސޯލިހު، ރިޔާސީ އިންތިޚާބުގެ ކެމްޕެއިން ދުވަސްވަރު ވެވަޑައިގެންނެވި ވައުދެކެވެ. އެމަނިކުފާނުގެ ވެރިކަމުގެ ފުރަތަމަ ހަތް ދުވަހުގެ ތެރޭގައި ކުރާނެ ކަންތައްތަކުގައި ޕެޑުން ޓެކްސް ނެގުން އުވާލަން ހިމަނާފައިވެ އެވެ.\nބިލަށް ބަހުސް ކުރެއްވި ހުރިހާ މެމްބަރުން ވެސް ވަނީ އެ ޓެކްސް އުވާލަން ބޭނުންވާ ކަމަށް ވިދާޅުވެފަ އެވެ. އަދި ޓެކްސް ކަނޑައިލުމުން، ފިހާރަތަކުން ޕެޑްގެ އަގު ހެޔޮކުރަން ޖެހޭނެ ކަމަށާއި އަގު ހެޔޮ ކުރޭތޯ ބަލަން ވެސް ބައެއް މެމްބަރުން ސަރުކާރަށް ގޮވާލެއްވި އެވެ.\nބިލް ހުށަހެޅުއްވި ބާރީ ވިދާޅުވީ ޕެޑުން ޓެކްސް ނަގާތީ އާންމުންގެ ގިނަ ޝަކުވާތަކެއް ހުރި ކަމަށެވެ. ބިލް ހުށަހެޅުއްވީ ވެސް އެހެންވެ ކަމަށް އޭނާ ވިދާޅުވި އެވެ.\nޕެޑުން ޓެކްސް ނެގުން ހުއްޓާލަން ގޮވާލައި 2016 ގައި ސޯޝަލް މީޑިއާގައި #Massarutax" ނަމުގައި ކެމްޕެއިނެއް ވެސް ފެށި އެވެ. އަދި އެކަމަކާ ދެކޮޅަށް އޮންލައިން ޕެޓިޝަނެއް ވެސް ހެދި އެވެ.\nދުނިޔޭގެ ކުރިއަރާފައިވާ ބައެއް ގައުމުތަކުން ވަނީ އަންހެނުން ބޭނުންކުރާ އަސާސީ ބައެއް އެއްޗެހިން ޓެކްސް ނެގުން ހުއްޓާލައިފަ އެވެ.\nއިތުރު ލިޔުންތައް އަންހެނުން ރައްޔިތުންގެ މަޖިލިސް އަންހެނުންގެ ހައްގުތައް މަޖިލީހުގެ މެމްބަރުން އަންހެނުން ބާރުވެރިކުރުން ޓެކްސް


ލަނގުވާ ތަކެއްޗާއި ހޮވާ ތަކެއްޗާ ބެހޭ ޤާނޫނަށް ޢަމަލުކުރުން\nދިވެހިރާއްޖޭގެ ޤާނޫނު ނަންބަރު 8/96 (ލަނގުވާ ތަކެއްޗާއި ހޮވާ ތަކެއްޗާ ބެހޭ ޤާނޫނު) އަށް ޤާނޫނު ނަންބަރު 2014/ 23 އިން ވަނީ 1 ވަނަ އިޞްލާޙު ގެނެވި 21 އޮގަސްޓު 2014ގައި ޢަމަލުކުރަންފަށާފައެވެ. އަދި މި އިޞްލާޙުތަކާ އެއްގޮތަށް ޢަމަލުކުރުމަށް ދަންނަވަމެވެ.\nތިރީގައި ދަންނަވާފައި މިވަނީ ޤާނޫނަށް ގެނެވިފައިވާ އިޞްލާޙުތަކެވެ.\nޤާނޫނުގެ2ވަނަ މާއްދާގެ އިޞްލާޙު:\nކަނޑުގައި އުފެދޭ ތަކެއްޗާއި، ކަނޑައެޅިގެން ވެރިޔަކު އެނގޭ ތަކެތި ފިޔަވައި ދިވެހިރާއްޖޭގެ ކަނޑުން ލަނގުވާ އެންމެހައި ތަކެއްޗަކީ ދައުލަތުގެ ތަކެއްޗެވެ. އަދި ދިވެހިރާއްޖޭގެ ކަނޑުން ލަނގުވާ އެއްޗެއްގެ ވެރިފަރާތް އެނގުނު ނަމަވެސް އެތަކެއްޗާމެދު އެހެން ޤާނޫނަކުން ވަކި ގޮތަކަށް ކަނޑައެޅިފައިވާނަމަ، އެ އެއްޗަކާމެދު ޢަމަލުކުރާނީ އެ ޤާނޫނެއްގައި ކަނޑައަޅާފައިވާ ގޮތެއްގެ މަތިންނެވެ.\nޤާނޫނުގެ7ވަނަ މާއްދާގެ (ހ) ގެ އިޞްލާޙު:\nމި ޤާނޫނުގެ3ވަނަ މާއްދާއާއި5ވަނަ މާއްދާގައި ބުނެފައިވާ އެއްޗެއް ހޮވައިގެން ގެނެސްފިނަމަ، ދައުލަތުގެ ކަމާބެހޭ ފަރާތަކުން 30 (ތިރީސް) ދުވަހުގެ ތެރޭގައި އެކަން އިޢުލާނު ކުރަންވާނެއެވެ. އަދި އެފަދަ މުދަލެއްގެ ޝަކުވާއެއް ދައުލަތުގެ ކަމާބެހޭ އެއްވެސް ފަރާތަކަށް ހުށަހަޅާފައިވޭތޯ ބަލަންވާނެއެވެ. މިކަން ފުރަތަމަ އިޢުލާނުކުރާ ތާރީޚުން ފެށިގެން 1 (އެކެއް) އަހަރުދުވަހުގެ ތެރޭގައި އެ އެއްޗެއްގެ ވެރިފަރާތުން އެ އެއްޗެއް ހޯދުމަށް އެދި ހުށަނާޅައިފިނަމަ، އެ އެއްޗެއްވާނީ ދައުލަތުގެ އެއްޗަކަށެވެ. އަދި އެ އެއްޗެއްގެ ވެރިފަރާތުން އެ އެއްޗެއް ހޯދުމަށް އެދި ހުށަހެޅުމަށްފަހު އެ އެއްޗަކާ ޙަވާލުނުވިނަމަވެސް، އެ އެއްޗެއް ވާނީ ދައުލަތުގެ އެއްޗަކަށެވެ. މިކަން ކަން ނިންމާނީ ޝަރީޢަތުންނެވެ.\nވީމާ، ލަނގުވާ ތަކެއްޗާއި ހޮވާތަކެއްޗާމެދު ޢަމަލުކުރެއްވުމުގެ ކުރިން ވަގުތު އޮއްވައި މި މިނިސްޓްރީއަށް ލިއުއްވައި މި މިނިސްޓްރީން އެތަކެއްޗާމެދު ޢަމަލުކުރައްވަންވީ ގޮތެއް ދަންނަވަންދެން އެފަދަ ތަކެއްޗާމެދު ވަކިގޮތަކަށް ޢަމަލު ނުކުރެއްވުމަށް ދަންނަވަމެވެ.\n6 ޛުލްޤަޢިދާ 1435\n01 ސެޕްޓެންބަރު 2014